**ПРОТОКОЛ ОТ ДВАДЕСЕТ И ОСМОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено посредством видеоконферентна връзка на 13 декември 2021 година, начало 09:00 часа**

От общо 51 общински съветници участваха 49. Отсъстваха Биляна Иванова и Гергана Николова. Заседанието беше открито и ръководено от Иво Пазарджиев – Председател на Общински съвет – Русе.

**Г-н Иво Пазарджиев:** Добро утро на всички. Часът е 09:01. Моля всички да заглушат микрофоните си. Колеги, моля да заглушите микрофоните си. Моля да стартираме проверка на кворума. Тридесет души са се регистрирали по електронната система, имаме необходимия кворум да започнем нашата работа. Откривам двадесет и осмото редовно заседание на Общински съвет – Русе. Уважаеми колеги, уважаеми представители на администрацията, които сте в залата, във връзка с проведените избори за 47-то Народно събрание на Република България и промяна в състава на Общински съвет – Русе, имаме представители на Общинската избирателна комисия, които ще съобщят промяната и ще се положи клетва от нов общински съветник. Моля представителите на Общинска избирателна комисия да заповядат на трибуната.

**Г-н Николай Братованов:** Уважаеми господин Председател, уважаеми общински съветници, съгласно Решение № 269/20.11.2021 г., което е влязло в сила и съгласно постъпило заявление от 19.11.2021 г. от Михаил Петков Илиев от листата на ПП „ГЕРБ“ избран за народен представител от 19 МИР Русе с Решение № 976-НС/19.11.2021 г. на ЦИК. Същият е встъпил в правата си като народен представител вече. Съответно са прекратени предсрочно пълномощията на Михаил Петков Илиев под № 14 от списъка на общинските съветници от кандидатската листа на ПП „ГЕРБ“ и съответно е избран за общински съветник Владислав Димов Атанасов под № 19 от кандидатската листа на ПП „ГЕРБ“. В тази връзка следва да бъде встъпване в пълномощията на новия общински съветник Владислав Димов Атанасов. Следва да бъде положена и законоустановената клетва.

**Г-н Иво Пазарджиев:** Моля присъстващите в залата да станат. Господин Атанасов, заповядайте на трибуната.

**Г-н Николай Братованов:** Повтаряйте след мен. Заклевам се в името на Република България…

**Г-н Владислав Атанасов:** Заклевам се в името на Република България…

**Г-н Николай Братованов:…**да спазвам конституцията и законите на страната…

**Г-н Владислав Атанасов:** …да спазвам конституцията и законите на страната…

 **Г-н Николай Братованов:…**и във всичките си действия…

 **Г-н Владислав Атанасов:**…и във всичките си действия…

 **Г-н Николай Братованов:…**да се водя от интересите на гражданите…

 **Г-н Владислав Атанасов:** …да се водя от интересите на гражданите…

 **Г-н Николай Братованов:…**от Община Русе и да работя за тяхното благоденствие.

 **Г-н Владислав Атанасов:**…от Община Русе и да работя за тяхното благоденствие.

 **Г-н Николай Братованов:** Заклех се.

 **Г-н Владислав Атанасов:** Заклех се.

 **Г-н Иво Пазарджиев:** Господин Атанасов, заповядайте да подпишете клетвената декларация. Пожелавам на господин Атанасов успешна работа като общински съветник. Той има опит като такъв и да успее да изпълни ангажиментите, за които са го избрали неговите гласоподаватели. Продължаваме с нашата работа, колеги. Моля да заглушите микрофоните си, заявки за изказвания да се правят в чата. На основание чл.106 от Правилника за организацията и дейността на Общинския съвет, неговите комисии и взаимодействието му с общинската администрация, обявявам постъпилите питания. Питане с Вх. № 999/07.12.2021 г. от общинския съветник Траян Тотев относно неправителствени организации работещи с деца на територията на Община Русе с писмен и устен отговор. Питане с Вх. № 1000/07.12.2021 г. от общинския съветник Димитър Димитров относно излезли от употреба МПС с писмен и устен отговор. Питане с Вх. № 1001/07.12.2021 г. от общинския съветник Димитър Димитров относно ВЕИ с писмен и устен отговор. Питане с Вх. № 1002/07.12.2021 г. от общинския съветник Иво Пазарджиев относно законността на строеж по ул. „Мостова“, само с писмен отговор. Питане с Вх. № 1005/07.12.2021 г. от общинския съветник Иво Пазарджиев относно състояние на басейн и боксова зала при извършено приемо-предаване от Спортно училище „Майор Атанас Узунов“ на собственика Община Русе, с писмен и устен отговор. Съгласно чл.109, ал.1 от правилника в началото на заседанието се връчват отговорите на питанията по които е поискан само писмен отговор. На тези питания, които следва да се отговори писмено и устно, отговорите ще бъдат връчени след завършване на процедурата по чл.108 от правилника като в настоящия случай това ще стане чрез електронна поща. Постъпило е искане от общинският съветник Асен Даскалов за поправка на очевидна фактическа грешка, на основание чл.62 от АПК и чл.98 от правилника. Ще изчета искането: „Уважаеми господин Председател, на заседанието на Общински съвет – Русе проведено на 18.11.2021 г. на което беше гласувано и прието Решение № 724 във връзка с издаване на разрешение за изработване на ПУП – план за застрояване на поземлен имот с идентификатор 47336.62.2 по кадастралната карта и кадастралните регистри на град Русе находящ се в местност „Оранжерията“, землището на гр. Мартен, Община Русе. След проверка на протокола, установих че в Решение № 724 е допусната очевидна фактическа грешка. В първия абзац на решението, като основанието за вземането му погрешно е посочено искане с Вх. № УТ-27-74/11.08.2021 г. от Ангел Стоянов Тодоров, вместо правилното искане с Вх. № УТ-27-79/20.08.2021 г. от Росен Оскаров Калинов. Във връзка с горното и на основание чл. 62 от АПК и чл. 98 от Правилника за дейността и организацията на Общински съвет – Русе, неговите комисии и взаимодействието му с общинската администрация, моля на следващото заседание на Общински съвет – Русе да обявите поправката на очевидна фактическа грешка.“ Обявявам поправка на очевидна фактическа грешка. Продължаваме на нашата работа. Господин Станимир Станчев за процедура, заповядайте. Господин Станчев, заповядайте.

 **Г-н Станимир Станчев:** Чуваме ли се?

 **Г-н Иво Пазарджиев:** Да, заповядайте.

 **Г-н Станимир Станчев:** Благодаря много. Уважаеми господин Председател, предлагам процедура поименна проверка на кворума. През последната сесия и комисии бяхме сезирани от наши гласоподаватели, че има хора, които участват в заседанието на комисиите и на сесии, които фактически не пребивават в страната. И първата крачка е при провеждане на онлайн заседание да направим поименно проверка на кворума, за да можем и ние да си направим компетентните изводи. Благодаря Ви.

 **Г-н Иво Пазарджиев:** Господин Станчев, благодаря Ви. Ще подложа на гласуване Вашето предложение, но при провеждане на заседанията онлайн нямаме изискване кой общински съветник къде да се намира физически, така че в този смисъл не мисля, че…

 **Г-н Станимир Станчев:** Уважаеми господин Председател, това е втория въпрос. Морално ли е, защото това е ангажимент, не е така помеждудругото да си караме буса или се возим в него, да присъстваме на заседание на комисии и на сесии.

 **Г-н Иво Пазарджиев:** Добре. От тук нататък изводите наистина във връзка с изказването на господин Станчев, всеки може да си ги направи сам. Подлагам на гласуване процедурното предложение на господин Станимир Станчев за поименна проверка на кворума.

**КВОРУМ – 39. С 27 гласа „за”, 5 „против” и 7 „въздържали се” се прие процедурното предложението.**

 **Г-н Иво Пазарджиев:** Да, моля да ми предоставите списък за поименна проверка на кворума, като ще помоля и операторите в залата да наблюдават дали се изпълняват изискванията за включена камера и звук, както и имената да бъдат изписани на кирилица.

Айдоан Джелил - не

Александър Неделчев - да

Асен Даскалов - да

Бедрос Пехливанян - да

Биляна Иванова - не

Валери Иванов - не

Веселин Велчев - не

Веселко Цветков - да

Владислав Атанасов - да

Владо Владов - да

Галин Ганчев - да

Гергана Николова-Спасова - не

Дауд Ибрям - да

Деана Тонева - да

Деница Иванова - да

Деян Недков - да

Диана Ласонина - не

Дилян Саманджиев - да

Димитър Димитров - да

Евгени Игнатов - да

Екатерина Иванова - да

Елеонора Николова - да

Елисавета Досева - да

Елка Симеонова - да

Иван Кюркчиев - да

Иван Костадинов Иванов - да

Иван Григоров - да

Иван Петров Иванов - да

Иво Пазарджиев - да

Илиян Илиев - да

Йовчо Смилов - да

Йорданка Даневска - да

Косьо Станев - да

Кристиян Иванов - да

Кънчо Йорданов - да

Луиза Попова - да

Милко Костадинов - да

Мирослав Славчев - да

Наталия Кръстева - да

Нора Стоянова - да

Орлин Дяков - да

Пламен Цветков - да

Росица Георгиева - да

Светлозар Симеонов - да

Станимир Станчев – да

 **Г-н Иво Пазарджиев:** Господин Станчев, обаче имате някакъв проблем с микрофония. И преди това докато водехме разговора Ви чувах изключително зле. Ако има нещо включено около Вас, някакво устройство, моля да реагирате тъй като (не се чува). Тъй като сте от активните съветници и предполагам ще се включвате и нататък, да можем да реагираме навреме.

 Стоян Христов - да

 Теодора Константинова - да

 Тодор Койнов - да

 Траян Тотев - да

 Христо Белоев - да

 Юрий Георгиев – да

 **Г-н Иво Пазарджиев:** Четиридесет и шест души са се регистрирали съгласно извършената поименна проверка на кворума. Имаме необходимия кворум да започнем нашата работа. Започваме с разискванията по дневния ред. Има ли предложения във връзка с дневния ред? Имате го предварително изпратен, гласуван на Председателски съвет. Не виждам заявки за изказвания по дневния ред. Чрез електронната система, подлагам дневния ред на гласуване. Моля, гласувайте. С 41 гласа „за“, в чата Дилян Саманджиев и Христо Белоев „за“.

**КВОРУМ – 43. С 43 гласа „за”, 0 „против” и 0 „въздържали се” се прие следния проект за**

**ДНЕВЕН РЕД:**

1. К.л. 669 Годишен отчет за втората година от изпълнението на Програмата за управление на Община Русе за мандат 2019-2023 г.
2. К.л. 710 Корекция на бюджета на Община Русе за 2021 г.
3. К.л. 670 Даване на съгласие за сключване на договор, за пряко възлагане на обществен превоз на пътници с „Общински транспорт Русе“ ЕАД, като вътрешен оператор по смисъла на Наредба №2 от 15.03.2002г. за условията и реда за утвърждаване на транспортни схеми и за осъществяване на обществени превози на пътници с автобуси. (Наредбата) и Регламент (ЕО) №1370/2007г. на Европейския Парламент и на Съвета от 23.10.2007г.
4. К.л. 671 Одобряване на споразумение между управителя на Комплексен онкологичен център – Русе ЕООД на основание чл. 365 от Закон за задълженията договорите (ЗЗД) и във връзка § 1, ал. 3 от ПРЗ на Закона за бюджета на НЗОК (ЗБНЗОК) за 2021 г. за заплащане на незаплатени стойности на дейности в болничната медицинска помощ, установени чрез проверки, открити със заповеди на директорите на РЗОК на основание чл. 72, ал. 2 от ЗЗО и Инструкция № РД-16-43/09.06.2020 г. за условията и реда за осъществяване на контрол по чл. 72, ал. 2, 3, 4, 5, 6, 7 и 8 от ЗЗО, констатирани като подлежащи на заплащане
5. К.л. 673 Провеждане на конкурс за управител на „Общински пазари” ЕООД
6. К.л. 674 Приемане на предложение от концесионера „Порт Пристис“ ООД за изменение на Договор за предоставяне на концесия за пристанище за обществен транспорт с регионално значение „Пристис“ – публична общинска собственост
7. К.л. 675 Приемане на решение относно одобряване, приемане и придобиване на инвестиции, извършени в активи – общинска собственост, от „Водоснабдяване и канализация“ ООД – Русе на територията на Община Русе за периода от 01.01.2020 г. до 31.12.2020 г., съгласно Договор за стопанисване, поддържане и експлоатация на ВиК системите и съоръженията и предоставянето им за управление на „Асоциация по водоснабдяване и канализация на обособената територия, обслужвана от „Водоснабдяване и канализация“ ООД – Русе
8. К.л. 676 Безвъзмездно придобиване на право на собственост от страна на Община Русе, върху имот – частна държавна собственост с идентификатор 63427.147.275 по КККР на гр. Русе, находящ се в землището на гр. Русе, местност „Орта Екенлик“, по реда на чл. 54 от Закона за държавната собственост
9. К.л. 677 Безвъзмездно придобиване на право на собственост от страна на Община Русе, върху имот – публична държавна собственост с идентификатор 63427.179.44 по КККР на гр. Русе, находящ се в Русе, местност „Орта Екенлик“, по реда на чл. 54 от Закона за държавната собственост
10. К.л. 678 Предоставяне безвъзмездно за управление на част от общинска сграда с идентификатор 63427.7.363.4 по КККР на гр. Русе, с адрес гр. Русе, ж.к. „Изток“, ул. „Котовск“ №15, за нуждите на Детска ясла №15
11. К.л. 679 Безвъзмездно прехвърляне на собственост върху недвижим имот – държавна собственост, намиращ се в гр. Русе, ул. „Рига“ №1, по реда на чл.54 от Закона за държавната собственост
12. К.л. 681 Откриване на процедура за провеждане на публичен търг с явно наддаване за продажба на недвижим имот – частна общинска собственост, с адрес: гр. Русе, кв. ДЗС, ул. „Омайниче“
13. К.л. 682 Съгласие за продажба на общински терен от 12 кв.м. по улична регулация, приобщен към УПИ III-1316 в кв. 331 по регулационния план на село Червена вода, Община Русе
14. К.л. 683 Съгласие за продажба на общински терен от 4 кв.м. по улична регулация, приобщен към УПИ X-1920 в кв. 164 по регулационния план на кв. „Средна кула“, град Русе
15. К.л. 684 Съгласие за продажба на общински терен от 13 кв.м. по улична регулация, приобщен към УПИ II-62 в кв. 6 по регулационния план на село Долно Абланово, Община Русе
16. К.л. 685 Откриване процедура за провеждане на публичен търг с явно наддаване за продажба на общински недвижими имоти, находящи се в с. Сандрово, Община Русе
17. К.л. 686 Откриване на процедура за провеждане на публичен търг с явно наддаване за продажба на самостоятелни обекти в сграда, представляващи гаражи, с адрес гр. Русе, кв. „Родина 3“, ул. „Ибър“ №26, блок №7
18. К.л. 687 Промяна в списъците с общински жилища
19. К.л. 688 Провеждане на процедура по чл. 39, ал. 4 от Закона за общинската собственост
20. К.л. 689 Провеждане на публичен търг с явно наддаване за отдаване под наем за срок от пет години на части от терени – публична общинска собственост за разполагане на рекламно-информационни елементи с площ над 3,00 кв.м на територията на гр. Русе
21. К.л. 690 Отдаване под наем на имот - частна общинска собственост, за консулски помещения с прилежащ терен на Генерално консулство на Русия в гр. Русе
22. К.л. 691 Подпомагане на Народно читалище „Стефан Караджа 2018 Русе“ и Народно Читалище „Гюнеш – 2012“
23. Информация за изменения на бюджета на Община Русе към 30.09.2021 г.
24. К.л. 711 Промяна на списъка на лицата и длъжностите, имащи право на транспортни разходи, съгласно чл.37, ал.1, т.1 от ПМС № 408/23.12.2020 г. от бюджет 2021 г., утвърден с Решение на ОбС № 424, прието с Протокол № 19/09.03.2021 г. – Приложение № 18
25. К.л. 672 Приемане на Правилник за изменение на Правилника за организацията, дейността и управлението на Специализирано звено „Контрол, охрана, обществен ред и сигурност“ (СЗ“КООРС“) при Община Русе
26. К.л. 692 Изменение на Наредба №26 за притежаване, отглеждане и контрол на животни на територията на Община Русе, приета от Общински съвет Русе
27. К.л. 693 Приемане на Програма за качеството на атмосферния въздух по показатели ФПЧ10 и ФПЧ 2,5 на Община Русе периода 2021-2026 г. и План за действие към нея
28. К.л. 694 Решение на Общински съвет за съгласие Община Русе да приеме предложението за партньорство по Оперативна програма „Добро управление“ по процедура BG05SFOP001-2.021 на Българо-румънска търговско-промишлена палата (БРТПП)
29. К.л. 695 Кандидатстване с проектно предложение по Проект „Красива България“
30. К.л. 696 Поправка на фактическа грешка, допусната в Решение № 681, прието с Протокол № 27/18.11.2021 г. на Общински съвет – Русе
31. К.л. 697 Одобряване на Меморандум за сътрудничество във връзка със съвместна работа по подкрепа за внедряване на нови технологии в училищата и детските градини
32. К.л. 698 Одобряване на споразумение за партньорство по програма „Space Camp Turkey” 2022
33. К.л. 699 Програма за развитие на читалищната дейност в Община Русе през 2022 г.
34. К.л. 700 Отчет за 60. МФ „Мартенски музикални дни“ Русе 2021
35. К.л. 701 Програма и бюджет за 61. МФ „Мартенски музикални дни“ през 2022 г.
36. К.л. 702 Разкриване на нова социална услуга „Дневен център за пълнолетни лица с тежки множествени увреждания“, делегирана от държавата дейност, считано от 01.01.2022 г.
37. К.л. 703 Даване на Разрешение за изработване на проект за подробен устройствен план – план за застрояване на ПИ с идентификатори 63427.268.28 и 63427.268.50 по КККР на гр. Русе и изменение план за застрояване на ПИ с идентификатор 63427.268.49 по КККР на гр. Русе, местност „Мерата“, землището на гр. Русе, община Русе
38. К.л. 704 Даване на Разрешение за изработване на проект за подробен устройствен план – план за застрояване на ПИ с идентификатор 63427.181.2 по КККР на гр. Русе, находящ се в м. „Над линията“
39. К.л. 705 Даване на Разрешение за изработване на проект за Подробен устройствен план – план за застрояване за ПИ с идентификатор 63427.159.54, местност „Кону бунар“, землището на гр. Русе, община Русе
40. К.л. 706 Даване на Разрешение за изработване на проект за подробен устройствен план – план за застрояване на ПИ с идентификатор 65348.32.184 и 65348.65.182, местност „Мерата“, по плана на с. Сандрово, община Русе
41. К.л. 707 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – захранващ кабел ниско напрежение до ПИ 63427.169.595 в м. „Гълъбец“, землище на гр. Русе
42. К.л. 708 Одобряване на задание, разрешаване изработването на подробен устройствен план /ПУП/ – Парцеларен план за пътна връзка за ПИ 63427.299.21 в м. „Саръ баир“, землище на гр. Русе
43. К.л. 709 Отказ от даване на Разрешение за изработване на проект за подробен устройствен план – Изменение план улична регулация на ул. „Кресна“ от О.Т. 146 до О.Т. 149; Изменение план за регулация на УПИ I-1260за хотел и главно управление на туризма в кв. 275, УПИ II-за озеленяване и УПИ I-за обществено обслужване в кв. 927, ЦГЧ по плана на гр. Русе, с което се изменят границите на кв. 275 и кв. 927 по плана на гр. Русе; План за застрояване за новообразуван имот в кв. 275, ЦГЧ по плана на гр. Русе
44. К.л. 680 Трансформация на характера на общинската собственост спрямо сграда, собственост на Община Русе (поради отпадане на нуждата от предоставяне), и даряване на сградата в полза на Министерството на вътрешните работи на Република България
45. Промяна в състава на комисии към Общински съвет – Русе и на представителите на Община Русе в общи събрания в търговските дружества, в които Община Русе има участие
46. Приемане на план за работа на Общински съвет – Русе за периода от месец януари до месец март 2022 г.
47. Питания
48. Изказване на Мариян Димитров – вх.№ 1014/2021 г.

**Г-н Иво Пазарджиев:** Ще помоля за друг път колеги, които имат проблем с устройствата, да сигнализират предварително, за да можем да отстраним проблемите, както беше направено с други общински съветници. Даже, ако тези, които имат проблем с устройствата, имат възможност да дойдат в почивката в общината, нека да заповядат, за да отстраним проблемите. Започваме по дневния ред, колеги.

**Точка 1**

**К.л. 669 Годишен отчет за втората година от изпълнението на Програмата за управление на Община Русе за мандат 2019-2023 г.**

 **Г-н Иво Пазарджиев:** Кой ще докладва по точката? Лично кмета на Община Русе ще докладва. Заповядайте, господин Милков.

 **Г-н Пенчо Милков:** Уважаеми господин Председател, уважаеми общински съветници, уважаеми граждани. Лично ще докладвам отчета за втората година от нашето управление, тъй като считам, че въпроса е достатъчно ясен и трябва да се посочат нещата, които са направени през този едногодишен период. След приемствеността през първата година в началото на мандата, за да довършим започнатите проекти преди нас, през втората година приоритет основно беше да обърнем погледа на държавата към Русе и градът ни да се утвърждава като център на Дунавския регион и на Северна България. Русе все така е град на първите неща – изявихме се като пионери в социалната грижа, наблягаме и на силно изразения му предприемачески дух. Продължаваме пътя си заедно през непредсказуема световна криза, която сложи отпечатъка си безспорно не само във всеки дом, но и в нашия дом – в Община Русе. Няма да се уморя обаче да казвам, че когато нашата формулата е „Заедно“, ние сме несломими. Пандемията засегна икономиката, културата, туризма и образованието, но с опита си от 2020 година преодоляваме щетите през настоящата. Оборудвахме общинските предприятия с нова, многофункционална комунална техника, за да бъдат те по-силни и независими. Така не само както е от години – с външни фирми, но и самостоятелно, започнахме да поддържаме улици, да ремонтираме тротоари, булеварди, алеи и паркове, да чистим там, където големите машини не могат да достигнат, да мием пътищата с дезинфектиращ дори препарат - както в централната градска част, така и по кварталите за първи път от много години. Намалихме разходите за почистване на улици и поливане на насажденията повече от 8 пъти, като регистрирахме 4 общински кладенеца. От тях добиваме вода на многократно по-ниска цена. Противопоставихме се на посегателството над русенския въздух. Не позволихме на чуждестранен инвеститор да изгради цех за леене на метали в града, осигурихме нови измервателни станции, с което действащите вече са 7 (при заварени 2), а показанията им публикуваме онлайн. В лична среща със служебни министри, със служебния министър-председател поисках и ще продължавам да настоявам за това за Русе да бъдат въведени по-строги норми за промишлените замърсители и по-чести замервания на територията на нашата община. Под наш непрекъснат натиск ТЕЦ Русе изгради сероочистваща инсталация, която намалява и фините прахови частици и отделяните серни газове. Подменяме уредите за отопление на десетки семейства, отворихме новата фаза за кандидатстване за още екологични печки и заедно с гражданите направихме Програмата за въздуха, която днес ще бъде представена на Общински съвет, заедно с гражданите. Възобновихме проекта за Летище Русе. Влязохме в контакт с български авиопревозвач, готов да извършва полети между Русе и столицата. Изготвихме и разпространихме анкетата сред гражданите. Гражданите проявяват изключителна активност и интерес. Извършихме първоначален ремонт на покрива на летището и на помещения от него, сформирахме работна група с най-добри експерти от страната, които сме привлекли, с тяхна помощ последователно ще изпълним изискванията на въздухоплавателната агенция. Целта ни е летището отново да посреща пътници и да изпраща с различни по вид самолети, не само както е сега, със самолети на малката авиация. Имаме конкретни цели и стъпки за тяхното постигане в идеята ни. Продължихме да разширяваме автопарка на градския транспорт с нови електробуси и допълнително тролеи. През следващата година това предприятие ще стане единственият оператор на Русе, с което ще спрат припокриването на маршрути, войната за пътници и нарушенията. Работим съвместно с Русенски университет и БАН по мащабен проект за автобуси и кораб, задвижвани от водород, водородна станция. Започнахме строителството на мащабни проекти като изграждането на спортна зала с басейн в „Дружба“ и извършихме благоустройства в кварталите „Здравец“, „Дружба“, „Чародейка“, „Възраждане“. ОП „Комунални дейности“ извършваше неспирно ремонт на улици, околоблокови пространства, като наложихме за първи път системен метод на работа, при който се действа квартал по квартал, а не хаотично и „на парче“. Наложихме строг двустепенен контрол над строителните фирми в процеса на работа и при приемането на обектите. Извършвахме внезапни проверки на използваните материали, за да се уверим в качеството им. Проявяваме нетърпимост към нередностите, а дефектите предавахме своевременно за изпълнение по гаранционни условия. Свидетели сме на много обекти, които след тяхното изпълнение в годините назад проявиха дефекти. Разширихме драстично обхвата на камерите за видеонаблюдение, с което броят им вече надвишава 700. Въведохме 24-часов режим на работа. Предоставихме достъп на МВР в няколко точки и работим в пълен синхрон с органите на реда, което даде резултат за санкциониране на редица нарушители на обществения ред и сигурността. Първи в страната започнахме обучение по роботика и софтуерно кодиране за всички ученици в 3 клас на русенските училища, а учителите които ще ги обучават, организирано обучаваме в Русенския университет. Въведохме електронни дневници и в детските градини и единно меню в детските градини и в детските ясли. Подкрепихме отговорното родителство, като отпуснахме еднократна финансова помощ на русенци с второ дете и близнаци. Подпомогнахме и преболедувалите COVID пенсионери с еднократна помощ. Разкрихме и нови две грижи за хора с психични разстройства, хора с деменция. Две социални услуги, с които Русе запазва лидерските си позиции в социалните услуги. Отличихме най-изявени спортисти и културни деятели в Русе и финансирахме читалищата, пенсионерските клубове съхраняващи десетилетия наред родовата ни памет. По отношение на читалищата само ще кажа, че повече от 100 000 лева са дадени за ремонт на читалищни сгради през миналата година, отделно от средствата, които се дават за тяхната дейност. Започнахме сътрудничество с лидера в България – „Тракия икономическа зона“. Така се въвежда нов модел за работа при изграждане на индустриалните зони в Община Русе и тяхното общо развитие. Към момента голяма част от предприятията работят самостоятелно, а не в обособени зони. С промяната ще се дадат възможности за получаване на средства от Фонда за възстановяване общо към зоните и към предприятията, за да се ремонтира инфраструктурата, която е в критично състояние от десетилетия, не е ремонтирана. Организирахме редица събития, които привлякоха интереса на туристите към града ни, започнахме да рекламираме Русе по различен, по атрактивен начин. Съживихме връзките с всички побратимени градове, създадохме и нови контакти. Срещнахме се с над 17 посланици, консули, търговски аташета и дипломати тук в Русе. На всеки от тях предоставяме и новия инвестиционен профил на града ни „Русе-пристанище на нови възможности“, изработен не от частна фирма срещу заплащане, както се е правило на времето, а от русенски бизнес организации – Търговско-индустриалната камара, Българо-румънската камара и със съдействието на много фирми русенски. Успешно завършихме 10 нови проекта, в процес на управление са 23, а още 7 сме депозирали за кандидатстване въпреки, че официално програмния период не разрешава подаване на проекти все още, ние подаваме проекти директно пред Европейската комисия и пред други … схеми като „Норвежката програма“, която да напомня, тази година спечелихме финансиране в размер на 700 000 лева за ново осветление, фотоволтаична система към новото осветление. Неотклонно преследвам целта си управляващите да видят Русе като един от ключовете за развитието на цяла България. Инициирахме редица важни срещи по големите въпроси за решаване. По-строги норми за емитиращите замърсители от промишлеността, по-чести замервания, контрол на предприятията-замърсители; промишлените предприятия са първа категория и тук държавата трябва да се намеси за техния контрол, общината няма такова право. Изграждане на втори мост над река Дунав, непрекъснат акцент в нашата работа. Организация на трафика на тежки камиони, през миналата година са минали 864 000 тира в двете посоки през град Русе, което е колосално натоварване за нашия град и цялата община. Целта ни е Русе да получава по-голямо финансиране от държавата за това натоварване с камионите като събирателна точка на границата. Дали като форма част от таксите на Дунав мост или по други линии, това е абсолютно необходимо. Трябва да се укрепи брега на река Дунав. Проблем, който много години е оставал на заден план, но трябва да знаете, че брега ни при Мартен е най-бързо изчезващия бряг. Трябва държавата също да съдейства. Това е, брега е изключителна държавна собственост. Подкрепа за развитието на индустриалните зони. Не хаотично, а с подпомагане методическо от държавата, разбира се и с финансови средства. Възстановяване както казах полетите от Летище Русе, за което работим усилено. Поддържане на големите инфраструктурни обекти на държавата. Дъговия мост е в критично състояние установено още от 2016-та. Необходимо е ново кръгово при „Джъмбо“ и други редица държавни обекти, които непрекъснато настоявам да бъдат изпълнени. Още един път заявявам, че в работата си като кмет, спазвам принципите, които са ме водили винаги и които ви обещах. Принципите за единение, за компетентно управление, за прозрачно управление и за почтено управление. Много стъпки конкретни бяха направени през миналата година. Горд съм с прозрачността, с възможността на сайта на общината всеки гражданин да проверява при кого в момента е неговия сигнал или молба, а не както до сега общината да бъде „черна кутия“, да не се знае какво се случва. Продължаваме ентусиазирано и силно напред за възвръщане позицията на Русе като северна столица на България. Благодаря ви.

 **Г-н Иво Пазарджиев:** Благодаря на Кмета на Община Русе. Господин Бедрос Пехливанян за изказване. Заповядайте, господин Пехливанян.

 **Г-н Бедрос Пехливанян:** Да, благодаря, господин Председател. Господин Кмет, колеги, аз ще взема само по два въпроса много кратко думата. Прав е Кмета, че наистина когато сме заедно, нещата нормално биха се случили и има много примери за това нещо. Когато бяха предложени тези мерки, които бяха още в началото на кризата, голяма част от тях общинска администрация ги прие. Идеи, които бяха и за бизнеса и за социалната сфера, но никога не сме …, че са наша мярка, което пък е похвално, че добрите идеи, могат да намерят приложение, дори когато идват от различни места. Та, моите са много кратки два въпроса. Става дума, първо за чистотата на града. Не знам дали скоро някой от вас е поглеждал във форумите, но стотиците граждани пишат за преливащи контейнери, за страхотно разпилените боклуци камари около тях. За съжаление това продължава вече доста време и след смяната на фирмата и доставчикът на тази услуга, не знам дали са достатъчни тези няколко глоби, които са наложени от общината. Моят апел е и не само моя разбира се, защото аз просто изразявам желанието на много хора наистина контрола към тази фирма и към тази дейност да бъде по-суров. Другият въпрос, който исках да наблегна, това е за миенето на улиците. Ако си спомняте, точно преди около година-година и половина, ние успяхме да закупим за близо 2 млн., за 1 900 000 лева техника, която е висококвалифицирана и е точно за тези цели. Имайте предвид, че точно в тази пандемична обстановка, миенето на улиците е един от факторите, който доста снишава процента за това, така че просто бих искал да попитам, тази техника, машините за миене, тези професионални които ги вземахме, има ли графици, изпълнение, контрол, защото аз ставам доста рано и поне през този период до късна есен, може би един или два пъти видях някъде такава почистваща техника. Така че това сами всъщност двете точки, които нали просто бих искал да се вземе малко по-сериозно отношение към тях. Благодаря ви.

 **Г-н Иво Пазарджиев:** Благодаря на господин Пехливанян. Господин Недев виждам…Кмета на Община Русе ще отговори. Докато господин Кмета взема думата, искам да помоля колегите да си включат камерите тъй като това е едно от изискванията за участие в сесията. Правилно колежката Диана Ласонина прави бележка. След малко ще направя проверка в чата. Кмете, заповядайте.

 **Г-н Пенчо Милков:** Господин Пехливанян, благодаря за взетото отношение, благодаря за становището, че заедно сме по-силни – факт. Безспорно в началото на пандемията липсваха всякакви идеи централно и указания от централната власт, областните щабове в началото липсваше втората част от задължителната работа на всеки един щаб, а именно след като снеме актуалната обстановка, да ни даде конкретни указания какво да правим. Със заместниците, с директорите на дирекции работихме и действително сме се вслушвали във всяко предложение, включително и Вие на два пъти през два дена подадохте големи писма с много възможни идеи, които също голяма част от тях бяха реализирани. На пет пъти освобождавахме от наеми, намалявахме общинските наеми, наемателите на общински помещения от наеми и много, много други неща, които мисля, че поне дадоха малка подкрепа. Но по отношение на чистотата и миенето на улиците, затова взех думата. Абсолютно сте прав по отношение на констатацията, че има съдове, които са обиколени от отпадъци. Това, което искам гражданите да знаят е следното. Фирмата, която почиства не е сменена. Имаше нова обществена поръчка и фирмата е спечелила на по-ниски цени от 2015-та година. Сами можете да си правите заключението. В тези цени обаче сме въвели изисквания за чисто нова техника, за чисто нови съдове и за два пъти годишно дезинфекциране на съдовете за отпадъци. Изрично сме искали съдовете за отпадъци да са затваряеми, за да може отпадъците вътре да останат сухи. По данни на фирмата-изпълнител, в град Бургас при въвеждането на системата, две години е имало проблем с това хората да възприемат и да се улесни работата със съдовете, с педала, с ръчките, защото те не стоят така отворени, както бяха свикнали да зеят отворени съдовете за отпадъци, а целта е да бъдат затворени и да задържат. Отпадъка да остава сух, за да може после на депо като отиде, русенци да не плащат отчисление и върху водата, която е намокрила отпадъка. Не са само глобите. Непрекъснато, ежедневно, ежечасно във връзка с фирмата, даваме конкретни указания. Увеличаваме съдове на отпадъци там където е необходимо. Въвеждат се допълнително мерки от фирмата, които ги няма в обществената поръчка, за да може да се реши този проблем, който съществува към момента. Миенето на улиците, използва се техниката. Тя е многофункционална. Освен с дюзи, за миене на улиците под налягане отпред с вода и с препарат, което го правим. Има график и за първи път, можете да питате и кметовете на кметства и моите пълномощници. Машините бяха и в малки населени места, и в Средна кула и в Долапите. Направихме всичко възможно да отидат на повече места, но освен вода, те имат възможност сега в зимата и тук на центъра, освен машините които оросяват и смучат и чистят вече центъра. В момента снегопочистваща, те са се превърнали в снегопочистваща техника с монтирани отпред гребла и са в паркинга на общината, готови да излязат в централна градска част. Така че се използват машините и се надявам, че много, много години напред, русенци ще могат да разчитат на тях. Благодаря.

 **Г-н Иво Пазарджиев:**Благодаря на господин Кмета. Не виждам други заявки за изказвания по точката. Госпожа Наталия Кръстева, заповядайте за изказване.

 **Г-жа Наталия Кръстева:** Здравейте и от мен. Здравейте и от мен. Чуваме ли се, господин Председател?

 **Г-н Иво Пазарджиев:** Да, чуваме ви прекрасно. Заповядайте.

 **Г-жа Наталия Кръстева:** Благодаря за дадената дума. Уважаеми колеги, ще стане така, че в определен пункт ще се повторя в моето изказване с господин Пехливанян. Предварително не сме правили разчет дали ще имаме изказвания и кой как ще се изказва по темата, защото имаше и такива упреци, но провокирана и от отговорите, които даде господин Милков преди малко на господин Пехливанян, аз искам да кажа, че когато разглеждаме програма за дадена година от управленския мандат, действително ние можем да сме единни и добронамерени и да посочваме, кое според нас може да се случва по-добро. Когато обаче говорим за отчет по същата тази програма и то когато тя не само според нас, а и според нашите съграждани не е изпълнена добре, можем да критикуваме, а да критикуваме не защото ни е самоцел и защото сме опозиция, а защото критиката ни е конструктивна и сме избрани наравно с кмета да сме проводници на гласа на съгражданите. Няма да засягам всички теми от отчета. Ще се спра първо от отчета в раздел „Околна среда“ и то най вече, защото постоянно и към ден днешен на моите приемни, лично моите приемни при среща с гражданите ни получаваме сигнали относно тоталната липса на обществена хигиена в града. Липсата на обществена хигиена, както по улиците, така и по контейнерите, затова казах, че ще се повторя с господин Пехливанян, но очевидно това е темата, една от многото теми, които вълнуват нашите съграждани. И ако трябва да обобщя, масово е недоволството на хората от липсата на контрол и реална дейност. Точните думи, не искам да звучат лошо, но са „тотална мръсотия“. В края на първата година нееднократно, от управленския мандат на господин Милков, нееднократно в мои изказвания заявих, че настоящата администрация не може да се справи, защото няма компетентност и експертиза за управление на нашата община. Не може да се справя администрацията с чистотата и не е нужно в момента някой да излиза след мен и да убеждава мен самата. Следва администрацията да убеди самите граждани, защото това е тяхна оценка. Тяхната оценка за отчета на кмета, а именно че резултати няма и това са фактите. Благодаря.

 **Г-н Иво Пазарджиев:** Благодаря на госпожа Кръстева. Реплика за Деница Иванова.

 **Г-жа Деница Иванова /реплика/:** Чуваме ли се добре?

 **Г-н Иво Пазарджиев:** Да. Заповядайте, госпожо Иванова.

 **Г-жа Деница Иванова /реплика/:** Уважаеми господин Председател, уважаеми господин Кмет, уважаеми колеги общински съветници. Вземам думата чрез, бях провокирана от изказването на госпожа Наталия Кръстева относно липсата на обществена хигиена и че администрацията е неспособна да се справи. Няма как администрацията да възпитава, да дава отношение и ако на някой му липсват първите седем години, не е тя възпитаващия орган, който трябва да го направи. Ако трябва да се върнем назад във времето, когато имаше доста провокации относно новите контейнери. Имаше масирана акция в града, насочена пряко към администрацията или към кмета. Умишлено се оставяха боклуци около контейнерите, а вътре бяха празни. Това няма как да го направим ние, нито аз, нито вие, нито кмета, нито общината, да възпитаваме хората. Аз лично поне съм ставала свидетел на и всеки ден като пътувам, като вървя по тротоарите, няма човек, който да не си хвърля боклуците по земята, да не хвърля фасове или каквото и да е там. Тази критика не я приемам относно чистотата на града. Каквото може се случва и относно дали сме конструктивни или не сме конструктивни в критиката си, аз смятам, че трябва да се отбележи едно нещо. Ситуацията, в която изпаднахме като държава, общество, аз смятам, че направихме най-добрия вариант до момента. Кмета започна с една много хубава дума и тя за мен винаги е била основополагаща в политиката и тя се нарича „приемственост“ и протегната ръка. Затова, ако продължаваме дебата в посока кой чисти и кой не чисти, ние няма как като граждани да възпитаме обществото, което всекидневно хвърля и съответно е малко несъстоятелно, че администрацията не може да се справи. Администрацията се справя дотолкова доколкото може. Благодаря Ви, господин Пазарджиев.

 **Г-н Иво Пазарджиев:** Благодаря на Деница Иванова. Аз също ще направя реплика. Господин Пехливанян, виждам, че той заявява реплика, на госпожа Кръстева предполагам искате да направите реплика, но като има повече от една заявка за реплика, на Деница Иванова няма как „реплика на репликата“. В случая имаше повече от една заявка за реплика, така че от различни групи следва да бъдат. Господин Станчев после за изказване, добре. Аз ще направя една кратка реплика.

 **Г-н Иво Пазарджиев /реплика/:** Уважаема госпожо Кръстева, във връзка с това, което казахте за липсата на обществена хигиена. Стана въпрос за въвеждането на новите съдове за смет, които станаха обект на дискусия. Действително при въвеждането на нещо ново винаги има проблем в началото. Аз обаче считам, че ние като общински съветници следва да бъдем проводници сред нашите съграждани за това как трябва да се случват нещата и тук не съм съгласен с Деница Иванова, че на администрацията не й е работа да възпитава. Напротив, и на администрацията и на нас като общински съветници, можем да възприемем тази кауза, да не го наричаме „възпитаване“, но да бъдем проводници сред нашите съграждани за новостите по отношение на отпадъците. Както каза Кмета, при въвеждането на новата система, в Бургас е имало около две години проблеми. Да се надяваме, че в Русе ще бъдат по-малко време, но както за новите съдове, така и за изхвърлянето на строителни отпадъци, за изхвърлянето на отпадъци от търговските обекти, ние можем да бъдем хората, които да сме компетентни, да знаем правилата и да бъдем проводник сред нашите съграждани. Администрацията разбира се, че може да получи препоръка да бъде още по-активна с разясняването на правилата сред нашите съграждани, но когато има проблем аз считам, че не следва да се опитваме да се възползваме от него с цел да търсим някакви политически дивиденти, а всички ние заедно да го решим. Благодаря за вниманието. Дуплика за госпожа Кръстева.

 **Г-жа Наталия Кръстева /дуплика/:** Господин Пазарджиев, заявих дупликата още след изказването на колегата Иванова. В момента дуплика на Вас или на нея или като общо ще ми дадете възможност?

 **Г-н Иво Пазарджиев:** И на двамата правите дуплика.

 **Г-жа Наталия Кръстева /дуплика/:** Да, благодаря Ви. Господин Пазарджиев, с цялото ми уважение, видно така от политическата ми кариера през годините, дивидент не съм черпила, напротив. Колегите, които сме активни, сме от тези, които най много след това сме „хейтени“, ще използвам тази нелитературна дума, така че аз някаккъв дивидент политически не черпя. Съгласна съм с част от Вашето изказване, но ще си позволя тук да кажа, че много от нас като общински съветници, сме проводник на това да обясняваме какви са ползите от разделното събиране на отпадъците. В предния мандат започнахме и много такива инициативи, именно по училищата, където трябва да се положи основата за това. Не знам защо колегата Иванова измести темата с контейнерите. Контейнерите им няма нищо. Въпроса е, че уважаеми колега Иванова, тук следва да обърнем вниманието, че липсва контрол, защото по много от наредбите на Общински съвет, Специализирано звено „КООРС“ или инспекторите по чистота към Отдел „Екология“ са оторизираните лица, които могат да съставят актове и да глобяват наши съграждани, които така неправомерно използват съдовете за отпадъци. Така че, ако е необходимо, ние сме правили такива акции на времето. Слагат се двама служители от Отдел „Екология“ или двама служители от Отдел „КООРС“, които налагат санкции на нарушителите и по този начин с добър контрол заедно, ние ще можем да се справим. Но в крайна сметка, колега Иванова, пак към Вас, това че някой си е купил метла, но не я използва, не значи че къщата ще му е чиста. Благодаря.

 **Г-н Иво Пазарджиев:** Благодаря на госпожа Кръстева. Следващо заявено изказване на господин Станимир Станчев. Господин Станчев, заповядайте.

 **Г-н Станимир Станчев: (**не се чува)

 **Г-н Иво Пазарджиев:** Микрофония отново.

 **Г-н Станимир Станчев:** Господин Председател, няколко въпроса искам, които ще бъдат може би в малко по-различен аспект. За чистотата на града явно нямам (не се чува) мнение, нормално е, но аз ще се съсредоточа (не се чува) конкретни въпроса. Спомняте си уважаеми колеги, че гласувахме миналата година пренасочване на 2 млн. лева за (не се чува).

 **Г-н Иво Пазарджиев:** Господин Станчев, само секунда, извинявайте. Телевизора да не би да е включен, зад Вас който виждаме?

 **Г-н Станимир Станчев:** Да, но е без звук.

 **Г-н Иво Пазарджиев:** Без звук ли е?

 **Г-н Станимир Станчев:** Да, изключвам го даже и него.

 **Г-жа Деница Иванова:** Господин Станчев, при Вас има ли други колеги общински съветници, които са им включени устройствата в момента в ZOOM? Това е проблема.

 **Г-н Станимир Станчев:** …без звук.

 **Г-н Иво Пазарджиев:** Сега Ви чувам добре. Заповядайте.

 **Г-н Станимир Станчев:** Така. Стигнахме до там, че бяха пренасочени по искане на общинска администрация 2 млн. лева, останали от парите за асфалтиране, говоря от заема за пробива от „Потсдам“ към бул. „България“. Тогава такова беше искането на общинска администрация, ако не ме лъже паметта, та въпроса ми е какво се стигна, до къде стигна тази връзка между „Потсдам“ и бул. „България“? Вчера минах от там, пробива не е наличен към този момент. Относно окаяния вид на голяма част от пътната общинска инфраструктура, бяхме сигнализирани от доста граждани за такива улици и прочетох внимателно отчета за асфалтирането през годината. Никъде не видях обаче асфалтирането в блок, в кв. „Дружба“ 3, зад бл. 32, забележете. Там се прави не асфалтиране, а се полага сериозен бетон точно пред едни гаражи. По наша информация за не малка сума. Това първо липсва в отчета и второ, дали е съобразно, такъв финансов ресурс да се отделя за бетониране пред едни гаражи, при положение, че с тези средства можеха да се направят една окаяна улица или част от нея или да се запълнят примерно дупките зад „космонавтите“ или други малки улички в „Дружба“ 2, които към кметска администрация имат подадени подписки и така нататък. И третия ми въпрос е, тъй като сега предстоят коледни и новогодишни празници, в януарския или декемврийския отчет миналата година на кмета прочетохме и той сега също го каза, че е установил контакт с всички побратимени на Русе градове. Въпросът ми е, установен ли е контакт с (не се чува), с които сме побратимени от 23.09.2008 г., когато Божидар Йотов тогава подписва Допълнително споразумение към Договора за сътрудничество между градовете. И въпросът ми е, и четвъртия ми въпрос е, на какъв точно език бяха изпратени поздравленията за миналата година и на какъв език комуникират при комуникацията с (не се чува), специално? Благодаря ви.

 **Г-н Иво Пазарджиев:** Благодаря на господин Станчев. Преди да Ви отговорят, искам да кажа, че явно проблема наистина е било в телевизора. Тук IT-специалистите казват, че тонколоните му евентуално смущават. След като го изключихте, Ви чувахме наистина много добре. Явно проблема е решен, да знаете. Виждам, че няма други заявки за изказвания. Господин Кмета ще отговори. Заповядайте, господин Кмете.

 **Г-н Пенчо Милков:** По отношение на чистотата, още няколко думи ще кажа. Първо за липсата на експертиза. В направлението на Община Русе има само две кадрови промени за експертиза, по отношение на експертизата. Едната е появата на Професор, който е по Екология като Директор на дирекция и втората е липсата на госпожа юрист Кръстева, като Заместник-кмет. С това, ако считате, че ни е паднала експертизата в тази сфера, аз не мисля, че е паднала, т.е. с Вашето оттегляне градът е бил чист, чист, чист пример за всички, за съдовете за отпадъци ръждясали от които течеше сос, които не се чистеха с години и миришеха от квартал в квартал. Отделно обиждате хората, които са същия екип, които работихме при Вас. Много, много бързо забравяме шумните камиони, тичащите качени по тях хора от Вашата реалност, чистият град, който оставихте. В момента камионите са Евро 6, в тях има дисплеи и е трудно да се намерят действително водачи, които се учат в момента да работят, за да връщат нордовете на същото място. По отношение на контрола. Заснети са и го казвам не само като отговор на Вас, а използвам публичността на заседанието, за да го кажа на всички. С камерите за видео-наблюдение са заснети много представители на търговски дружества, които хвърлят производствени промишлени отпадъци от магазини, включително супермаркети, от магазини за обувки и всякакви други, от аптеки, в съдовете за битови отпадъци. Инспекторите на Община Русе са провели три пъти обиколка на търговските обекти и са оставили подробно информация, как един търговски или производствен обект трябва да третира отпадъците. Огромен проблем е, че се трупат отпадъци от тези магазини и заведения в съдовете за битови отпадъци и вие го виждате това и се знае, че хората го виждат. Около Русенски университет, тук в центъра на „Ангел Кънчев“, срещу Пенсионното виждате ги местата. Така че, заснети са, ще има акции и глоби. След като три пъти обиколихме града и разяснихме, че не трябва да има отпадъци от заведение или от магазин в общия битов отпадък, а има друг ред, сега ще има и санкции. По отношение на хигиената, моля ви да не говорите унизително за нашия град. Градът има обществена хигиена и за да я има работят през нощта десетки хора и през деня, в студа и само сменят лопатата за сняг с метла, чистят и работят и когато казвате, че не е така, първо обиждате техния труд, второ продължаваме като русенци да говорим за любимия ни град унизително. Отделно, да провеждаме акции целенасочено, за промоция на това говорене, за организирано снимане на съдовете преди те да бъдат извозени, защото знаете в колко часа всеки един ден всеки един съд се извозва. На камионите има GPS и когато не се извози даден съд фирмата е глобена 1000 лв. на съд. Когато има аварии в камионите, три пъти за една година се чупеше камион. Фирмата вече започва в деня, в който става аварията да уведомява русенци, колко часа забавяне или ден ще има, да се изнесе отпадъка. Работи се непрекъснато и неуморно по решаване на проблемите в тази насока. По отношение на окаяната инфраструктура. Инфраструктурата е окаяна, защото не е финансирано целенасочено ремонта и организирано в продължение на десетки години. Тази дейност я е имало документирано и аз я виждам как е правено. С капково напояване, облагородяване около този блок, облагородяване около друг блок и хората чакат, пишат подписки, а инфраструктурата е като след бомбардировка. Организация в тази дейност няма. Това, което правим ние. От няколко месеца работят общински служители по замерване на всяко околоблоково пространство, защото кварталите за жилищно застрояване са един имот, голям, пише за жилищно застрояване. В момента ние изчисляваме всяко околоблоково пространство, за да се види и да може да се създаде бюджет за решаване на глобалния проблем. До момента това не е правено. И вашите доводи са списък-подписка, отвсякъде идват подписки. Хората страдат. Това, което правихме тази година е, систематична работа на „Комунални дейности“, увеличаване възнагражденията, купуване на машини и възможността да се работи квартал по квартал. Направи се в кв. „Възраждане“ ремонт на дупките. Останаха две улици, в които не могат да бъдат ремонтирани дупки, ще бъдат изцяло преасфалтирани. Направи се в „Локомотив“, тръгнахме в „Здравец-Изток“ от източната страна, от бензиностанцията и от КАТ в западна посока. Асфалтират се, ремонтират се дупки. Затова принципа вече не е асфалтовите машини и работници да бъдат пращани там където най-силно и най-активно говорят хората, а да се работи по план и по график, което се случва за първи път от много време насам. В „Дружба“ 3 конкретно тази година са правени пред бл. 4, пред бл. 12, пред бл. 18, пред бл. 32. Това е за „Дружба“ 3. Всяка седмица съм описвал какво е правено в града. За конкретния обект има много сигнали. По абсолютното мнение на нашия Главен инженер в „Комунални дейности“ – Александър Стефанов, изпълнение предвид кривия терен и съществуващите гаражи с асфалт щеше да създаде трудности с водоотвеждането. Затова е указано да се изпълни с бетон. Започнахме работа, създадохме бригада за ремонт на тротоари с плочки. Може би забравихте, как всеки ремонт на тротоар дори и в центъра беше асфалтиране. Асфалтиране на тротоари в центъра. Направихме ли го това? Направихме бригада за ремонт на плочки, учат се, защото няма такива специалисти в града. По отношение на побратимените градове, официалния език, който е използван е английски. В повечето, което аз се сещам съм подписвал писма. Имаме отговор от някои от градовете. От всички градове ли имаме отговор? От по-голямата част имаме отговор. Не мога да Ви цитирам в момента, господин Станчев, за (не се чува), ако Ви интересува в рамките на деня ще Ви…Имаме ли? Имаме отговор от (не се чува), не мога да Ви кажа на какъв език е. Елате, ще Ви покажа цялата преписка. И отделно започваме разговори и с други градове за побратимяване, защото тези връзки са изключително важни за града ни. Не е само в икономически аспект, а и в културен и в признаването и превръщането на Русе в един от най-значимите градове в България. Ще помоля по отношение на чистотата и сметосъбирането, хората да знаят, че току-що аз докладвах отчет, който е над 200 страници и удара, който е единен е само в тази тема и това беше абсолютно очаквано, защото чистотата на Русе за жалост, трябва да го чуят русенци е целенасочено политически програмиран проект с умишлено дискредитиране и на администрацията, и на разпръскване на отпадъци, и на снимки и на създаване на групи във Фейсбук, защото за някои хора това е реалния живот, явно. По отношение на госпожа Кръстева, която сигурно сега ще вземе отношение, защото й споменах два пъти името, нека да каже, че с нея, с нейното отпътуване от общината си тръгна и чистотата в града и че най-вероятно трябва да върнем старите камиони с покачените по тях хора. Аз не мисля така. По отношение на хората, колкото пъти замърсят-толкова пъти ние ще почистим, за да се прояви нетърпимост към замърсители. Абсолютно прави са колегите, които ви казват съветници, ние трябва да говорим на гражданите, че не може да се хвърля при празен съд за отпадъци отпадъка до съда за отпадъци. Защо не вземем отношение по този въпрос? Благодаря ви.

 **Г-н Иво Пазарджиев:** Благодаря на господин Кмета. Преди да продължим, има две заявени реплики на неговото изказване. Едната от госпожа Кръстева, втората е от Станимир Станчев, в последствие и Деана Тонева направи такава заявка. По правилник имаме право на две реплики, госпожа Кръстева и господин Станчев са от различни групи. Така че, те първи са заявили изказване, на тях ще дам думата. По отношение на това, което госпожа Кръстева пише в общия чат: „Засича ли се времето на кмета? По Правилник времето му е 3 минути“. Това не е така, не сме променяли Правилника и да сме слагали ограничение на кмета за времетраене на изказването му. Правилника е такъв поне от два мандата назад, така че единственото, което направихме като промяна мисля че на по-предишната сесия, беше да му дадем възможност той да прави реплики и дуплики, когато прецени, за да е ясно точно как да процедират процедурно съветниците, които вземат думата след него. Давам думата за реплика първо на госпожа Наталия Кръстева. Заповядайте, госпожо Кръстева.

 **Г-жа Наталия Кръстева /реплика/:** Господин Председател, преди да започнете да ми отброявате минутите, ще Ви помоля първо да поясните, каква беше процедурата по която господин Милков така пламенно говори преди малко. Той направи реплика на Станимир Станчев. Пардон! Реплика на Станимир Станчев! Не може в реплика на Станимир Станчев да заявява реплика към госпожа Наталия Кръстева. Първо, по начина на водене бъдете обективен към всички. На второ място, започвам с репликата си.

 **Г-н Иво Пазарджиев:** Госпожо Кръстева, преди да започнете с реплика си, господин Кмета е до мен и го чух, ясно ми каза, че прави изказване. Така че…

**Г-жа Наталия Кръстева /реплика/:** Добре и обикновено Вие чувате винаги Кмета, а ние не го чуваме, а репликата ми е следната.

 **Г-н Иво Пазарджиев:** Заповядайте.

 **Г-жа Наталия Кръстева /реплика/:** На първо място, не прави чест на кмета Милков, това го прави изключително слаб, че отново навлезе в лична полемика и в лични обиди. Това е абсурд, с това ще бъде запомнен мандата на кмета Пенчо Милков, с обиди към общински съветници и към жени. Пак повтарям, прави го изключително слаб. Ставаше дума за становището на нашите граждани, не за становището на общинския съветник Наталия Кръстева. И стига вече с тези оправдания, господин Милков. Вие управлявате две години. За две години и преди малко с изказването си, че целенасочен политически проект била чистотата на атмосферния въздух, та Вие как спечелихте изборите, господин Милков? Точно с целенасочен политически проект, с който излъгахте нашите съграждани. Не правете внушения от микрофона и от тази висока трибуна. Пак казвам, аз казвам какво говорят гражданите. И по мандата на нашето управление, ние по-често действахме, отколкото говорехме, защото запомнете, че действията говорят повече от думите. И в края на репликата си ще направя един апел. Вместо да обиждате, изслушвайте всички, доверявайте се на малко, решавайте сам, защото хората след две години ще дадат тяхната оценка за Вашето управление.

 **Г-н Иво Пазарджиев:** Благодаря на госпожа Кръстева. Втора реплика на господин Станимир Станчев.

 **Г-н Станимир Станчев /реплика/:** Благодаря Ви, господин Председател. Уважаеми колеги, уважаеми господин Кмете, аз не можах да чуя само, как бяха изразходвани тези 2 млн. за пробива на „Потсдам“ към бул. „България“. Може би с тези 2 млн. се направиха само около 600 м., 600 м. до „Иван Велев“. Явно го пропуснахте това нещо. Относно това, че било политическа поръчка, да доказваме как е мръсен града и т.н., извинявайте много, господин Кмете, фирмата която отговаря за почистването на града, ако не ме лъже паметта стана при Ваша процедура и Вие направихте заданието и сте задали такива параметри. Така че няма кого да вините освен Вашата администрация, ако са допуснали грешка, като неправилно задание, като неправилни параметри и т.н.. Това, което ние констатираме към този момент е резултата от договорената нова поръчка. Това наблюдавам. Не може да казвате, че това е политическа поръчка от едни други хора, които доказват мръсотията. Господин Кмете, ние живеем в Русе. Всеки един, голяма част от колегите, които живеят в Русе, обикалят града и виждат. Сега…моите уважения. И ме притеснява това, че Вие казахте няколко пъти, че хората страдат. Ми с това, което виждат, те ще продължат да страдат, защото обещаната промяна, която Вие обещахте, Вашия екип, се оказа една подмяна – подмяна на кадри. Добре, подменихте. Да де, но промяната не се случи към по-добро, както всички желаят. Благодаря ви.

 **Г-н Иво Пазарджиев:** Благодаря на господин Станимир Станчев. Процедура за Пламен Цветков.

 **Г-н Пламен Цветков:** Колеги, здравейте. Ясно е, че темата е незичерпаема. Мисля, че контрола, който се упражнява от общината трудно би се осъществил на ниво държава. Причините са много. Хванахме се сега, виждам различни реплики от различни политически групи за чистотата. Ясно е, че всички ние сме замърсители и една фирма не може да почисти града, ако ние сами не си го поддържаме. По тази причина, предлагам да прекратим дебата относно доклада на Кмета и да преминем по-нататък.

 **Г-н Иво Пазарджиев:** Благодаря на господин Цветков. Имаме процедурно предложение за прекратяване на дебатите. Изчаквам да имаме техническа възможност и ще стартираме системата за гласуване. Системата е стартирана. Моля, гласувайте процедурното предложение. По електронна система 27 гласа „за”, 5 „против” и 12 „въздържали се”. Дилян Саманджиев ръчно „за“.

**КВОРУМ – 45. С 28 гласа „за”, 5 „против” и 12 „въздържали се” се прие процедурното предложение.**

 **Г-н Иво Пазарджиев:** Точката не подлежи на гласуване, тя е за сведение.

**Точка 2**

**К.л. 710 Корекция на бюджета на Община Русе за 2021 г.**

 **Г-н Иво Пазарджиев:** Госпожа Емилия Пенева ще докладва. Заповядайте, госпожо Пенева. Обяснение…, момент. Обяснение, господин Станчев, на отрицателен вот няма как да стане, тъй като нямаме гласуване.

 **Г-н Станимир Станчев:** Добре, разбрах. Благодаря.

 **Г-н Иво Пазарджиев:** Благодаря, господин Станчев. Госпожа Емилия Пенева ще докладва 2-ра точка, заповядайте.

 **Г-жа Емилия Пенева:** Уважаеми дами и господа общински съветници, предвид последното заседание на Общинския съвет, като 4-та точка последна в предложението за корекцията на бюджета, предлагаме на вашето внимание всички онези обекти, които са финализирани и имат остатъци от целевата субсидия за капиталови разходи, да бъдат пренасочени към приоритетен обект – спортна зала в училище „Васил Левски“ като общата сума на насочването е 5 548 лева. Съществена корекция в бюджета са допълнителните трансфери, които общината получи, както и всички останали общини предвид Постановление на Министерски съвет 326, където на вашето внимание и като целево използване на тези трансфери е необходимо да бъдат реализирани мерки за профилактика и превенция на COVID-19. В тази връзка предлагаме на вашето внимание нови обекти охранителни рамки с възможност за измерване на температура, термодисплей и система за управление на опашките. Като тази техника ще осигури максимална защита и опазване здравето на служителите, както на администрацията, така и на ползвателите на административни услуги. Провокирани от писмо на Д-р Матева – Директора на Центъра за психично здраве, където описва съществена загуба, финансова загуба предвид предприети мерки за COVID. Ние включихме в приоритетите, които изпълняваме, това ПМС 326 и всички наши общински лечебни заведения, както и „Общински транспорт“. Предложението е доста подробно, ако има въпроси, готова съм да отговоря.

 **Г-н Иво Пазарджиев:** Благодаря на госпожа Пенева. С оглед докладваното от нея относно Центъра за психично здраве, още през седмицата с мен се свърза Д-р Матева. Тя прояви желание да докладва на общинските съветници проблемите, които са имали, които налагат това финансиране от страна на принципала в лицето на Общинския съвет. В последствие имахме разговор с нея и с Председателя на Комисията по здравеопазване Д-р Константинова, така че аз считам, че съветниците трябва да бъдат запознати с наистина състоянието на това важно за градът ни лечебно заведение – Центъра за психично здраве. Доктор Матева е на линия. Правя процедурно предложение за изслушването й. Сега ще стартираме системата за гласуване. Моля за вашето гласуване. По електронна система 42 гласа „за”, 0 „против” и 1 „въздържал се”. Дилян Саманджиев ръчно „за“.

**Процедурно предложение за изслушване на Д-р Матева**

**КВОРУМ – 44. С 43 гласа „за”, 0 „против” и 1 „въздържал се” се прие процедурното предложение.**

**Г-н Иво Пазарджиев:** Доктор Матева, заповядайте за изказване.

**Д-р Теменужка Матева:** Благодаря за дадената дума. Добър ден на всички. Позволявам си да обясня защо поискахме помощ от общината. Така или иначе ние много изостанахме с финансирането. Нямаме договор с касата. Ние се финансираме чрез Министерството на здравеопазването на преминал болен през нашето стационарно отделение, което е 50,60 лева на ден на (не се чува). Предвид изключително ниската сума, която на нас ни дават и предвид хилядите разходи, които ние имаме за COVID-19 с цел да предпазим както нашите служители, така и нашите пациенти, ни се наложи да правим разходи ежемесечно в рамките на 9000-10 000, в които се включват както изследванията, които правим непрекъснато на нашите пациенти, така и непрекъснатите дезинфектанти, материали, маски и т.н., което ние купуваме, както и индивидуални опаковки за храна, без които е немислимо в днешно време да се справим. И това налага едни разходи, които са ежемесечни в рамките на 9000-10 000 лева. Отделно от това, ние навсякъде въведохме препарати, с които да се чистят ръцете, които са (не се чува). Всички посетители, които идват в ЦКД – Русе, а както и допълнително хора, които да ни помагат в тежките отделения да овладяваме ситуацията. Истината е следната. При нас идват хора, които са с тежки психомоторни възбуди и агресии и ги приемаме в отделни стаи, като се стараем да бъдат в отделни стаи тъй като не можем да им направим проби за COVID. Предвид тяхното психично състояние, което е изключително тежко когато идват (не се чува). Те напоследък само такива идват при нас хора и ние ги приемаме в отделението, изолираме ги, с което ни намаляват стаите разбира се, за лечение и когато можем да им вземем проба, ние им вземаме проба и ако се окаже с COVID, почваме да го лекуваме като „ковиден“ и като психично болен с COVID като общо хора, които са с възбуди или напрежение не се искат от колегите в ковидните отделения, тъй като те създават доста проблеми в тях. Слава Богу, че хората които са при нас с COVID, бяха в леко или среднотежко състояние. Не сме имали тежко ковидно болни и да се наложи кислородна апаратура каквато ние имаме приходяща, която се размества, преносима по стаите. Ние не можем да си позволим да купим такива кислородни апарати, каквито имат COVID-отделенията. Ние не получаваме пари за ковидни, ние не получаваме пари, персонала ни не получава никакви допълнителни средства и в един момент ние се оказахме в една задънена улица и ако общината не ни помогне, ние наистина ще излезем на един голям минус и то не защото не си изпълняваме дейността, а защото я изпълняваме прекрасно дейността си, но така или иначе ние от началото на годината до сега сме имали около 65-70 хора с COVID в отделенията нашите, които ние си им провеждаме обучения, правим си изследвания и въобще си изпълняваме дейностите както трябва. Идват консултанти непрекъснато, на които ние също допълнително заплащаме. Така или иначе поради това, че ние сме финансирани само и единствено на (не се чува), който е в рамките на 50,60, които ако отиде някой в хотел, те няма да стигнат само за стаята, а ние с тези пари трябва да посрещаме абсолютно всички разходи, които са и осигуровки, консумативи, лекарства, храна и т.н., абсолютно всичко. И за да можем да си изпълняваме дейността и да продължим да се занимаваме с психичноболните хора независимо дали имат (не се чува) увреждания или не, молим за помощ общината за определена сума, за да можем да си поемем въздух в момента. Ако има някакви въпроси, аз съм готова да отговоря допълнително, но поради това, че нямаме никакво финансиране допълнително и е изключително обидно също за хората, които работят в психиатрията. Те нямат пари като за първа линия или някакви допълнителни пари, които се дават от касата на служителите, които работят с ковид пациенти. Затова ние винаги като заплати ще стоим на опашката на всички лечебни заведения в момента. Благодаря, но (не се чува). Мога да ви кажа, тъй като пред мен са всички справки направени при нас. Ние всеки месец отчитаме какво даваме, на кого го даваме, защо го даваме и тази справка (не се чува), мога да кажа абсолютно всяка фирма за какво и защо са дадени парите, както е всеки месец като средно се получава около 9000 лева месечно, които ние отделяме за хората с COVID. Особено тежко беше с тях когато четирима наркомана имаха COVID, малко по-стресирана обстановката, но се справихме с нея. Благодаря.

**Г-н Иво Пазарджиев:** Благодаря на Д-р Матева. Действително и в разговора, който имах с нея, аз посетих лечебното заведение, ми беше споделено колко тежки са проблемите на психичноболни, които трябва да бъдат лекувани от COVID, тъй като много специфична е работата с тях. Не виждам други…Заявки за изказвания, колеги? В общия чат не виждам. Процедура на гласуване по точката, моля. По електронна система 38 гласа „за”, 1 „против” и 2 „въздържали се”. Дилян Саманджиев ръчно „за“.

**КВОРУМ – 42. С 39 гласа „за”, 1 „против” и 2 „въздържал се” се прие предложението ( ще последва прегласуване).**

 **Г-н Иво Пазарджиев:** Процедура. Станимир Станчев, заповядайте.

 **Г-н Станимир Станчев:** Благодаря Ви, господин Председател. Изчаках да мине едно гласуване, за да Ви направя забележка по начина на водене. Аз не съм юрист, но мога поне да чета. В точка 3 от правилата за провеждане на онлайн сесии пише: „Проверка на кворума и гласуване по точките ще се осъществява чрез приложение „Пулт за гласуване” за гласуване, инсталирано на служебните таблети или чрез поименно като ще се случва чрез поименно извикване по азбучен ред и всеки отговаря със „за“, „против“ и „въздържал се“. Как така, когато не работи пулта, значи трябва да минем по азбучно гласуване. Как така колеги, които нямат пулт гласуват ръчно „за“ или „против“ и „въздържал се“? Просто не си спазваме правилата.

 **Г-н Иво Пазарджиев:** Господин Станчев, приемам бележката Ви. Основателна е по принцип, но с оглед спестяване на време, ние възприемаме този начин на работа, за да можем да ползваме системата за гласуване и когато един човек има само проблем с пулта да възприемаме да го виждаме как гласува в общия чат. Иначе процедурно сте прав, да. Ако започнем да гласуваме поименно…

 **Г-н Станимир Станчев:** Може ли пак? Извинявай те. Става въпрос за само един човек, който за втора поредна сесия има този проблем и всички знаем защо, този човек има такъв проблем. И всички си затваряме очите за това. Затова, сега призовавам да се спазват правилата както ги пише мотамо. Тъй като разбирам, че трябва да крепите управляващата коалиция…

 **Г-н Иво Пазарджиев:** Не, господин Станчев, недейте да ми преписвате…

**Г-н Станимир Станчев:** Това не трябва да става въз основа на нарушаване на правилата. Благодаря ви.

**Г-н Иво Пазарджиев:** Благодаря, господин Станчев. Не ми преписвайте някакви грехове. Опитвам се да направя заседанието максимално кратко и да не губя времето на колеги с гласуване, което да бъде поименно и да изчитаме имената всеки път по 51 имена. Предишния път имахме проблеми и с пулта на господин Илиян Илиев, който беше решен. Сега, ако искате, всъщност нямахте процедурно предложение. Ако искате по следващи точки, когато се гласува, правете такова процедурно предложение, аз ще се съобразя.

**Г-н Станимир Станчев:** Процедурно е предложение да има прегласуване, защото не си спазваме правилата. Какво по-обосновано от това?

**Г-н Иво Пазарджиев:** Не сте казал. Господин Станчев, не сте казал прегласуване. Няма проблем, ще направим прегласуване с електронната система.

**Г-н Станимир Станчев:** Извинявам се за което.

**Г-н Иво Пазарджиев:** Моля?

**Г-н Станимир Станчев:** Извинявам се.

**Г-н Иво Пазарджиев:** Да, да, да. Да, добре. С електронната система правим прегласуване по точката. Ако искате може да направим процедурно предложение за тези, които не им работят устройствата, в общия чат да могат да гласуват, иначе ще загубим много време. Това е моето становище.

**Г-н Станимир Станчев:** Моето процедурно предложение е да не могат да гласуват.

**Г-н Иво Пазарджиев:** Да ги лишим…

**Г-н Станимир Станчев:** Тия правила сме ги приемали ние, не ни ги е приемал някой друг. Те са подписани от Областния управител.

**Г-н Иво Пазарджиев:** Правилата съм ги утвърдил аз, не са от Областния управител, така че правилна Ви е бележката по принцип.

**Г-н Станимир Станчев:** Благодаря.

**Г-н Иво Пазарджиев:** Процедурно господин Станчев поиска прегласуване по точката. Правим през електронната система.

**Прегласуване на Точка 2 К.л. 710 Корекция на бюджета на Община Русе за 2021 г.**

**КВОРУМ – 43. С 40 гласа „за”, 1 „против” и 2 „въздържал се” се прие**

**РЕШЕНИЕ № 725**

На основание чл.21, ал.2, във връзка с чл.21, ал.1, т. 6 от ЗМСМА, чл.124 от Закона за публичните финанси, Общинският съвет – реши:

 **I. Разходи – държавни дейности**

ФУНКЦИЯ „Здравеопазване“

Дейност 431 „Детски ясли, детски кухни и яслени групи в детска градина“

§5100 „Основен ремонт на дълготрайни материални активи“ +1 775лв.

Обект „Козерки за Детска ясла 8, град Русе“

§5203 „Придобиване на друго оборудване, машини и съоръжения“ -1 775лв.

Обект „Климатици 2бр. с обем 12000ВТU и 3бр. с обем 18000BTU

за Детски ясли“

**Всичко за дейност: 0лв.**

**Всичко за функция: 0лв.**

**Всичко разходи държавна дейност: 0лв.**

**II. Разходи – местни дейности**

ФУНКЦИЯ „Здравеопазване“

Дейност 469„Други дейности по здравеопазването“

§1098 „Други разходи, некласифицирани в другите - 425 440лв.

параграфи и подпараграфи“.

§4309 „Други субсидии и плащания“ +340 000лв.

§5203 „Придобиване на друго оборудване, машини и съоръжения“ +85 440лв.

 Обект „Охранителни рамки с възможност за измерване

на температура – 2бр.“ +14 400лв.

 Обект „Термодисплеи – 10бр.“ +37 440лв.

 Обект „Система за управление на опашките – 1бр.“ +33 600лв.

**Всичко за дейност: 0лв.**

**Всичко за функция: 0лв.**

ФУНКЦИЯ „Жилищно строителство, благоустройство, комунално стопанство и опазване на околната среда“

Дейност 619 „Други дейности по жилищното строителство, благоустройството и регионалното развитие“

§5203 „Придобиване на друго оборудване, машини и съоръжения“

Обект „Система за видеонаблюдение секретна секция и подлез +2 300лв.

„централна жп гара“

**Всичко за дейност: +2 300лв.**

**Всичко за функция: +2 300лв.**

ФУНКЦИЯ „Разходи накласифицирани в другите функции“

Дейност 998 „Резерв“

§0098 „Резерв за непредвидени и неотложни разходи“ -2 300лв.

**Всичко за дейност: -2 300лв.**

**Всичко за функция: -2 300лв.**

**Всичко разходи местни дейности: 0лв.**

**III. Корекции в Инвестиционната програма за 2021г. с целеви средства:**

|  |  |  |  |  |  |
| --- | --- | --- | --- | --- | --- |
| Наименование на обекта | Финансиране с целеви средства /било/ | Финансиране с целеви средства /става/ | Финансиране със собствени средства /било/ | Финансиране със собствени средства /става/ | Корекция „+“/“-„ |
| **§5206 „Изграждане на инфраструктурни обекти“** **Дейност 604 „Осветление на улици и площади“**Обект “Осветление по ал. Лилия, гр. РусеОбект „Осветление по ул. „К. Величков“, ул. „Г. С. Раковски“ и ул. „Духовно възраждане“, гр. Русе“ | 58 38023 856 | 53 30523 587 |  |  | -5075 -269 |
| **§5206 „Изграждане на инфраструктурни обекти“** **Дейност 619 „Други дейности по жилищното строителство, благоустройството и регионалното развитие“**Обект „Разширение на паркинг между бл. "Скопие", бл. Ниш и ул. "Доростол" - ИТП, АН, СН и СМР, РусеОбект „Благоустрояване на бл. 131 и бл.133 , ул. "Юндола" кв. "Здравец", вкл. Осветление и паркинг - II етап - СМР, Авторски надзор, Русе“  | 61 000173 007 | 60 900172 903 |  |  | -100-104 |
| **§5202 „Придобиване на сгради“****Дейност 322 „Неспециализирани училища, без професионални гимназии“**Обект „Спортна зала в СУ „В. Левски“, находящ се в УПИ 1- училище, кв. 848, в кв. „Дружба 1“, ул. „Гео Милев“ №1, гр. Русе“ | 179 457 | 185 005 | 657 754 | 657 754 | +5 548 |

**Всичко разходи по бюджета: 0лв.**

 **Г-н Иво Пазарджиев:** Уважаеми колеги, бавим се, не поради това което коментирахме току-що. В залата е господин Цеков – Директор на Националната система на телефон 112. Аз ще направя предложение. Консултирахме го току-що и с господин Искрен Илиев за промяна в реда на заседанието. Ако можем сега, след тази точка, която гласувахме, да гласуваме точката, която е по отношение на Център 112. Само секунда да видя…Да погледна, тя е 44-та К.л. 680. Правя процедурно предложение да я разгледаме сега, за да можем да освободим господин Цеков да вземе думата, да обясни бъдещите предложения, които имат за работа на 112 в Русе, след което да го освободим тъй като той най-вероятно трябва да пътува. Така че моето процедурно предложение е Точка 44 К.л. 680 да бъде разгледана сега. Моля стартираме системата за гласуване по моето процедурно предложение.

**Гласуване за преномериране на Точка 44 от Дневния ред да стане Точка 3.**

**КВОРУМ – 40. С 40 гласа „за”, 0 „против” и 0 „въздържал се” се прие процедурното предложение.**

**Точка 3**

**К.л. 680 Трансформация на характера на общинската собственост спрямо сграда, собственост на Община Русе (поради отпадане на нуждата от предоставяне), и даряване на сградата в полза на Министерството на вътрешните работи на Република България**

**Г-н Иво Пазарджиев:** Правя процедурно предложение за изслушване на господин Цеков. Моля да стартираме системата за гласуване. Само секунда. Системата е стартирана. Моля, гласувайте процедурното предложение.

**Процедурно предложение за изслушване на господин Цеков.**

**КВОРУМ – 40. С 40 гласа „за”, 0 „против” и 0 „въздържал се” се прие процедурното предложение.**

**Г-н Иво Пазарджиев:** Господин Цеков, заповядайте за изказване.

 **Г-н Цветомир Цеков:** Уважаеми господин Председател, уважаеми господин Кмет, уважаеми дами и господа общински съветници. Първо да благодаря много на Общинския съвет и лично на господин Милков, който ме покани на тази среща и с който задействахме една такава важна според мене задача, не само на Национална система 112, но и за град Русе. Телефон 112 работи от 2008 година и ние бяхме последната страна в Европейския съюз, която при телефон 112, даже имахме наказателни санкции няколко месеца. За сметка на това по него време ние изградихме една от най-модерните системи в Европа за тогава, за тогавашното време. Архитектурата на Националната система е изключително модерна единна, което много малко държави в Европа го направиха по редица други обективни причини. Националната система се състои от 6 районни центъра с два опорни комуникационни центъра и центрове за база данни. Единият беше в София, другия беше в Русе. Съществуващата система вече е морално остаряла и поради това, че фирмата „Сименс“, която беше доставка на софтуера и оборудването, вече не развива този бизнес така да кажа и много трудно вече внедряваме новите услуги, макар че ще ви кажа нещо което така с голяма упоритост въвеждаме сега в нашата държава, една нова услуга и тя се нарича „точна мобилна локализация“. Така че като изберете телефон 112, тука, може би до няколко седмици, на телефон 112 ще се появяват точните координати от където се обаждате. За сега локализацията е на база клетка на мобилния оператор, който в града е няколко стотин метра радиус сектор, а извън града стига до няколко десетки километра, което е изключително неточно и новата услуга ще бъде изключително важна и за гражданите и за службите за спешно реагиране, за да може да реагират. Така, това беше така малко история. От 2019-та година, заедно с Министерството на здравеопазването, изготвихме една нова концепция за развитие на 112. Тази концепция включва т. нар. (не се чува), следващото поколение 112, което пак, ако успеем да го реализираме ще бъде може би едно от най-добрите в Европа и в Европейския съюз. За целта, на този етап ползваме съществуващата или поне такава е идеята, да ползваме съществуващата архитектура на системата, пак с два опорни центъра, които се намират в различни сеизмични зони, в различни краища на страната. И тъй като Русе е съществуващо място не отговаря на изискванията за нов център. Първо не отговаря като сървърно помещение и база данни и второ, не отговаря като брой работни места, които трябва да се изградят в този нов комуникационен център, който ще се изгради. Идеята е, новата система позволява работните места да бъдат във всяка една точка от страната, дори сега покрай Ковид-кризата най-развитите държави с най-добрите системи изнасяха работните места, от домовете да работят операторите. Но местата, там където са опорните центрове, там не могат да се преместят и ние бихме искали да ги изградим с повече работни места, така че след време, ако Правителството реши да редуцира центровете, да могат поне два центъра да поемат целия трафик на България. Това разбира се на този етап не е решено, но ако има достатъчно работни места и има политически консенсус би могли да се редуцира, като в много държави тези бройки на толкова много центрове намалят. Например, скоро в Унгария от двадесет и няколко центъра ги направихме на два центъра. Горе-долу те са колкото нас. Така че изключително важно е за Русе, за град Русе, за гражданите на Русе, този Национален център да се запази в същия град. Ако не може да се измести на ново място, най-вероятно ще се вземе друго решение и Националния център ще се премести в друг град. Затова благодаря много на инициативата Община Русе и лично на господин Милков, който тези срещи, които направихме няколко пъти последните месеци, успя да намери и да предложи една подходяща сграда на ул. „Котовск“ № 4, която напълно отговаря на нашите изисквания и би могла да служи като един модерен център. Средствата, които искаме да получим са от Плана за възстановяване и устойчивост на България. Ние сме от така точките, за които нямаме забележка и се надяваме там да бъде осигурявано финансирането, но дори и да не бъде осигурено по този план средствата, държавата би трябвало да намери средства тъй като системата на „Сименс“ вече няма да се поддържа и вече няма да се развива и ние ще изостанем много във функционалностите, които трябва да дава, да има телефон 112 и услугата специално, която трябва да се предоставя на гражданите, няма да бъде с необходимото качество. Нямам време аз обаче, няколко минутки има тук да ви разкажа за новата система, но все пак ако имате въпроси.

 **Г-н Иво Пазарджиев:** Добре, ако има въпроси…Благодаря на господин Цеков. Колеги, имате ли въпроси и изказвания по точката? Не виждам заявки. Процедура на гласуване моля по точката.

**КВОРУМ – 42. С 42 гласа „за”, 0 „против” и 0 „въздържал се” се прие предложението (ще последва прегласуване).**

 **Г-н Иво Пазарджиев:** Добре, правя процедура за прегласуване, тъй като сега имаме проблем с устройството на господин Владислав Атанасов, нищо че е в залата пред мен господин Атанасов, но с оглед бележката, която ми направи господин Станчев сега ще видим как да отразяваме тези гласувания. Моля да изчакаме малко. Да, устройството на господин Атанасов работи вече. Процедура за прегласуване, моля. Добре (разговор с човек от зала). Ти гласува ли?

**Прегласуване на точката поради технически проблем.**

**КВОРУМ – 35. С 35 гласа „за”, 0 „против” и 0 „въздържал се” се прие предложението (ще последва повторно прегласуване на точката).**

**Точка 4**

**К.л. 670 Даване на съгласие за сключване на договор, за пряко възлагане на обществен превоз на пътници с „Общински транспорт Русе“ ЕАД, като вътрешен оператор по смисъла на Наредба №2 от 15.03.2002г. за условията и реда за утвърждаване на транспортни схеми и за осъществяване на обществени превози на пътници с автобуси. (Наредбата) и Регламент (ЕО) №1370/2007г. на Европейския Парламент и на Съвета от 23.10.2007г.**

 **Г-н Иво Пазарджиев:** Господин Димитър Недев ще докладва, заповядайте.

 **Г-н Димитър Недев:** Уважаеми господин Председател, уважаеми общински съветници. На заседанието си Общински съвет от 20.05.2021 г. предостави мандат на кмета на Община Русе да започне процедура по пряко договаряне за възлагане услугата „Обществен транспорт“ на пътници в град Русе на Дружеството „Общински транспорт Русе“ ЕАД. В изпълнение на това решение, ние продължаваме в следващите си стъпки, които се изискват съгласно законодателната база, затова на вашето внимание е предложен Проект на договор за пряко възлагане на транспортната услуга на пътници на Дружеството „Общински транспорт Русе“ ЕАД. Договорът, който имате е одобрен от ОПОС, т.е. беше изпратен до тях, върнат е със съответни корекции и го предлагаме на вашето внимание за гласуване, тъй като съгласно процедурата 6 месеца преди започване на услугата този договор трябва да влезе и да получи одобрение от Общинския съвет на град Русе. Предвид гореизложеното, аз ви предлагам да гласувате започване процедурата за възлагане на превоз на „Общински транспорт Русе“ и дадете своето съгласие на кмета на Община Русе да сключи договор за пряко възлагане на пътническите превози в град Русе с Дружество „Общински транспорт“. Само да не забравя, да напомня, че „Общински транспорт“ е вътрешен оператор на Община Русе и изпълнява услугата по превоз на пътници, а освен това, че той ще бъде единствен превозвач, ще има и социален ефект върху хората, тъй като няма да има три фирми, няма да има всяка фирма да има собствена абонаментна карта. Това ще повлияе благоприятно върху гражданите и гостите на град Русе, които ще ползват тази услуга. Благодаря ви.

 **Г-н Иво Пазарджиев:** Благодаря на господин Димитър Недев. Заявки за изказвания. Не виждам в общия чат. Процедура на гласуване по точката, моля.

**КВОРУМ – 41. С 38 гласа „за”, 1 „против” и 2 „въздържал се” се прие**

**РЕШЕНИЕ № 727**

На основание чл.21, ал.1, т.23 от ЗМСМА, във връзка с чл.5, параграф 2 от Регламент (ЕО) 1370/2007г.на Европейския парламент и на Съвета от 23 октомври 2007 година относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета, чл. 19, ал. 6 от Закона за автомобилните превози и чл.16г, ал.1 от Наредба №2 от 15.03.2002г. за условията и реда за утвърждаване на транспортни схеми и за осъществяване на обществени превози на пътници с автобуси., Общинският съвет – реши:

1. Съгласува процедурата за пряко възлагане на обществен превоз на пътници на територията на гр. Русе на вътрешния оператор – „Общински транспорт Русе“ ЕАД.
2. Дава съгласие, кметът на Община Русе да сключи договор за пряко възлагане на обществен превоз на пътници на територията на гр. Русе, съгласно представения проект, с вътрешния оператор – „Общински транспорт Русе“ ЕАД.

**Точка 5**

**К.л. 671 Одобряване на споразумение между управителя на Комплексен онкологичен център – Русе ЕООД на основание чл. 365 от Закон за задълженията договорите (ЗЗД) и във връзка § 1, ал. 3 от ПРЗ на Закона за бюджета на НЗОК (ЗБНЗОК) за 2021 г. за заплащане на незаплатени стойности на дейности в болничната медицинска помощ, установени чрез проверки, открити със заповеди на директорите на РЗОК на основание чл. 72, ал. 2 от ЗЗО и Инструкция № РД-16-43/09.06.2020 г. за условията и реда за осъществяване на контрол по чл. 72, ал. 2, 3, 4, 5, 6, 7 и 8 от ЗЗО, констатирани като подлежащи на заплащане**

 **Г-н Иво Пазарджиев:** Аз съм вносител. Йоана Неделчева ще докладва, заповядай.

 **Г-жа Йоана Неделчева:** Здравейте, колеги. Уважаеми общински съветници, Управителя на КОЦ – Русе ние е сезирал с искане Общинския съвет да одобри Споразумение сключено между НЗОК и КОЦ – Русе, по силата на което лечебното заведение да получи сума в размер на 47 122 лева представляваща стойността на неизплатените дейности на КОЦ за 2017 година. В Закона за бюджета на НЗОК (ЗБНЗОК) за 2021 г. е предвидена възможност за разплащане на незаплатени надлимитни дейности на лечебните заведения за 2017 година чрез сключване на споразумения с тях. Условията за сключване на споразуменията е лечебното заведение да се откаже от претенцията си за лихви и разноски. Към настоящия момент КОЦ – Русе ЕООД има заведено съдебно производство за заплащане на посочената сума, което не е приключило. Делото е насрочено за 08.02.2022 година. Предвижда се след сключване на споразумението делото да приключи със спогодба при което половината от внесената държавна такса ще бъде възстановена на КОЦ. Предвид гореизложеното и с оглед на кратките срокове, в които е възможно КОЦ – Русе да получи сумата в размер на 47 122 лева представляващи стойността на незаплатените дейности на КОЦ – Русе ЕООД за 2017 година, ви предлагам да вземете решение с което да одобрите споразумение сключено между КОЦ – Русе и НЗОК както и да бъде упълномощен Управителя на КОЦ – Русе или упълномощено от него лице да сключи съдебна или извънсъдебна спогодба при условия изрично посочени в споразумението. На някои от комисиите бяха зададени въпроси относно лихвите, разноските, както и държавната такса, която ще бъде възстановена при сключването на спогодбата. В тази връзка искам да внеса няколко уточнения. Лихвата за забава върху главницата е в размер на 7 460,98 лева. Разноските по делото са 2 373,09 лева, а законната лихва се изчислява от момента на завеждане на производството или това е 19.08.2019 г. и сме изчислили до 07.12, която възлиза в размер на 11 008,22 лева. При направени разговори с процесуалния представител на КОЦ – Русе адвокат Апостолова, стана ясно, че тази сума от 47 122 лева всъщност вече е по сметката на КОЦ – Русе и всъщност това, което се очаква в момента е след положителното решение на Общински съвет – Русе, искът да бъде оттеглен и делото да бъде прекратено. Благодаря за вниманието.

 **Г-н Иво Пазарджиев:** Благодаря на госпожа Неделчева. Въпроси по точката или изказвания, въпроси, коментари? Не виждам. Процедура на гласуване по точката, моля.

**КВОРУМ – 41. С 41 гласа „за”, 0 „против” и 0 „въздържал се” се прие**

**РЕШЕНИЕ № 728**

На основание чл. 21, ал. 2, във връзка с чл. 21, ал. 1, т. 23 от ЗМСМА, чл. 25, т. 5 от Правилника за прилагане на Закона за публичните предприятия, във връзка с чл. 147 от Търговския закон и чл. 8, ал. 1, т. 1 от Наредба №9 за реда и условията за упражняване правата на Община Русе върху общинската част от капитала на търговските дружества на Общински съвет – Русе, Общинският съвет реши:

1. Одобрява Споразумение изх. № 29-02-1337#1/26.10.2021 г. сключено между Комплексен онкологичен център – Русе ЕООД и Националната здравно осигурителна каса, на основание чл. 365 от Закон за задълженията договорите и във връзка § 1, ал. 3 от ПЗР на Закона за бюджета на НЗОК за 2021 г., с което Комплексен онкологичен център – Русе ЕООД се съглаява да приеме от НЗОК заплащането на сума в общ размер на: 47 122 лв. (четиридесет и седем хиляди сто двадесет и два лева), представляваща отчетени, но незаплатени дейности и установени по реда на § 1, ал. 4 от ПРЗ на ЗБНЗОК за 2021 г. и преминали успешно през логически контрол в информационната система на НЗОК през 2017, като Комплексен онкологичен център – Русе ЕООД се откаже от претенциите си за заплащане на мораторна и законна лихва, по отношение на описаното вземане, както и от претенцията за заплащане на сторените разноски по производството по търговско дело № 270 по описа на Окръжен съд – Русе за 2019 г., /въззивно търговско дело № 286/2020г. по описа на Апелативен съд Велико Търново, касационно търговско дело № 884/2021 г. по описа на върховен Касационен съд, II –ро търговско отделение/ със спогодената част от исковата претенция.
2. Упълномощава управителя на Комплексен онкологичен център – Русе ЕООД или упълномощено от него лице да сключи съдебна или извънсъдебна спогодба по търговско дело № 270 по описа на Окръжен съд – Русе за 2019 г., /въззивно търговско дело № 286/2020г. по описа на Апелативен съд Велико Търново, касационно търговско дело № 884/2021 г. по описа на върховен Касационен съд, II –ро търговско отделение/ при условията изрично посочени в Споразумение изх. № 29-02-1337#1/26.10.2021 г. сключено между Комплексен онкологичен център – Русе ЕООД и Националната здравно осигурителна каса.

 **Г-н Иво Пазарджиев:** Така. По предишната точка (да се разбира Точка 3) е имало някакъв технически проблем със системата. Става въпрос за Център 112, К.л. 680. Правя процедурно предложение да прегласуваме тази точка, тъй като е имало наистина проблем, сега ми сигнализираха. Съжалявам колеги, че така се случва, но когато се правят онлайн заседанията има определени проблеми, които възникват в последствие.

 **Г-н Галин Ганчев:** Имаше действително, но нямаше сигнал.

 **Г-н Иво Пазарджиев:** Да, и аз не гласувах включително. Имаше проблем някакъв. Сега процедура да се върнем, да прегласуваме отново тази точка.

**Гласуване по процедурно предложение за прегласуване на Точка 3**

**КВОРУМ – 43. С 43 гласа „за”, 0 „против” и 0 „въздържал се” се прие процедурното предложение.**

 **Г-н Иво Пазарджиев:** Прегласуваме Точка 3, К.л. 680 Трансформация на характера на общинската собственост спрямо сграда, собственост на Община Русе (поради отпадане на нуждата от предоставяне), и даряване на сградата в полза на Министерството на вътрешните работи на Република България. Беше процедура по прегласуване това, което гласувахме. Сега искам да прегласуваме самата точка. Системата е стартирана. Моля, гласувайте колеги.

**Прегласуване на Точка 3 К.л. 680**

**КВОРУМ – 43. С 43 гласа „за”, 0 „против” и 0 „въздържал се” се прие**

**РЕШЕНИЕ № 726**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация (ЗМСМА), във връзка с чл. 6, ал. 1 и 3, чл. 8, ал. 1 и 9, чл. 35, ал. 5 от Закона за общинската собственост (ЗОС), чл. 26, ал. 1, т. 7 и чл. 33, ал. 1 от Наредба № 1, на Общински съвет – Русе, за общинската собственост, Общински съвет – Русе реши:

 1. Обявява сграда с идентификатор по КК на гр. Русе 63427.7.64.2 – двуетажна, с изграден избен етаж, със застроена площ от 420 кв.м., с предназначение – административна, делова сграда, с административен адрес гр. Русе, ж.кв. „Изток“, ул. „Котовск“ № 4, собственост на Община Русе, за частна общинска собственост.

 2. Допълва Годишната програма за управление и разпореждане с имотите – общинска собственост на Община Русе за 2021 г., с извършване на дарение спрямо сграда – частна общинска собственост с идентификатор по КК на гр. Русе 63427.7.64.2 - двуетажна, с изграден избен етаж, със застроена площ от 420 кв.м., с предназначение – административна, делова сграда, с административен адрес гр. Русе, ж.кв. „Изток“, ул. „Котовск“ № 4, в полза на Министерство на вътрешните работи на Република България, БУЛСТАТ 000695235.

 3. Дава съгласие да бъде извършено дарение в полза на Министерство на вътрешните работи на Република България, БУЛСТАТ 000695235, със седалище гр. София, район „Средец“, ул. „Шести септември“ № 29, спрямо сграда – частна общинска собственост, с идентификатор по КК на гр. Русе 63427.7.64.2 – двуетажна, с изграден избен етаж, със застроена площ от 420 кв.м., с предназначение – административна, делова сграда, с административен адрес гр. Русе, ж.кв. „Изток“, ул. „Котовск“ № 4, като Община Русе, БУЛСТАТ 000530632, си запази правото на ползва цялата дарена сграда в срок до 01.07.2022 г., след прехвърляне на правото на собственост в полза на дарения.

**Точка 6**

**К.л. 673 Провеждане на конкурс за управител на „Общински пазари” ЕООД**

 **Г-н Иво Пазарджиев:** Госпожа Златомира Стефанова ще докладва. Заповядайте, госпожа Стефанова.

 **Г-жа Златомира Стефанова:** Благодаря, господин Председател. Не знам на къде трябва да се обърне…Добре. Уважаеми господин Председател, уважаеми господин Кмет, уважаеми общински съветници. С настоящото предложение се обявява конкурс за управител на Общинското търговско дружество „Общински пазари” ЕООД и се определят правилата и реда за провеждането му. Договора на господин Кунчо Кунчев, който е настоящия управител, изтича през месец април 2022 година, а съгласно Закона за публичните предприятия управителите на общинските търговски дружества се избират и назначават след провеждане на конкурс. Конкурсът се провежда по ред и условия, които се определят и утвърждават от Общинския съвет. Общинския съвет също така избира и комисията за организиране и провеждане на конкурса и определя нейния състав. Благодаря ви.

 **Г-н Иво Пазарджиев:** Благодаря на госпожа Стефанова. След заседание на Председателския съвет, бяха подадени следните предложения за общински съветници: Светлозар Симеонов, Александър Неделчев, Иво Пазарджиев и за резервен член Юрий Михайлов. Така че комисията придобива следния вид: Златомира Стефанова – Председател на комисията и членове - Светлозар Симеонов, Александър Неделчев, Иво Пазарджиев, Ивайло Кадишев, Анелия Георгиева, Елена Ангелова. Резервни членове Юрий Михайлов, Александър Стефанов. Предложения по точката? Изказвания? Не виждам. Процедура на гласуване, моля.

**КВОРУМ – 45. С 45 гласа „за”, 0 „против” и 0 „въздържал се” се прие**

**РЕШЕНИЕ № 729**

На основание чл. 21, ал. 2, във връзка с чл. 21, ал. 1, т. 9 от ЗМСМА, чл. 137, ал. 1, т. 5 и чл. 147 от Търговския закон, чл. 21, ал. 1 и ал. 2 от Закона за публичните предприятия, чл. 68 и чл. 69, ал. 2 от Правилника за прилагане на Закона за публичните предприятия, чл. 8, ал. 1, т. 1, чл. 10, ал. 1, т. 5 и чл. 23 от Наредба №9 за реда и условията за упражняване правата на Община Русе върху общинската част от капитала на търговските дружества на Общински съвет – Русе, Общинският съвет реши:

**I.** Обявява конкурс за възлагане управлението на „Общински пазари” ЕООД, ЕИК 117111045.

**II.** До участие в конкурса се допускат лица, които отговарят на следните изисквания:

1. Да са български граждани или граждани на друга държава – членка на Европейския съюз, на друга държава – страна по Споразумението за Европейското икономическо пространство, или на Конфедерация Швейцария;

2. Да притежават образователно-квалификационна степен „магистър“ по икономика и управление.

3. Да имат най-малко пет години професионален опит като управител или икономист.

4. Да не са поставени под запрещение;

5. Да не са осъждани за умишлено престъпление от общ характер;

6. Да не са лишени по съответен ред от правото да заемат длъжността Управител на публично предприятие;

7. Да не са обявени в несъстоятелност като еднолични търговци или неограничено отговорни съдружници в търговско дружество, обявено в несъстоятелност, при което са останали неудовлетворени кредитори;

8. Да не са били членове на управителен или контролен орган на дружество, съответно кооперация, прекратени поради несъстоятелност през последните две години, при което са останали неудовлетворени кредитори;

9. Да не са съпрузи/съпруги или лица във фактическо съжителство, роднина по права линия, по съребрена линия – до четвърта степен включително, и по сватовство – до втора степен включително, на член на колективен орган за управление и контрол на същото публично предприятие;

10. Да не заемат висша публична длъжност по чл. 6, ал. 1, т. 1 – 38 и 41 – 45 от Закона за противодействие на корупцията и за отнемане на незаконно придобитото имущество, не са членове на политически кабинет и секретар на община;

11. Да не извършват търговски сделки от свое или от чуждо име;

12. Да не са съдружници в събирателни, в командитни дружества и в дружества с ограничена отговорност;

13. Да не са управители или членове на изпълнителен или контролен орган на друго публично предприятие.

Точки 11 и 12 се отнасят за дейност, сходна с дейността на дружеството.

**III.** Необходими документи за участие в конкурса:

1. Заявление до Кмета на Община Русе за допускане за участие в конкурса;

2. Автобиография – европейски формат;

3. Документ за самоличност – копие;

4. Нотариално заверено копие от диплома за придобита образователно-квалификационна степен „магистър“ по икономика и управление.

5. Копие от документ /трудова, служебна или осигурителна книжка/, удостоверяващ наличие на минимум пет години трудов стаж като управител, или икономист;

6. Медицинско удостоверение – общо здравословно състояние и удостоверение от „Център за психично здраве - Русе“ ЕООД, оригинали;

7. Копия от други документи, удостоверяващи изпълнението на изискванията за заемане на длъжността.

8. Декларация, че са налице условията по т. II., 4-13.

9. Концепция за развитието на „Общински пазари” ЕООД за тригодишен период, която се предоставя в отделен запечатан плик, поставен в плика с документите. Концепцията следва да бъде в обем до 5 страници (формат А4, шрифт Times New Roman – размер 12) и да съдържа най-малко следното съдържание:

- анализ и оценка на състоянието и дейността на „Общински пазари” ЕООД;

- тенденции и възможности за развитие на „Общински пазари” ЕООД;

- определяне на целите, приоритетните области, очакваните резултати в управлението, финансирането, структурата и организацията на дейността на „Общински пазари” ЕООД;

- приложимост и етапи за реализацията на концепцията.

 Заявленията за участие в конкурса, заедно с необходимите документи по т. III. се подават в запечатан непрозрачен плик и се завеждат в регистър по реда на тяхното подаване.

**IV.** Правила за провеждане на конкурса и работа на комисията:

Заседанията на комисията са редовни, ако присъства председателят и една втора от състава ѝ. Решенията на комисията се вземат с мнозинство от броя на присъстващите членове. За заседанията на комисията се води протокол, в който се съдържат взетите решения и който се подписва от всички присъстващи на заседанието членове. Преди започване на работа членовете на комисията подписват декларация за предотвратяване на конфликт на интереси и защита на данните на физическите лица - кандидати. Ако член на комисията установи, че изискванията на декларацията не могат да бъдат изпълнени по отношение на някой от кандидатите, той посочва това в декларацията си, изключва се от процедурата и се замества от резервния член.

Комисията провежда конкурса на два етапа:

ПЪРВИ ЕТАП – проверка на съответствието на представените документи с предварително обявените изисквания.

В обявените ден и час за проверка на съответствието на представените документи, членовете на комисията се събират на заседание за разглеждане на представените документи.

Комисията разглежда представените документи за съответствие с изискванията по т. II, като проверява за наличието на всички изискуеми документи по т. III, включително по отношение на съответствието на представената Концепция с минимално изискуемото съдържание по т. III.9.

Комисията не допуска до участие в конкурса кандидати, за които не са налице обстоятелствата по т. II или не са представили някой от документите по т. III.

Комисията изготвя списък на допуснатите кандидати.

Комисията уведомява кандидатите за резултатите от проверката на съответствието на представените документи с предварително обявените изисквания на електронната поща (имейл адрес), посочена в заявлението по т. III.1.

ВТОРИ ЕТАП – представяне от кандидатите на Концепция за развитието на дейността на дружеството за тригодишен период и събеседване.

Комисията провежда събеседване с всеки от допуснатите кандидати по отделно, по реда на постъпване на заявленията, на което кандидатите следва да изложат в подробен вид представените от тях концепции, включително като отговарят на въпроси на членовете на Комисията по тяхното съдържание.

Комисията оценява представените от участниците Концепции по следните показатели:

1. Умение на кандидата да анализира дейността на дружеството;
2. Познаване на тенденциите в областта на дейностите, извършвани от „Общински пазари” ЕООД;
3. Умение на кандидата за поставяне на адекватни краткосрочни и дългосрочни цели и приоритети;
4. Умение на кандидата да планира и управлява промени в дейността на дружеството.

След представяне на Концепцията от кандидата, Комисията пристъпва към провеждане на събеседване с кандидата за установяване на компетенциите и качествата му по следните показатели:

1. Степен на познаване на нормативната уредба;
2. Способност да се планират и взимат управленски решения;
3. Административни умения, професионални и делови качества;
4. Комуникативни и организационни способности;
5. Способност за обективни преценки и представяне на адекватно разрешение на конкретен проблем;
6. Ориентация към резултати и умение за определяне на текущи приоритети.

Всеки член на комисията самостоятелно оценява всеки от кандидатите по посочените показатели с оценка от 1 до 5, като максималната оценка е „5“ по петобалната система. Окончателната оценка на всеки кандидат се формира като сборът от оценките на всички членове на комисията се разделя на броя на членовете на комисията, взели участие в оценяването.

Комисията класира участниците в низходящ ред като на първо място се класира кандидатът, получил най-висок брой точки.

В тридневен срок от провеждането на конкурса, комисията изготвя протокол с класираните кандидати и го предлага за одобрение от Общински съвет, който го утвърждава на първото, след провеждането на конкурса заседание, но не по-късно от двумесечен срок от получаване решението на комисията.

В десетдневен срок от представяне на протокола пред Общинския съвет, комисията уведомява кандидатите за получените от тях оценки.

Когато двама или повече от кандидатите са получили най-високи и равни оценки, комисията изготвя и предлага за одобрение от Общинския съвет извършеното класиране, като окончателния избор се извършва след допълнително събеседване с кандидатите, получили най-високи и равни оценки. Събеседването се провежда от тричленна комисия, определена от Общински съвет, която е различна от комисията за организиране и провеждане на конкурса. В тридневен срок от провеждане на допълнителното събеседване тричленната комисия изготвя протокол, в който описва резултатите от събеседването и предлага за одобрение от Общински съвет решение за определяне на кандидата, спечелил конкурса.

**V.** Място и срок за подаване на документите.

Документите за участие се представят в срок до 14 (четиринадесет) дни от публикуването на обявлението за конкурса на адрес: гр. Русе, пл. „Свобода“ №6, Община Русе, ІІ етаж, стая 204, отдел „Човешки ресурси “.

**VI.** Място и срок за получаване на информация.

Информация относно структурата, бюджета, числеността и щатното разписание на персонала, баланс и отчет за приходите и разходите за предходната финансова година, баланс и отчет за приходите и разходите за изтеклите тримесечия на текущата финансова година се предоставя в срока, определен в т. V. от отдел „Стопански дейности и анализи“, стая 609, VI етаж, Община Русе, пл. „Свобода“ №6, гр. Русе. Телефон за контакти: 082/881 632 и 082/881 607.

**VII.** Място, дата и час на провеждане на конкурса.

Конкурсът ще се проведе в сградата на Община Русе – заседателната зала, III етаж, в следния ред:

На 01.02.2022 г. от 9,30 часа – проверка на съответствието на представените документи.

На 02.02.2022 г. от 9,30 часа – представяне на Концепция за развитието на „Общински пазари” ЕООД и събеседване с кандидатите.

**VIII.** Избира комисия за организиране и провеждане на конкурса в състав, както следва:

Председател: Златомира Стефанова – заместник-кмет ИМС

Членове: 1. Александър Неделчев – общински съветник

 2. Светлозар Симеонов – общински съветник

 3. Иво Пазарджиев – общински съветник

4.Ивайло Кадишев – директор дирекция МПСДА

 5.Анелия Георгиева – началник-отдел СДА

 6.Елена Ангелова – главен експерт в отдел СДА

Резервни членове: 1. Юрий Георгиев – общински съветник

 2.Александър Стефанов – главен юрисконсулт в отдел ПНО

**IX.** Възлага на Кмета на Община Русе в петдневен срок от влизане в сила на настоящото решение да направи съобщение в два местни вестника за обявяването на конкурса, условията и правилата за провеждането му.

**Точка 7**

**К.л. 674 Приемане на предложение от концесионера „Порт Пристис“ ООД за изменение на Договор за предоставяне на концесия за пристанище за обществен транспорт с регионално значение „Пристис“ – публична общинска собственост**

 **Г-н Иво Пазарджиев:** Госпожа Златомира Стефанова, заповядайте.

 **Г-жа Златомира Стефанова:** Благодаря, господин Председател. Уважаеми общински съветници, имаме постъпило мотивирано предложение от концесионера на пристанище „Пристис“ - „Порт Пристис“ ООД, да бъде изменен договора за концесията, който се изразява в две направления. Първото искане на концесионера е да се прехвърлят 15 000 лева от направление „Генерален план на пристанището“, който трябва да бъде изготвен. Към направление „Рехабилитация и инфраструктура на пристанището“ където има планирани само 5000 лева. Също така концесионерът предлага за инвестиционната програма 2022 година да бъдат добавени 5000 лева, които ще бъдат използвани за драгажни работи при корабните места 4 и 5. С тези предложения, ако вие ги одобрите, инвестиционната година 2022 година ще се увеличи от 20 на 25 000 лева и с настоящото предложение предлагаме Общинския съвет да одобри предложената от концесионера инвестиционна програма и да упълномощи кмета на общината да сключи допълнителното споразумение за договора за концесия. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания в общия чат. Процедура на гласуване по точката, моля.

**КВОРУМ – 41. С 41 гласа „за”, 0 „против” и 0 „въздържал се” се прие**

**РЕШЕНИЕ № 730**

На основание чл. 21, ал. 2, във връзка с чл. 21, ал. 1, т. 8 от ЗМСМА, §5, ал. 2 от ПЗР на Закона за концесиите, във връзка с чл. 137, ал. 1, т. 2 и т. 3, чл. 138 и чл. 141, ал. 1 и ал. 2 от ЗК, чл. 11.3. от Договор за предоставяне на концесия за пристанище за обществен транспорт с регионално значение „Пристис“ – публична общинска собственост, сключен на 04.01.2018 г. и мотивирано предложение с вх. №90-42-38/29.10.2021 г. и вх. №90-42-37#2/25.11.2021 г. от „Порт Пристис“ ООД, Общинският съветреши:

1. Приема предложение, отправено от концесионера „Порт Пристис“ ООД за изменение на Договор за предоставяне на концесия за пристанище за обществен транспорт с регионално значение „Пристис“ – публична общинска собственост и одобрява годишната инвестиционна програма за третата договорна инвестиционна година, обхващаща периода от 01.01.2022 г. до 31.12.2022 г., съгласно Таблица №1, както следва:

Таблица №1

|  |  |  |  |
| --- | --- | --- | --- |
| **НАИМЕНОВАНИЕ НА ИНВЕСТИЦИИ ЗА РЕХАБИЛИТАЦИЯ, ПОДДЪРЖАНЕ И ЗАКУПУВАНЕ НА АКТИВИ** | **Категория на активите** | **Мярка** | **Размер на инвестициите** |
| 1. | Рехабилитация кейови стени, открити площи, тротоари, пътища, ел. мрежи, външно осветление, водопровод и канализация, и др. съоръжения | *сгради и съоръжения* | **х. лв.** | 20 |
| 2. | Възстановяване на дълбочините пред корабните места в зоната на оперативната акватория (4 и 5 к. м.) | *сгради и съоръжения* | **х. лв.** | 5 |
| **ОБЩО ИНВЕСТИЦИИ** |  | **х. лв.** | **25** |

1. Задължава концесионера „Порт Пристис“ ООД да завърши инвестицията „Изготвяне на ген. план на пристанището“ в минималния размер, предвиден в инвестиционната програма, до края на срока на концесионния договор.
2. Упълномощава Кмета на Община Русе да сключи допълнително споразумение към Договор за предоставяне на концесия за пристанище за обществен транспорт с регионално значение „Пристис“ – публична общинска собственост.

**Точка 8**

**К.л. 675 Приемане на решение относно одобряване, приемане и придобиване на инвестиции, извършени в активи – общинска собственост, от „Водоснабдяване и канализация“ ООД – Русе на територията на Община Русе за периода от 01.01.2020 г. до 31.12.2020 г., съгласно Договор за стопанисване, поддържане и експлоатация на ВиК системите и съоръженията и предоставянето им за управление на „Асоциация по водоснабдяване и канализация на обособената територия, обслужвана от „Водоснабдяване и канализация“ ООД – Русе**

 **Г-н Иво Пазарджиев:** Госпожа Златомира Стефанова.

 **Г-жа Златомира Стефанова:** Благодаря, господин Председател. Уважаеми общински съветници и граждани, знаете, че ВиК продължава с ремонтите, продължава със своята инвестиционна политика. С проекта, който причинява не малко проблеми в града, но така или иначе този проект трябва да бъде изпълнен. За периода от 01.01 – 31.12.2020 ВиК е направило инвестиции във връзка с рехабилитация и реконструкция на съществуваща ВиК инфраструктура, както и изграждане на нови такива на територията на общината в размер на 1 601 634,83 лева. В тази връзка със Заповед на ВиК от 01.03.2021 г. на Областния управител на Област Русе и Председателя на асоциацията по ВиК. На обособената територия обслужвана от ВиК Русе бе назначена междуведомствена комисия. Тя извърши проверка на място където е видимо и възможно. На инвестиционните реализирани активи общинска собственост от страна на ВиК ООД на територията на Община Русе за посочения период. Осъществена бе проверка по документи и на мястото на инвестициите като се установи, че същите са реализирани в пълния обем от страна на оператора и функционират нормално. Изготвен е протокол с предложение от страна на комисията Община Русе да придобие реализираните инвестиции. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания в общия чат. Режим на гласуване по точката, моля.

**КВОРУМ – 44. С 44 гласа „за”, 0 „против” и 0 „въздържал се” се прие**

**РЕШЕНИЕ № 731**

На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, във връзка с чл.8, ал.1 и чл.34, ал.1 от Закона за общинската собственост, във връзка с чл.198б, т.2 и чл.198ж от Закона за водите, във връзка с чл.37, ал.1 от Правилника за организацията и дейността на асоциациите по водоснабдяване и канализация, Общински съвет –Русе реши:

 1. Одобрява и дава съгласие Община Русе да приеме и да придобие инвестиции извършени в активи – общинска собственост от страна на „Водоснабдяване и канализация“ ООД – Русе, на територията на Община Русе, за периода от 01.01.2020 г. до 31.12.2020 год., в размер на 1 601 634,83 лв. (един милион шестстотин и една хиляди шестстотин тридесет и четири лева и осемдесет и три стотинки), представляващи рехабилитация и реконструкция на съществуваща ВиК инфраструктура – публична общинска собственост, както и изграждане на нова такава, подробно описани в нарочен списък - Приложение №4, неразделна част от настоящото решение с изключение на позиция №373, представляваща Подмяна на СК 500 мм на магистрален водопровод Ф1200 стъклопласт, гр. Сливо поле, Община Сливо поле, въведен в експлоатация през 2020 г. на стойност 7 844,98 лв. впредвид констатациите на комисията обективирани в изготвения протокол изложени в позиция № 253.

 2. Дава съгласие след придобиване на инвестициите (активите) по точка 1 от настоящото решение, същите да бъдат предоставени за управление на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе, при съответно спазване на §9, ал. 10 от ПЗР към Закона за изменение и допълнение на закона за водите  (обнародван в Държавен вестник брой 103/2013 г., изменен и допълнен в Държавен вестник брой 58/2015 г.).

**Точка 9**

**К.л. 676 Безвъзмездно придобиване на право на собственост от страна на Община Русе, върху имот – частна държавна собственост с идентификатор 63427.147.275 по КККР на гр. Русе, находящ се в землището на гр. Русе, местност „Орта Екенлик“, по реда на чл. 54 от Закона за държавната собственост**

 **Г-н Иво Пазарджиев:** Госпожа Стефанова, заповядайте.

 **Г-жа Златомира Стефанова:** Благодаря, господин Председател. Уважаеми общински съветници, този контролен лист касае местността „Орта Екенлик“, която е с площ 83 664 кв. м. за осъществяването на функциите на този имот Община Русе предлагаме да бъде прехвърлен безвъзмездно собствеността върху горепосочения имот като терена е предмет на настоящото предложение поради техническите си характеристики и факта, че е на територията на град Русе, няма такъв подобен за подготовка на водачи на МПС. Той е много подходящ да бъде изграден един хубав автополигон за обучението на водачи на МПС. Необходимостта от придобиване в собственост общината на имота е с цел да се създадат по-добри условия за доброто му стопанисване, да се опази и да се управлява терена. Той също би могъл да се използва за изграждане на автомобилна писта, автополигон за обучение на деца по автомобилен спорт. Надяваме се, че ще го подкрепите. Благодарим.

 **Г-н Иво Пазарджиев:** Благодаря на госпожа Стефанова. Господин Станимир Станчев за изказване, заповядайте.

 **Г-н Станимир Станчев:** Уважаеми господин Председател, уважаеми колеги, въпроса ми следния. Той въпроса ми е идентичен към следващите три точки (не се чува). Само че там е през точка, да не вземам по всяка точка думата. Въпроса ми към общинска администрация е ние като каква ще придобием тази собственост – дали като частна общинска или като публична общинска? Доколкото разбрах, доколкото видяхте, става ясно от решението за придобиване и веднага правя след това предложение, тези три имота, които ще придобием да бъдат записани като публична общинска собственост, за да можем да съхраним обществения интерес по най-добър начин към този момент. Благодаря.

 **Г-н Иво Пазарджиев:** Благодаря на господин Станчев. Господин Пенчо Милков ще отговори – кмета. Заповядайте.

 **Г-н Пенчо Милков:** Господин Станчев, много резонен въпрос, за което Ви благодаря. Ние ще го придобием и ще бъдат публична общинска собственост. Целта не е да се придобиват, за да се разпродават или да се правят сделки, напротив. При много посещения в хиподрума, осем спортни клуба има там. Много проблеми битови. Искам хиподрума да стане общинска собственост и да направим Правилник за организация, спортните клубове да бъдат въвлечени в развитието на съоръжението. Да им се дадат права и задължения и общината също като включва сили и средства много пъти в годините назад, включително и аз две години и преди мен кмета със сигурност, сме изпращали общинските предприятия преди състезания да помагаме там, което не е много правилно. Сега когато е общински, ще се направи едно хубаво съоръжение. Същото е и за автополигона. Виждате го на какво прилича, дупка до дупка, там вече не може да се използва, а сградата на „Рига“ 1 ни трябва за образователната инфраструктура. Така че и за трите обекта, няма причина да бъдат частна общинска собственост. Не предвиждаме нищо друго освен да се използват в полза на гражданите по това което им е предназначението.

 **Г-н Иво Пазарджиев:** Реплика за господин Станчев. Заповядайте.

 **Г-н Станимир Станчев /реплика/:** Благодаря на Кмета, че мислим в една посока, но все пак държа да бъде записано черно на бяло. Това е само препоръката и забележките, на които ще държат и в самото решение, защото знаем, че писаното остава. И втория въпрос, тъй като, че общината ще осигури много сериозно финансиране за поддръжка на полигона, трябва да се направи така или иначе и не е редно и след това са се предприемат други действия. Това ми бяха притесненията и аргументите и държа да бъде записано в нашите решения за тези три имота. Благодаря.

 **Г-н Иво Пазарджиев:** Благодаря на господин Станчев. Ако имате предложение за корекция на решението, моля да я направите в общия чат - писмено. Иначе колкото до придобиването, аз мисля, че няма законов начин освен като публична общинска собственост да бъде придобито, а в последствие има и определени ограничения за разпореждането с тези имоти, които сме придобили от държавата. Добре. Други предложения и изказвания по точката има ли? Не виждам. Режим на гласуване по точката, моля.

**КВОРУМ – 43. С 43 гласа „за”, 0 „против” и 0 „въздържал се” се прие**

**РЕШЕНИЕ № 732**

На основание чл. 21, ал. 2, във връзка с чл. 21, ал. 1, т. 8 от Закона за местно самоуправление и местна администрация, във връзка с чл. 34, ал. 1 от Закона за общинската собственост, във връзка с чл. 6, ал. 1 от Наредба №1 за общинската собственост на Общинския съвет – Русе, във връзка с чл. 54 от Закона за държавната собственост, Общинския съвет – Русе реши:

Дава съгласие Община Русе да придобие безвъзмездно правото на собственост върху поземлен имот идентификатор 63427.147.275 по Кадастралната карта и кадастралните регистри на гр. Русе, с площ 83 664 кв.м., находящ се в землището на гр. Русе, местност „Орта Екенлик“, трайно предназначение на територията: Земеделска, с начин на трайно ползване: База за селскостопанска или горскостопанска техника, трета категория при неполивни условия, предмет на Акт за частна държавна собственост №5029/19.03.2012 год. и Акт №6258/24.09.2015 год. за поправка на Акт за частна държавна собственост №5029/19.03.2012 год.

**Г-н Иво Пазарджиев:** Обявявам 15 минути почивка. Моля 11:16 ч. всички съветници да бъдат пред устройствата си.

***15 минути почивка***

**Г-н Иво Пазарджиев:** Уважаеми колеги, часът е 11:16. Моля всички от вас да застанат пред устройствата си, да си включат камерите и да стартираме проверка на кворума. Колеги, моля регистрирайте се в системата. Двадесет и осем души са се регистрирали по електронна система. Моля, всички да включат камерите си. Луиза Попова, Елка Симеонова, Веселко Цветков, Деян Недков, Димитър Димитров, Траян Тотев, Мирослав Славчев, Елка Симеонова, Валери Иванов. Изчаквам да видя, че камерите са включени. Госпожа Наталия Кръстева, Йорданка Даневска, Иван Иванов, Пламен Цветков, Стоян Христов. Луиза Попова, Елка Симеонова, Валери Иванов, Наталия Кръстева, Йорданка Даневска, Пламен Цветков. Моля да включите камерите си. Продължаваме по дневния ред.

**Точка 10**

**К.л. 677 Безвъзмездно придобиване на право на собственост от страна на Община Русе, върху имот – публична държавна собственост с идентификатор 63427.179.44 по КККР на гр. Русе, находящ се в Русе, местност „Орта Екенлик“, по реда на чл. 54 от Закона за държавната собственост**

 **Г-н Иво Пазарджиев:** Госпожа Златомира Стефанова ще докладва. Заповядайте, госпожо Стефанова.

 **Г-жа Златомира Стефанова:** Благодаря, господин Председател. Уважаеми общински съветници, българската държава е собственик на поземления имот, който е с идентификатор описан в контролния лист, която отново се намира в местност „Орта Екенлик“ в тъй наречения Русенски хиподрум. В имота има 13 броя изградени сгради. Повечето от тях имат абсолютно надлежна нужда от ремонт. По-голямата част са конюшни и те се ползват от лицензираните русенски клубове по конен спорт. Обектът се стопанисва и управлява от Изпълнителната агенция по селекция и репродукция в животновъдството към Министерството на земеделието, храните и горите. От 1977 г. имота и сградите са в режим на отпаднала необходимост и тогава е закрит конезавода в Русе и няма селекционна и развъждаща дейност. Цялата инфраструктура и сградния фонд на територията на имота, винаги се е поддържала и изграждала от лицензираните спортни клубове, които са наематели на обекта, а в последните две години има подкрепа и от Община Русе. С цел задоволяване на обществените потребности, предлагаме на основание чл. 54 от ЗДС да бъде прехвърлена безвъзмездно собствеността върху гореописания имот. След трансформиране на собствеността от публична в частна държавна и тук също ще си позволя да допълня това, което господин Станчев попита, за да може да бъде прехвърлена към общината вие давате принципно съгласие в момента, тя трябва да бъде трансформирана в частна държавна, но както каза и господин Кмета, целта е на тези два имота и на следващите разбира се, да бъдат развивани, така че след това с решение на Общинския съвет тя може да стане публична, за да бъде развивана, а не разпродавана. Придобивайки собствеността върху обекта, Община Русе ще има законовото основание да предприеме целесъобразни действия, да бъде направено подробно обследване, да се извършат ремонтни дейности, изграждане на спортни съоръжения, място за настаняване на спортисти, помощен персонал и да се осигури охрана на обекта, както и да се организират определени спортни събития. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказване по точката. Режим на гласуване, моля.

**КВОРУМ – 44. С 44 гласа „за”, 0 „против” и 0 „въздържал се” се прие**

**РЕШЕНИЕ № 733**

На основание чл. 21, ал. 2, във връзка с чл. 21, ал. 1, т. 8 от Закона за местно самоуправление и местна администрация, във връзка с чл. 34, ал. 1 от Закона за общинската собственост, във връзка с чл. 6, ал. 1 от Наредба №1 за общинската собственост на Общинския съвет – Русе, във връзка с чл. 54 от Закона за държавната собственост, Общинския съвет – Русе реши:

Дава съгласие Община Русе да придобие безвъзмездно правото на собственост върху поземлен имот идентификатор 63427.179.44 по Кадастралната карта и кадастралните регистри на гр. Русе, с площ 302 094 кв.м., находящ се в гр. Русе, местност „Орта Екенлик“, трайно предназначение на територията: Урбанизирана, с начин на трайно ползване: За друг вид застрояване, заедно с изградените в него сгради:

1.Сграда с идентификатор 63427.179.44.9, със застроена площ от 349 кв.м., едноетажна, с предназначение: Селскостопанска сграда;

2. Сграда с идентификатор 63427.179.44.10, със застроена площ от 711 кв.м., едноетажна, с предназначение: Селскостопанска сграда;

3. Сграда с идентификатор 63427.179.44.11, със застроена площ от 7 кв.м., едноетажна, с предназначение: Друг вид сграда за обитаване;

4. Сграда с идентификатор 63427.179.44.12, със застроена площ от 423 кв.м., едноетажна, с предназначение: Селскостопанска сграда;

5. Сграда с идентификатор 63427.179.44.13, със застроена площ от 83 кв.м., двуетажна, с предназначение: Селскостопанска сграда;

6. Сграда с идентификатор 63427.179.44.14, със застроена площ от 14 кв.м., едноетажна, с предназначение: Селскостопанска сграда;

7. Сграда с идентификатор 63427.179.44.15, със застроена площ от 518 кв.м., едноетажна, с предназначение: Селскостопанска сграда;

8. Сграда с идентификатор 63427.179.44.16, със застроена площ от 437 кв.м., едноетажна, с предназначение: Селскостопанска сграда;

9. Сграда с идентификатор 63427.179.44.17, със застроена площ от 7 кв.м., едноетажна, с предназначение: Друг вид сграда за обитаване;

10. Сграда с идентификатор 63427.179.44.18, със застроена площ от 437 кв.м., едноетажна, с предназначение: Селскостопанска сграда;

11. Сграда с идентификатор 63427.179.44.19, със застроена площ от 77 кв.м., двуетажна, с предназначение: Селскостопанска сграда;

12. Сграда с идентификатор 63427.179.44.20, със застроена площ от 127 кв.м., двуетажна, с предназначение: Общежитие;

13. Сграда с идентификатор 63427.179.44.21, със застроена площ от 53 кв.м., едноетажна, с предназначение: Складова база, склад,

предмет на Акт №6250/19.08.2015 г. за публична държавна собственост, след трансформиране на собствеността от публична в частна държавна.

**Точка** **11**

**К.л. 678 Предоставяне безвъзмездно за управление на част от общинска сграда с идентификатор 63427.7.363.4 по КККР на гр. Русе, с адрес гр. Русе, ж.к. „Изток“, ул. „Котовск“ №15, за нуждите на Детска ясла №15**

**Г-н Иво Пазарджиев:** Госпожа Златомира Стефанова. Заповядайте.

 **Г-жа Златомира Стефанова:** Благодаря, господин Председател. Община Русе е собственик на двуетажна сграда със сутерен с идентификатор, който е описан в контролния лист, която се намира в ж.к. „Изток“, ул. „Котовск“ №15. Със заявление Директора на Детска ясла №15 желае да бъде учредено безвъзмездно право за управление върху първи етаж от сградата с идентификатора с площ от 423 кв. м. с предназначение сграда за детско заведение. Към настоящия момент, по реда на чл. 12, ал. 6 от ЗОС правото на управление спрямо първия етаж на сградата е отнето от ДГ ‚Пролет“. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказване по точката. Режим на гласуване, моля.

**КВОРУМ – 43. С 43 гласа „за”, 0 „против” и 0 „въздържал се” се прие**

**РЕШЕНИЕ № 734**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 12, ал. 1 и ал. 4 от ЗОС, във връзка с чл. 10, ал. 2 от Наредба №1 за общинската собственост на Общински съвет – Русе, Общински съвет – Русе реши:

Дава съгласие за предоставяне безвъзмездно за управление на Детска ясла №15, представлявана от директора Мариана Станчева, само върху първи етаж от сграда с идентификатор 63427.7.363.4 по КККР на гр. Русе, с площ от 423 кв.м., с предназначение: Сграда за детско заведение, с административен адрес гр. Русе, ж.к. „Изток“, ул. „Котовск“

№15, описана в АПОС №6878/05.02.2013 г., вписан под №86, том 4, Н.Д. 669, ДВР 1782, вх.рег. №1835 от 08.02.2013 г. по описа на Службата по вписвания – Русе, считано от 01.01.2022 г..

**Точка 12**

**К.л. 679 Безвъзмездно прехвърляне на собственост върху недвижим имот – държавна собственост, намиращ се в гр. Русе, ул. „Рига“ №1, по реда на чл.54 от Закона за държавната собственост**

 **Г-н Иво Пазарджиев:** Госпожа Златомира Стефанова. Заповядайте.

 **Г-жа Златомира Стефанова:** Благодаря, господин Председател. Уважаеми общински съветници, тук става въпрос за една сграда, която е била в разпореждане на ТД на НАП Варна - офис Русе. От години тази сграда не се използва от органите поделения на НАП като офис в Русе като отпаднала необходимост и тя е преминала отново под управление на Областния управител на Област Русе. Имотът, който е описан по-горе е особено подходящ за нуждите на СУПНЕ „Фридрих Шилер“ или тъй нареченото „Дойче шуле“. Предвид близостта на сградата до училището и след преустройство и ремонт на същата, ще може да осигури необходимата материална база за нормативното протичане на учебния ден. Това е също така и във връзка с преминаването на едносменно обучение. Надяваме се, че ще го подкрепите. Благодарим.

 **Г-н Иво Пазарджиев:** Благодаря на госпожа Стефанова. Не виждам заявки за изказване в общия чат. Режим на гласуване, моля.

**КВОРУМ – 43. С 43 гласа „за”, 0 „против” и 0 „въздържал се” се прие**

**РЕШЕНИЕ № 735**

На основание чл. 21, ал. 2, във връзка с чл. 21, ал. 1, т. 8 от Закона за местно самоуправление и местна администрация, във връзка с чл. 34, ал. 1 от Закона за общинската собственост, във връзка с чл. 6, ал. 1 от Наредба №1 за общинската собственост на Общинския съвет – Русе, във връзка с чл. 54 от Закона за държавната собственост, Общинския съвет – Русе реши:

1. Дава съгласие Община Русе да придобие безвъзмездно правото на собственост върху сграда с идентификатор 63427.7.368.1 по Кадастралната карта и кадастралните регистри на град Русе, одобрена със заповед №РД-18-91815.12.2007г., вид собственост: Държавна публична, функционално предназначение: Административна делова сграда, брой етажи – 2, застроена площ 213 кв.м., предмет на Акт за публична държавна собственост №5388/12.12.2013г., с административен адрес: ул. „Рига“ №1, гр. Русе, след трансформиране на характера на собствеността спрямо сградата в частна държавна собственост.

**Точка 13**

**К.л. 681 Откриване на процедура за провеждане на публичен търг с явно наддаване за продажба на недвижим имот – частна общинска собственост, с адрес: гр. Русе, кв. ДЗС, ул. „Омайниче“**

 **Г-н Иво Пазарджиев:** Госпожа Стефанова, заповядайте.

 **Г-жа Златомира Стефанова:** Благодаря Ви, господин Председател. Уважаеми общински съветници, имаме постъпило заявление да се закупи незастроен урегулиран имот по плана на кв. ДЗС с площ 587 кв. м.. Трайно предназначена територията, урбанизирана, с начин на трайно ползване ниско застояване до 10 метра с адрес ул. „Омайниче“. Комисията по общинска собственост е дала положително съгласие за откриване на процедурата, пълномощника на кмета също дава положително становище, а пазарната стойност на имота, която е определена от лицензиран оценител е в размер на 11 546 лева. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказване в общия чат. Режим на гласуване, моля.

**КВОРУМ – 44. С 44 гласа „за”, 0 „против” и 0 „въздържал се” се прие**

**РЕШЕНИЕ № 736**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл. 8, ал. 1 и ал. 9, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, извлечение от Протокол №22/13.10.2021 г. на Комисията по общинска собственост, Общинският съвет реши:

1. Допълва годишната програма за управление и разпореждане с имоти общинска собственост за 2021г. с продажба на незастроен урегулиран поземлен имот /УПИ/ V – 230 в кв. 1 по плана на кв. ДЗС, Община Русе, съгласно Решение №890/21.06.2018г. на Общински съвет Русе – ПУП – ИПР, ПР, ИПУР, а съгласно Кадастралната карта и кадастралните регистри на град Русе, одобрени със заповед №РД-18-91/15.12.2007г. на Изпълнителния директор на АГКК, представляващ поземлен имот с идентификатор 63427.11.230, с площ от 587 кв.м., трайно предназначение на територията: Урбанизирана, с начин на трайно ползване: Ниско застрояване /до 10м/, с административен адрес: ул. „Омайниче“, предмет на №10284/29.09.2021г., вписан под №171, том 33, н.д. 6935, вх. № 11846/05.10.2021г. по описа на Службата по вписвания – Русе, с прогнозен приход от продажбата в размер на 11 546.00 лева, без дължими данъци и такси.

2. Дава съгласие за откриване на процедура за провеждане на публичен търг с явно наддаване за продажба на недвижим имот – частна общинска собственост, представляващ незастроен урегулиран поземлен имот /УПИ/ V – 230 в кв. 1 по плана на кв. ДЗС, Община Русе, съгласно Решение №890/21.06.2018г. на Общински съвет Русе – ПУП – ИПР, ПР, ИПУР, а съгласно Кадастралната карта и кадастралните регистри на град Русе, одобрени със заповед №РД-18-91/15.12.2007г. на Изпълнителния директор на АГКК, представляващ поземлен имот с идентификатор 63427.11.230, с площ от 587 кв.м., трайно предназначение на територията: Урбанизирана, с начин на трайно ползване: Ниско застрояване /до 10м/, с административен адрес: ул. „Омайниче“, предмет на №10284/29.09.2021г., вписан под №171, том 33, н.д. 6935, вх. № 11846/05.10.2021г. по описа на Службата по вписвания – Русе, при начална тръжна продажна цена 11 546.00 лв., без дължими данъци и такси.

Дължимите данъци и такси да се определят след провеждане на тръжната процедура и са за сметка на спечелилия участник – купувач.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 14**

**К.л. 682 Съгласие за продажба на общински терен от 12 кв.м. по улична регулация, приобщен към УПИ III-1316 в кв. 331 по регулационния план на село Червена вода, Община Русе**

 **Г-н Иво Пазарджиев:** Госпожа Златомира Стефанова. Заповядайте.

 **Г-жа Златомира Стефанова:** Благодаря, господин Председател. Уважаеми общински съветници, следващите точки, които касаят улична регулация, мисля да не докладвам толкова подробно, тъй като това е процедура, която вие сте много добре запознати. Тя е стандартна. Комисията по общинска собственост е дала съгласие за продажба на терена. Надявам се, че ще подкрепите. Благодаря ви.

 **Г-н Иво Пазарджиев:** Благодаря на госпожа Стефанова. Няма заявки за изказвания. Режим на гласуване, моля.

**КВОРУМ – 42. С 42 гласа „за”, 0 „против” и 0 „въздържал се” се прие**

**РЕШЕНИЕ № 737**

 На основание чл. 21, ал. 1, т. 8 и чл. 21, ал. 2 от ЗМСМА, чл. 8, ал. 9 от ЗОС, §22, ал. 1, т. 1, буква „б“ от ПЗР от ЗУТ, чл. 6, ал. 1 и ал. 3 и чл. 41, ал. 2 от ЗОС, Протокол №23/05.11.2021 г. на Комисията по общинска собственост, скица-предложение за придаваемо място по улична регулация, Общински съвет реши:

 1. Допълва годишната програма за управление и разпореждане с имотите – общинска собственост за 2021 г. с продажба на терен, общинска собственост, представляващ придаваема част от 12 кв.м. по улична регулация от поземлен имот №1656 – ул. „Сан Стефано“, село Червена вода, Община Русе, приобщен към УПИ III-1316 в кв. 331 по регулационния план на село Червена вода, ЕКАТТЕ 80460, Община Русе, с прогнозна цена в размер на 162,00 лева (сто шестдесет и два лева), без дължими данъци и такси.

 2. Обявява придаваем терен от 12 кв.м. по улична регулация от поземлен имот №1656 – ул. „Сан Стефано“, село Червена вода, Община Русе, придаван към УПИ III-1316 в кв. 331 по плана на село Червена вода, ЕКАТТЕ 80460, Община Русе, за частна общинска собственост.

 3. Да се продаде терен, общинска собственост, представляващ придаваема част от 12 кв.м. по улична регулация от поземлен имот №1656 – ул. „Сан Стефано“, село Червена вода, Община Русе, приобщен към УПИ III-1316 в кв. 331 по регулационния план на село Червена вода, ЕКАТТЕ 80460, Община Русе, на Клаудио Джулио, след заплащане на Община Русе цена в размер на 162,00 лева (сто шестдесет и два лева) и дължимите данъци и такси.

 30% от постъпленията от продажбата на посочения придаваем терен да се използват за дейности, съответно посочени в чл. 52, ал. 5, т. 1 и т. 2 от ЗМСМА, на територията на съответното населено място.

 4. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 15**

**К.л. 683 Съгласие за продажба на общински терен от 4 кв.м. по улична регулация, приобщен към УПИ X-1920 в кв. 164 по регулационния план на кв. „Средна кула“, град Русе**

 **Г-н Иво Пазарджиев:** Госпожа Стефанова, заповядайте.

 **Г-жа Златомира Стефанова:** Уважаеми общински съветници, поддържаме точката. Благодаря ви.

 **Г-н Иво Пазарджиев:** Благодаря на госпожа Стефанова. Няма заявки за изказвания. Режим на гласуване, моля.

**КВОРУМ – 44. С 44 гласа „за”, 0 „против” и 0 „въздържал се” се прие**

**РЕШЕНИЕ № 738**

 На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, буква „б“ от ПЗР от ЗУТ, чл. 6, ал. 1 и ал. 3 и чл. 41, ал. 2, чл. 8, ал. 9 от ЗОС, Протокол №23/05.11.2021 г. на Комисията по общинска собственост, скица-предложение за придаваемо място по улична регулация, във връзка със Заповед №РД-01-2936/29.09.2021 г. на Кмета на Община Русе за одобряване на ПУП-ПР за поземлен имот с идентификатор 63427.10.1920 в кв. 164 по плана на кв. „Ср една кула“, град Русе, Общински съвет реши:

 1. Допълва годишната програма за управление и разпореждане с имотите – общинска собственост за 2021 г. с продажба на терен, общинска собственост, представляващ придаваема част от 4 кв.м. по улична регулация от поземлен имот с идентификатор 63427.10.1086 – ул. „Бачо Киро“, кв. „Средна кула“, град Русе, придаван към УПИ X-1920 в кв. 164 по плана на кв. „Средна кула“, град Русе, с прогнозна цена в размер на 154,00 лева (сто петдесет и четири лева), без дължими данъци и такси.

 2. Обявява придаваем терен от 4 кв.м. по улична регулация от поземлен имот с идентификатор 63427.10.1086 – ул. „Бачо Киро“, кв. „Средна кула“, град Русе, придаван към УПИ X-1920 в кв. 164 по плана на кв. „Средна кула“, град Русе, за частна общинска собственост.

 3. Да се продаде терен, общинска собственост, представляващ придаваема част от 4 кв.м. по улична регулация от поземлен имот с идентификатор 63427.10.1086 – ул. „Бачо Киро“, кв. „Средна кула“, град Русе, придаван към УПИ X-1920 в кв. 164 регулационния план на кв. „Средна кула“, град Русе, на Добромир Иванов Димитров, след заплащане на Община Русе цена в размер на 154,00 лева (сто петдесет и четири лева), и дължимите данъци и такси.

 4. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 16**

**К.л. 684 Съгласие за продажба на общински терен от 13 кв.м. по улична регулация, приобщен към УПИ II-62 в кв. 6 по регулационния план на село Долно Абланово, Община Русе**

 **Г-н Иво Пазарджиев:** Заповядайте, госпожа Стефанова.

 **Г-жа Златомира Стефанова:** Благодаря, господин Председател. Уважаеми общински съветници, поддържаме и тази точка. Благодаря ви.

**Г-н Иво Пазарджиев:** Благодаря на госпожа Стефанова. Не виждам заявки за изказвания. Режим на гласуване, моля.

**КВОРУМ – 44. С 43 гласа „за”, 0 „против” и 1 „въздържал се” се прие**

**РЕШЕНИЕ № 739**

 На основание чл. 21, ал. 1, т. 8 и чл. 21, ал. 2 от ЗМСМА, чл. 8, ал. 9 от ЗОС, §22, ал. 1, т. 1, буква „б“ от ПЗР от ЗУТ, чл. 6, ал. 1 и ал. 3 и чл. 41, ал. 2 от ЗОС, Протокол №23/05.11.2021 г. на Комисията по общинска собственост, скица-предложение за придаваемо място по улична регулация, Общинският съвет реши:

 1. Допълва годишната програма за управление и разпореждане с имотите – общинска собственост за 2021 г. с продажба на терен, общинска собственост, представляващ придаваема част от 13 кв.м. по улична регулация от поземлен имот №410 – ул. „Арда“, село Долно Абланово, Община Русе, приобщен към УПИ II-62 в кв. 6 по регулационния план на село Долно Абланово, ЕКАТТЕ 22558, Община Русе, с прогнозна цена в размер на 102,00 лева (сто и два лева), без дължими данъци и такси.

 2. Обявява придаваем терен от 13 кв.м. по улична регулация от поземлен имот №410 – ул. „Арда“, село Долно Абланово, Община Русе, придаван към УПИ II-62 в кв. 6 по плана на село Долно Абланово, ЕКАТТЕ 22558, Община Русе, за частна общинска собственост.

 3. Да се продаде терен, общинска собственост, представляващ придаваема част от 13 кв.м. по улична регулация от поземлен имот №410 – ул. „Арда“, село Долно Абланово, Община Русе, приобщен към УПИ II-62 в кв. 6 по регулационния план на село Долно Абланово, ЕКАТТЕ 22558, Община Русе, на „Стеми 2020“ ООД, ЕИК206070445, след заплащане на Община Русе цена в размер на 102,00 лева (сто и два лева) и дължимите данъци и такси.

 30% от постъпленията от продажбата на посочения придаваем терен да се използват за дейности, съответно посочени в чл. 52, ал. 5, т. 1 и т. 2 от ЗМСМА, на територията на съответното населено място.

 4. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 17**

**К.л. 685 Откриване процедура за провеждане на публичен търг с явно наддаване за продажба на общински недвижими имоти, находящи се в с. Сандрово, Община Русе**

 **Г-н Иво Пазарджиев:** Госпожа Стефанова, заповядайте.

 **Г-жа Златомира Стефанова:** Уважаеми общински съветници, имаме постъпило заявление за закупуване на имоти частна общинска собственост в с. Сандрово. Това са четири незастроени терена, които са описани в контролния лист. Също така Комисията по общинска собственост е дала положително становище за откриване на процедура публичен търг с явно наддаване относно продажбата, както и кметът на с. Сандрово господин Пенков също дава своето положително становище. Надяваме се, че ще подкрепите. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания. Процедура на гласуване, моля.

**КВОРУМ – 43. С 24 гласа „за”, 1 „против” и 18 „въздържал се” не се прие предложението.**

 **Г-н Иво Пазарджиев:** Колеги, аз ще направя процедурно предложение за прегласуване по точката като моля всички да бъдат на устройствата си и да отразим правилно тяхното гласуване. Стартираме системата. Моля, прегласуваме точката.

**Прегласуване на Точка 17**

**КВОРУМ – 43. С 25 гласа „за”, 1 „против” и 17 „въздържал се” не се прие предложението.**

**Точка 18**

**К.л. 686 Откриване на процедура за провеждане на публичен търг с явно наддаване за продажба на самостоятелни обекти в сграда, представляващи гаражи, с адрес гр. Русе, кв. „Родина 3“, ул. „Ибър“ №26, блок №7**

 **Г-жа Златомира Стефанова:** Уважаеми общински съветници, К.л. 686 касае продажбата на четири гаража в кв. „Родина 3“, ул. „Ибър“ №26, блок №7. Това тъй наречените полугаражи. През януари месец Комисията по общинска собственост взе решение и подкрепи предложението да бъдат продадени поетапно. Гаражите общо са 36, до момента са продадени 4 и предлагаме процедура за продажбата на следващите 4 гаража. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания в общия чат. Режим на гласуване, моля.

**КВОРУМ – 44. С 25 гласа „за”, 2 „против” и 17 „въздържал се” не се прие предложението.**

 **Г-н Иво Пазарджиев:** Отново правя искане за прегласуване. По правилник имаме право на прегласуване. Моля колегите да бъдат налични на устройствата си. Прегласуваме точката. Стартираме системата, колеги.

**Прегласуване на Точка 18**

**КВОРУМ – 44. С 25 гласа „за”, 2 „против” и 17 „въздържал се” не се прие предложението.**

 **Г-н Асен Даскалов:** Почивка от име на група ще искам.

 **Г-н Иво Пазарджиев:** Господин Даскалов, направете си заявка за изказване в чата или? Да, господин Даскалов за изказване. Заповядайте.

 **Г-н Асен Даскалов:** Благодаря, господин Председател. Моля за почивка от име на група.

 **Г-н Иво Пазарджиев:** Колко време почивка?

 **Г-н Асен Даскалов:** За десет минути.

 **Г-н Иво Пазарджиев:** Десет минути. Обявявам десет минути почивка.

 **Г-н Асен Даскалов:** Благодаря.

***10 минути почивка***

 **Г-н Иво Пазарджиев:** Оказва се, че има проблем с устройствата на доста общински съветници, така че след като проверим кворума, ще вземем решение как да продължим нашата работа. Проверка на кворума стартираме. Четиридесет и един съветници са се регистрирали по електронна система. Имаме необходимия кворум да подновим нашата работа. Оказва се, че с на няколко колеги устройствата има проблем, така че при следващи гласувания или трябва да възприемем смесения начин, който на миналата сесия нямаше проблем да работим по него или ще правим поименно гласуване по всяка точка. Продължаваме по дневния ред.

**Точка 19**

**К.л. 687 Промяна в списъците с общински жилища**

 **Г-н Иво Пазарджиев:** Госпожа Златомира Стефанова виждам, че ще докладва.

 **Г-жа Златомира Стефанова:** Уважаеми общински съветници, поради зачестили молби на граждани с остри социални или здравословни проблеми за настаняване в резервни общински жилища и на общински служители за настаняване във ведомствени жилища, както и липсата на свободни такива, видно от докладната записка на Директора на ОП „Управление на общински имоти“ е направено предложение за прехвърляне на гореописаните общински жилища. Имоти от Списък 1 на общинските жилища за настаняване под наем на граждани с установени нужди, Списък 3 на общинските жилища от резервния фонд и Списък 2 на общинските жилища от ведомствения фонд. Адресите са описани. Както знаете, по това време на годината правим такова предложение за прехвърляне на жилища в резервния фонд, тъй като с настъпване на зимата се увеличават острите проблеми и за да може общината да реагира, тя трябва да разполага с такива резервни жилища. Благодаря ви.

 **Г-н Иво Пазарджиев:** Благодаря на госпожа Златомира Стефанова. Заявки за изказвания по точката не виждам. Моля за гласуване, да стартираме системата.

**КВОРУМ – 44. С 39 гласа „за”, 0 „против” и 5 „въздържал се” се прие**

**РЕШЕНИЕ № 740**

На основание чл. 21, ал. 2, във връзка с чл. 21, ал. 1, т 8 от Закона за местното самоуправление и местната администрация и чл. 42, ал.1 и ал. 2 от Закона за общинската собственост, чл. 12, ал. 1, ал. 2 и ал. 4 от Наредба №6 на Общински съвет – Русе за условията и реда за установяване на жилищни нужди, настаняване под наем и разпореждане с жилища – общинска собственост, Общинският съвет реши:

1. Приема изменение на Списък №1 на общинските жилища за настаняване под наем на граждани с установени жилищни нужди, утвърден от Общински съвет – Русе с Решение №405, прието с протокол №18/25.02.2021 г. (изменен с Решение №462 на Общински съвет – Русе, прието с протокол №21/22.04.2021 г.), както следва:

1.1. премахва от раздел А.Апартаменти точка №486 – жилищен имот, представляващ апартамент с административен адрес гр. Русе, ж.к. „Дружба 1“, блок „Мермер камък“, вход 1, етаж 5, ап. 1, предмет на АЧОС №432/31.05.1996 г.;

1.2. премахва от раздел А.Апартаменти точка №1143 – жилищен имот, представляващ апартамент с административен адрес гр. Русе, ж.к. „Чародейка“, блок 114, вход 5, етаж 3, ап. 8, предмет на АЧОС №2557/01.02.1999 г.;

1.3. премахва от раздел А.Апартаменти точка №453 – жилищен имот, представляващ апартамент с административен адрес гр. Русе, ж.к. „Дружба 1“, блок 6, вход 4, етаж 3, ап. 8, предмет на АЧОС №438/31.05.1996 г.;

1.4. премахва от раздел Б.Къщи точка №107 – жилищен имот, представляващ сграда, с административен адрес гр. Русе, ул. „Сливница“ №1, предмет на АЧОС №1525/20.08.1997 г.;

2. Приема допълнение на Списък №3 на общинските жилища от резервния фонд, утвърден от Общински съвет – Русе с Решение №405, прието с протокол №18/25.02.2021 г. (допълнен с Решение №462 на Общински съвет – Русе, прието с протокол №21/22.04.2021 г.), както следва:

2.1. създава нова точка №144 – жилищен имот, представляващ апартамент с административен адрес гр. Русе, ж.к. „Дружба 1“, блок „Мермер камък“, вход 1, етаж 5, ап. 1, предмет на АЧОС №432/31.05.1996 г.;

2.2. създава нова точка №145 – жилищен имот, представляващ апартамент с административен адрес гр. Русе, ж.к. „Чародейка“, блок 114, вход 5, етаж 3, ап. 8, предмет на АЧОС №2557/01.02.1999 г.;

2.3. създава нова точка №146 – жилищен имот, представляващ сграда с административен адрес гр. Русе, ул. „Сливница“ №1, предмет на АЧОС №1525/20.08.1997 г.;

3. Приема допълнение на Списък №2 на общинските жилища от ведомствения фонд, утвърден от Общински съвет – Русе с Решение №405, прието с протокол №18/25.02.2021 г., както следва:

3.1. създава нова точка №77 – жилищен имот, представляващ апартамент с административен адрес гр. Русе, ж.к. „Дружба 1“, блок 6, вход 4, етаж 3, ап. 8, предмет на АЧОС №438/31.05.1996 г.

**Точка 20**

**К.л. 688 Провеждане на процедура по чл. 39, ал. 4 от Закона за общинската собственост**

 **Г-н Иво Пазарджиев:** Госпожа Златомира Стефанова, заповядайте.

 **Г-жа Златомира Стефанова:** Уважаеми общински съветници, предложението е свързано с провеждането на ежегодния мартенски базар. По традиция Община Русе предоставя определен брой къщички за провеждане на благотворителни кампании. В тази връзка предлагаме да се предоставят безвъзмездно за определен период 4 броя къщички с номера, които са ви описания в контролния лист на организации, които са подали заявления с нестопанска цел за провеждане на благотворителни мероприятия. След срока на подаване на предложенията е постъпило заявление от НЧ „Ново начало“ – с. Николово с молба да им бъде предоставена къщичка за мартенския базар. И също така, трябва да връча на господин Председателя това допълнение към точката, където ви молим също да дадете съгласие да се учреди безвъзмездно право на ползване в полза на НЧ „Ново начало“ спрямо преместваем обект частна общинска собственост за Павилион № 32 в Русе, Зона Б, пл. „Свобода“ в организиран мартенски базар за периода от 14.02 – 20.02, 7 календарни дни и за периода 28.02 – 04.03 включително, 5 календарни дни. Благодаря ви.

 **Г-н Иво Пазарджиев:** Благодаря на госпожа Стефанова. Тя изчете предложението. Считам, че няма нужда и аз да го изчитам. С така направената корекция. Виждам, че няма заявки за изказвания. Режим на гласуване по точката, моля. Господин Дауд Ибрям е в залата и гласува ръчно.

**КВОРУМ – 46. С 46 гласа „за”, 0 „против” и 0 „въздържал се” се прие**

**РЕШЕНИЕ № 741**

На основание чл. 21, ал. 1, т. 8, във връзка с чл. 21, ал. 2 от ЗМСМА; чл. 39, ал. 4 от Закона за общинската собственост; във връзка чл. 44, ал. 4 от Наредба №1 на Общинския съвет за общинската собственост, Общински съвет – Русе реши:

1. Дава съгласие да се учреди безвъзмездно право на ползване за периода от 14.02.2022 г. до 04.03.2022 г. включително, за срок от деветнадесет календарни дни, в полза на Сдружение “Развитие на социалния капитал“, ЕИК 177003362, спрямо преместваем обект - частна общинска собственост - павилион №31 за търговска дейност, с размери 2,00 м/ 2,00 м и с площ 4,00 кв. м, монтиран в гр. Русе, зона „Б“, пл. „Свобода“, в организиран Мартенски базар, съобразно подробна схема по чл. 56 от ЗУТ, утвърдена от Главния архитект на Община Русе на 19.10.2021 г. и Разрешение за поставяне №133/ 19.10.2021 г. на Главния архитект на Община Русе.

 2. Дава съгласие да се учреди безвъзмездно право на ползване за периода от 21.02.2022 г. до 27.02.2022 г. включително, за срок от седем календарни дни, в полза на Сдружение „Приста скаут“, ЕИК 204950030, спрямо преместваем обект - частна общинска собственост - павилион №32 за търговска дейност, с размери 2,00 м/ 2,00 м и с площ 4,00 кв. м, монтиран в гр. Русе, зона „Б“, пл. „Свобода“, в организиран Мартенски базар, съобразно подробна схема по чл. 56 от ЗУТ, утвърдена от Главния архитект на Община Русе на 19.10.2021 г. и Разрешение за поставяне №133/ 19.10.2021 г. на Главния архитект на Община Русе.

 3. Дава съгласие да се учреди безвъзмездно право на ползване за периода от 21.02.2022 г. до 01.03.2022 г. включително, за срок от девет календарни дни, в полза на Сдружение „Български червен кръст”, ЕИК 000703415, за нуждите на Областен съвет на български червен кръст – Русе, спрямо преместваем обект - частна общинска собственост - павилион №33 за търговска дейност, с размери 2,00 м/ 2,00 м и с площ 4,00 кв. м, монтиран в гр. Русе, зона „Б“, пл. „Свобода“, в организиран Мартенски базар, съобразно подробна схема по чл. 56 от ЗУТ, утвърдена от Главния архитект на Община Русе на 19.10.2021 г. и Разрешение за поставяне №133/ 19.10.2021 г. на Главния архитект на Община Русе.

 4. Дава съгласие да се учреди безвъзмездно право на ползване за периода от 21.02.2022 г. до 02.03.2022 г. включително, за срок от десет календарни дни, в полза на Сдружение „Дете и пространство“, ЕИК 131333228, спрямо преместваем обект - частна общинска собственост - павилион №34 за търговска дейност, с размери 2,00 м/ 2,00 м и с площ 4,00 кв. м, монтиран в гр. Русе, зона „Б“, пл. „Свобода“, в организиран Мартенски базар, съобразно подробна схема по чл. 56 от ЗУТ, утвърдена от Главния архитект на Община Русе на 19.10.2021 г. и Разрешение за поставяне №133/ 19.10.2021 г. на Главния архитект на Община Русе.

 5. Дава съгласие да се учреди безвъзмездно право на ползване в полза на Народно читалище „Ново начало – 2021“, ЕИК: 206648600, спрямо преместваем обект – частна общинска собственост – павилион № 32 за търговска дейност, с размери 2,00м/ 2,00 м и с площ 4,00 кв.м, монтиран в гр. Русе, зона „Б“, пл. „Свобода“, в организиран Мартенски базар, съобразни подробна схема по чл. 56 от ЗУТ, утвърдена от Главния архитект на Община Русе на 19.10.2021 г. и Разрешение за поставяне №133/19.10.2021 г. на Главния архитект на Община Русе, за срок от 12 календарни дни разпределени както следва:

- за периода от 14.02.2022 г. до 20.02.2022 г. включително (7 календарни дни)

 - за периода от 28.02.2022 г. до 04.03.2022 г. включително (5 календарни дни).

**Точка 21**

**К.л. 689 Провеждане на публичен търг с явно наддаване за отдаване под наем за срок от пет години на части от терени – публична общинска собственост за разполагане на рекламно-информационни елементи с площ над 3,00 кв.м на територията на гр. Русе**

 **Г-н Иво Пазарджиев:** Госпожа Златомира Стефанова.

 **Г-жа Златомира Стефанова:** Благодаря, господин Председател. Уважаеми общински съветници, предложението касае да се проведе публичен търг за отдаване под наем на терени – публична общинска собственост за поставяне на рекламни елементи тип билборд с размери над 3 кв. м.. Всички 7 позиции са в одобрена от Общинския съвет обща схема. За предоставените позиции е имало сключени договори, които са изтекли и предлагаме да одобрите, да се проведат публични търгове с явно наддаване. Благодаря.

 **Г-н Иво Пазарджиев:** Благодаря на госпожа Стефанова. Не виждам заявки за изказвания. Режим на гласуване в общия чат. Не в общия чат, извинявам се.

**КВОРУМ – 44. С 44 гласа „за”, 0 „против” и 0 „въздържал се” се прие**

**РЕШЕНИЕ № 742**

На основание чл. 21, ал. 1, т. 8, във връзка с чл. 21, ал. 2 от ЗМСМА, чл. 14, ал. 2 и 7 от ЗОС, във връзка с чл. 57, ал. 1 и ал. 3 от ЗУТ, във връзка с чл. 11, ал. 1 и ал. 2 от Наредба №1 за общинската собственост на Общински съвет - Русе, във връзка с чл. 1, т. 1, чл. 2, ал. 1, т. 32, чл. 3 и чл. 5 от Наредба №2 на Общински съвет - Русе за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем, за срок от пет години, на части от терени – публична общинска собственост, за разполагане на рекламно-информационни елементи на територията на гр. Русе, с изобразителна площ над 3,00 кв.м, с начална тръжна месечна наемна цена 18,98 лв. за един кв.м изобразителна площ, без включен ДДС, както следва:

1. Част от терен – публична общинска собственост, за поставяне на РИЕ, позиция №46 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4.00/3.00 м, в гр. Русе, бул. "България", в разделителната тревна ивица, срещу ТЕЦ;
2. Част от терен – публична общинска собственост, за поставяне на РИЕ, позиция №78 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4.00/3.00 м, в гр. Русе, бул. "България", вдясно посока София (КАТ);
3. Част от терен – публична общинска собственост, за поставяне на РИЕ, позиция №117-A от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4.00/3.00 м, в гр. Русе, бул. ”Васил Левски”, преди бул. "Христо Ботев";
4. Част от терен – публична общинска собственост, за поставяне на РИЕ, позиция №145-A от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4.00/3.00 м, в гр. Русе, бул. "Бозвели", вдясно, посока бул."Ц. Освободител";
5. Част от терен – публична общинска собственост, за поставяне на РИЕ, позиция №171 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 1,80/2,50 м, в гр. Русе, бул. „Христо Ботев“, вляво, по посока център;
6. Част от терен – публична общинска собственост, за поставяне на РИЕ, позиция №182 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4.00/3.00 м, в гр. Русе, бул ."Ген. Скобелев", южно от у-ще "Иван Вазов";
7. Част от терен – публична общинска собственост, за поставяне на РИЕ, позиция №189-A от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4,00/3,00 м, в гр. Русе, бул. “Липник”, в тревната площ срещу търговски комплекс "Изток”;

**Точка 22**

**К.л. 690 Отдаване под наем на имот - частна общинска собственост, за консулски помещения с прилежащ терен на Генерално консулство на Русия в гр. Русе**

 **Г-н Иво Пазарджиев:** Госпожа Златомира Стефанова.

 **Г-жа Златомира Стефанова:** Благодаря, господин Председател. Уважаеми общински съветници, във връзка с изтичането на десетгодишния договор за наем на Генерално консулство на Русия в гр. Русе, предлагаме непосредствено след изтичането на договора, да се сключи нов за максималко допустимия срок от 10 години. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания. Режим на гласуване.

**КВОРУМ – 45. С 43 гласа „за”, 1 „против” и 1 „въздържал се” се прие**

**РЕШЕНИЕ № 743**

 На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 28 и чл. 30 от Виенската конвенция за консулските отношения, във връзка с чл. 14, ал. 6 и ал. 8 от Закона за общинската собственост, във връзка с чл. 15, ал. 6 от Наредба № 1 на Общинския съвет за общинската собственост, във връзка с чл. 1, т. 2, чл. 2, ал. 1, т. 14, т. 21, т. 24 и т. 29, чл. 3, чл. 4 и чл. 5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

I. Дава съгласие да се отдаде под наем за срок от десет години, на „Генерално консулство на Русия в Русе“, Булстат: 117541359, недвижим имот – частна общинска собственост, представляващ поземлен имот (ПИ) с идентификатор по Кадастралната карта и кадастралните регистри (КККР) на гр. Русе 63427.2.4813, с площ 5139,00 кв. м с трайно предназначение – урбанизирана територия, с начин на трайно ползване – ниско застрояване (до 10м) и построените в него сгради:

1. Сграда с идентификатор по КККР на гр. Русе 63427.2.4813.1, със застроена площ 460,00 кв. м, брой етажи – 2 (два), с предназначение – Административна, делова сграда;

2. Сграда с идентификатор по КККР на гр. Русе 63427.2.4813.2, със застроена площ 14,00 кв. м, брой етажи – 1 (един), с предназначение – Постройка на допълващо застрояване;

3. Сграда с идентификатор по КККР на гр. Русе 63427.2.4813.3, със застроена площ 54,00 кв. м, брой етажи – 1 (един), с предназначение – Хангар, депо, гараж;

Предмет на АЧОС №8593/07.06.2018 г., с административен адрес: Община Русе, гр. Русе, ул. „Ниш“ №1, отдавани под наем за консулски помещения и прилежащ терен, срещу заплащане на месечна наемна цена в размер на 2633.79 лв. без включен ДДС.

Решението подлежи на оспорване чрез Общински съвет - Русе пред Административен съд Русе в 14 - дневен срок от съобщаването.

**Точка 23**

**К.л. 691 Подпомагане на Народно читалище „Стефан Караджа 2018 Русе“ и Народно Читалище „Гюнеш – 2012“**

 **Г-н Иво Пазарджиев:** Госпожа Стефанова.

**Г-жа Златомира Стефанова:** Уважаеми общински съветници, това предложение по същество касае да се подпомогнат двете читалища. По времето на извънредната епидемична обстановка, тяхната дейност е засегната от наложените противоепидемични мерки. В допълнение на това, това са единствените читалища ползващи помещения общинска собственост, които заплащат наем. Всички други не заплащат. Предлагаме да подкрепите предложението, за да можем да подпомогнем културно-просветната дейност и на двете организации. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания. Режим на гласуване по точката, моля.

**КВОРУМ – 46. С 46 гласа „за”, 0 „против” и 0 „въздържал се” се прие**

**РЕШЕНИЕ № 744**

На основание чл.21, ал.1, т. 8, във връзка с чл. 21, ал. 2 от Закона за местното самоуправление и месната администрация, чл. 6в, ал. 1 от ЗМДВИП, във ръзка с извънредната епидемична обстановка и въведените временни рестриктивни противоепидемични мерки, Общинският съвет реши:

 Дава съгласие да не се начисляват и да не се заплащат наемните вноски за периода от 01.10.2021 г. до преустановяването на извънредната епидемична обстановка в страната, в който е ограничена или преустановено дейността на наемателите, поради настъпили обективни причини, за наетите общински обекти по договори за наем, както следва:

 1. Договори за наем №№6268/ 19.01.2021 г. и 6348/ 19.09.2021 г. между Община Русе и Народно читалище „Стефан Караджа 2018 Русе“ ЕИК: 205381297;

 2. Договор за наем №6349/ 09.09.2021 г. между Община Русе и Народно читалище „Гюнеш – 2012“ , ЕИК 176326733

**Точка 24**

**Информация за изменения на бюджета на Община Русе към 30.09.2021 г.**

 **Г-н Иво Пазарджиев:** Госпожа Пенева, заповядайте.

 **Г-жа Емилия Пенева:** Уважаеми дами и господа общински съветници, информацията за изменението на Община Русе към 30.09.2021 г. ви се предоставя във връзка с чл. 125 от Закона за публичните финанси. Предложението е в три приложения като първото приложение дава информация за всички тия писма и документи, които са направили възможно трансформацията на първоначалния бюджет от 160 000 000 в 170 540 380 лева. Второто приложение дава информация как този бюджет е разпределен по параграфи на държавни дейности, местни дейности и дофинансиране. И третото приложение дава информация за индикативния разчет на средствата от ЕС съобразени с очакваното изпълнение на дейностите по проектите към 30.09. Предложените промени на бюджета на общината за третото тримесечие са съобразени с основните показатели, фискални правила и ограниченията разписани в Закона за публичните финанси. Общинския бюджет към 30.09 е балансиран и не носи рискове за просрочени задължения. Информацията е само за сведение.

 **Г-н Иво Пазарджиев:** Благодаря на госпожа Пенева. Тая точка, тя е само за информация. Продължаваме. Има ли изказвания всъщност. Не виждам по точката изказвания и въпроси. Продължаваме със следващата.

**Точка 25**

**К.л. 711 Промяна на списъка на лицата и длъжностите, имащи право на транспортни разходи, съгласно чл.37, ал.1, т.1 от ПМС № 408/23.12.2020 г. от бюджет 2021 г., утвърден с Решение на ОбС № 424, прието с Протокол № 19/09.03.2021 г. – Приложение № 18**

 **Г-н Иво Пазарджиев:** Госпожа Пенева, заповядайте.

 **Г-жа Емилия Пенева:** Поддържаме предложението, така както е входирано.

 **Г-н Иво Пазарджиев:** Благодаря на госпожа Пенева. Не виждам заявки за изказвания по точката. Режим на гласуване, моля. Господин Ибрям в ръчно „за“, има проблем с устройството. В момента му го оправят. По някои точки успява да гласува, по някои не. В залата се намира господин Ибрям.

**КВОРУМ – 45. С 45 гласа „за”, 0 „против” и 0 „въздържал се” се прие**

**РЕШЕНИЕ № 745**

На основание чл. 21, ал. 2 във връзка с чл. 21, ал. 1, т. 6 от ЗМСМА, чл.37, ал.1, т. 1 и т.2 от Постановление №408 от 23.12.2020 година за изпълнението на държавния бюджет на Република България за 2021г., Общински съвет – Русе реши:

Утвърждава промяна на Приложение №18 Списък на лицата и длъжностите, имащи право на транспортни разходи, утвърдено с Решение на Общински съвет №424, прието с Протокол №19/09.03.2021г., както следва:

Чл. 37, ал.1, т.1 За пътувания в границите на населеното място, когато това произтича от характера на трудовата им дейност

СУПНЕ „Фридрих Шилер“

Отпада:

2. Нина Николова Георгиева, заместник до завръщане на титуляра

 Светлана Стоянова Василева – домакин, карта

Добавя се:

2. Любка Янкова Врайкова, заместник до завръщане на титуляра

 Светлана Стоянова Василева – домакин, карта

Чл. 37, ал.1, т.2 За пътувания от местоживеене до месторабота и обратно ДГ „Райна Княгиня“ – гр. Мартен

Добавя се:

1.Татяна Стоянова Караиванова – гл. счетоводител в детското заведение, билети, новоназначена

**Точка 26**

**К.л. 672 Приемане на Правилник за изменение на Правилника за организацията, дейността и управлението на Специализирано звено „Контрол, охрана, обществен ред и сигурност“ (СЗ“КООРС“) при Община Русе**

 **Г-н Иво Пазарджиев:** Господин Димитър Недев, заповядайте.

 **Г-н Димитър Недев:** Уважаеми господин Председател, уважаеми общински съветници. Както знаете Община Русе развива видеонаблюдението. Както стана вече дума, имаме над 700 камери новомонтирани, които предстои да бъдат увеличавани следващите години. Това налага да променим концепцията за самото видеонаблюдение и то да бъде свързано със службата КООРС на Община Русе. В Центъра за видеонаблюдения на „Котовск“ хората, които бяха назначени и монтираното оборудване, всичко това стана факт в началото на 2020-та година след приключване на европейския проект и оборудването на центъра. Наличието на все по-голям брой камери обаче обуславя самия център за видеонаблюдение, който тогава беше структуриран към Комунални дейности тъй като не разполагахме с много време, вече да си отиде на мястото и да бъде свързан със служба КООРС. Затова и нашето предложение е служителите, които изпълняват тази дейност от ОП „Комунални дейности“ да преминат на подчинение на служба КООРС и това да бъде отразено в правилниците на двете общински предприятия. Същевременно във втората част има промяна и на личния състав в ОП „Комунални дейности“, това се обуславя от една страна с променения брой на служителите от центъра за видеонаблюдение и поддръжка на видеонаблюдението, които ще преминат към служба КООРС заедно с това и за допълнителен брой хора, които ще бъдат назначени за създаване на втора група за асфалтиране и ремонт на настилки, увеличаване двойно състава на групата за ремонт на тротоари, увеличаване състава на групата за полагане на пътна маркировка тъй като знаете, че имаме още една машина. Имаме още една група, за да може да извършваме повече работа и да се използва по-рационално техниката. Увеличаваме съответно и състава на двете общински предприятия. Затова ви предлагам да подкрепите предложението, което сме ви направили, в начина в който е формулирано.

 **Г-н Иво Пазарджиев:** Благодаря на господин Недев. Изказване за господин Станимир Станчев. Господин Станчев, заповядайте.

 **Г-н Станимир Станчев:** Уважаеми господин Председател, уважаеми колеги, уважаеми господин Кмет. Така поднесен материала от господин Недев, внесе голяма яснота с две думи, но сега ще си преформатирам въпросите. Нямаме нищо против. Това е най-разумното, служителите да отидат в КООРС, да се увеличи видеонаблюдението е ок. Ние бяхме разбрали за тези хора, че ще бъдат за допълнителните групи за асфалтиране, тротоари и т.н., но преди малко даже с учудване разбрах, че имаме нова машина, което е добре. Въпроса ми обаче е друг. Редно ли е, звено с 20 човека, да има зам.-директор? Защото в тази структура виждам има директор, зам.-директор, директор, зам.-директор. Редно ли е? Кое налага това де факто увеличаване на администрация? Второто, което е, увеличава местата на комуналните, но на предната сесия сами казахте, че се предвижда съкращаване на хора от комунални, тъй като нали ще бъдат монтирани колонки или автомати, които да събират средствата от паркингите. И за нас това сега излиза едно раздуване на нещата с оглед на предстоящото съкращаване след това. Благодаря.

 **Г-н Иво Пазарджиев:** Благодаря на господин Станчев. Господин Недев ще отговори.

 **Г-н Димитър Недев:** Господин Станчев, само да Ви кажа, ние говорим за работници. Сегашния щат, в който има зам.-директор е щат от предни години и там няма никаква корекция. Освен това дейностите, които извършва самото предприятие са изключително разнообразни като започнем от ремонт на асфалтови настилки, където искаме да имаме две групи. Полагане на пътна маркировка, където искаме да имаме също две групи. Това е за да може да бъде използвана и наличната техника. Всеки момент ще бъдат доставени нови багери, челен товарач, самосвали. Ние трябва да имаме тази техника, кой да я управлява и кой да работи с нея, за да се вижда вече на територията на град Русе самата функция на общинското предприятие. В момента функционира с по една бригада, което е крайно нерационално. Освен това групата за тротоари създадохме тази година. Ние предвиждаме следващата година да я увеличим двойно, за да може да започнат да се ремонтират тротоарите в град Русе. Когато говорим за увеличение на щата, говорим за увеличение на брой работници. Въобще не става въпрос за административно увеличение. Също към „Комунални дейности“ се отнасят паркингите, контрол на самите паркинги, контрол за спазване движението по пътищата. Също Общински приют, „Комунални дейности“ не е само с една функция, която той трябва да изпълнява на територията на град Русе, а това е общинското предприятие заедно с Паркстрой в резултат на работата на които се вижда състоянието на град Русе и ние искаме града да го развиваме и да го подобряваме. Няма как да доставяме техника, без да увеличаваме състава.

 **Г-н Иво Пазарджиев:** Благодаря на господин Недев. Други изказвания в общия чат? Не виждам. Режим на гласуване по точката, моля.

**КВОРУМ – 45. С 39 гласа „за”, 1 „против” и 5 „въздържал се” се прие**

**РЕШЕНИЕ № 746**

На основание чл. 21, ал.2, във връзка с чл. 21, ал. 1, т. 23 от ЗМСМА, чл. 51, ал.1 и чл. 52, ал. 2 ал. 3 и ал. 4 от Закона за общинска собственост и чл. 79 от АПК Общински съвет - Русе реши:

1. Приема Правилник за изменение на Правилника за организацията, дейността и управлението на Специализирано звено „Контрол, охрана, обществен ред и сигурност“ (СЗ“КООРС“) при Община Русе /Правилника/, както следва:

§ 1. Създава се нов чл. 4а със следния текст: „СЗ „КООРС“ извършва дейности по изграждане, поддържане и ремонт на системите за видеонаблюдение и осъществяване на мониторинг.“

§ 2. Член 5, алинея 3 на Правилника се изменя както следва: „Численият състав на звеното е 126 служители“.

§ 3. В член 6, алинея 1 на Правилника се добавя нова точка 4 със следния текст: „Група за видеонаблюдение“

§ 4. В чл. 16, ал. 1 текстът „чл. 6, ал. 1, т. 2 и 3“ става: „чл. 6, ал. 1, т. 2, 3 и 4“.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 5. В Правилника за организацията и дейността на Общинско предприятие „Комунални дейности“ се правят следните изменения:

1. В чл. 6 точки 4 и 5 се отменят.
2. В чл. 15, ал. 1 точка 9 се отменя, а в алинея 2 изразът „164 щатни бройки“ се заменя с „172 щатни бройки“.
3. Приема се ново приложение 1 към чл. 15, ал. 1 от правилника /Приложение 1/.

§ 6. Настоящият Правилник за изменение на Правилника за организацията, дейността и управлението на Специализирано звено „Контрол, охрана, обществен ред и сигурност“ (СЗ“КООРС“) при Община Русе влиза в сила от 03.01.2022 година.

1. Трудовите отношения с работниците и служителите, чиито работодател се променя в следствие на промените в правилниците, визирани в точка I от това решение да бъдат запазени, съобразно чл. 123 от Кодекса на труда.

**Точка 27**

**К.л. 692 Изменение на Наредба №26 за притежаване, отглеждане и контрол на животни на територията на Община Русе, приета от Общински съвет Русе**

 **Г-н Иво Пазарджиев:** Господин Недев, заповядайте.

 **Г-н Димитър Недев:** Уважаеми господин Председател, уважаеми общински съветници. С предстоящата промяна на Наредбата, предлагаме Общински съвет да определи максималния допустим брой отглеждани животни в лични стопанства на физически лица. Целта е да не бъдат ограничавани физическите лица да отглеждат сами селскостопански животни за собствените си нужди. Същевременно този брой да бъде съобразен с максималното допустими определени от държавата бройки. И в другата си промяна, която ние предлагаме, това е свързано с промяна на храненето на безстопанствени животни. По настоящем храненето е забранено с храни, които съдържат вредни субстанции. Храненето е забранено на територията около детски ясли и градини, учебни заведения, като цяло общински административни сгради. С предстоящата Наредба ние даваме възможност на Наредба № 4, която е приета последната редакция от 01.02.2021 г. и Наредба, която е свързана със Закона за ветерина-ромедицинската дейност, да може да бъде прилагана. Да има възможност да се хранят безстопанствени животни, но с храни съгласно тяхното състояние здравословно, съгласно тяхната възраст, съгласно самите животни. Друго, което е хубаво да се знае е тази Наредба, самата промяна не е свързана с никакви финансови разходи за Община Русе. Тъй като на комисиите имаше няколко въпроса относно населените места Мартен, Средна кула, Долапите, Николово, мога да ви кажа, че Наредбата е качена на 05.11.2021 г. на сайта на общината. Изпратена е до всички кметове, потърсен е обратен отговор от всичките кметове и нито един от тях не е изразил до този момент становище, включително и миналата седмица в четвъртък и петък, когато бяха поставени въпросите по комисиите. Ако има необходимост, ще внеса допълнителни пояснения. Благодаря и предлагам да приемете нашето предложение във вида, в който е направено.

 **Г-н Иво Пазарджиев:** Благодаря на господин Недев. Деница Иванова за процедура първо.

 **Г-жа Деница Иванова:** Господин Председател, правя процедурно предложение, ако Управителя на Общински приют за безстопанствени животни госпожа Попова е в залата, ако има възможност да я чуем и нея по темата или пък ако има въпрос съответно да може да реагира.

 **Г-н Иво Пазарджиев:** Да, в залата е намира. Ако е необходимо, може дори тя да се включи. Не е необходимо да го гласуваме, тъй като тя е част от администрацията, така че ще реагира, ако се наложи. Изказване от Асен Даскалов. Заповядайте.

 **Г-н Асен Даскалов:** Благодаря, господин Председател. Уважаеми колеги общински съветници. С предложението, което разглеждаме, Кмета на Община Русе предлага да приемем Наредба за изменение и допълнение на Наредба №26 за притежаване, отглеждане и контрол на животни на територията на Община Русе. В мотивите е посочено, че предложението касае промени в чл. 11 от Наредбата, който към настоящия момент гласи: „Забранява се храненето на безстопанствени животни в близост до детски, учебни, лечебни заведения, по улици, тротоари, площади, обществени и административни сгради“. Според вносителя, тази забрана противоречи на съществуващата съдебна практика по прилагане на нормата на чл. 151.14 от Закона за ветеринаро-медицинската дейност, тъй като в тази разпоредба е разписана не забрана за хранене като цяло, а конкретно забрана за хранене на животни с храни, които съдържат вредни субстанции и храни неподходящи за вида, възрастта и здравословното им състояние. Проверих съдебната практика по въпроса и настина с решение от 2018 година ВАС 5-то отделение отменя аналогична забрана приета от колегите ни от Общински съвет – Перник. Предвид сериозния отзвук в общественото пространство на предложената промяна, правя предложение да приемем нарочна правна норма регламентираща размер на глоба за нарушаване разпоредбата на чл. 11, ал. 1. Имам предвид на тази, която евентуално ще приемем. Считам, че глоба, в размерите които са определени в Закона за ветеринаро-медицинската дейност за нарушаване забраните по чл. 151 от закона, една от които е да не се хранят животни с храни, които съдържат вредни субстанции или храни неподходящи за вида, възрастта и здравословното им състояние е подходяща и за нарушаване на местата, в които могат да се хранят безстопанствени животни. В тази връзка предлагам да бъдат извършени следните допълнения към проекта за решение, посочени в предложение с Вх. № 923/05.11.2021 г. на Общински съвет – Русе: „ § 3. Приема се нов чл. 16а със следното съдържание:

Чл. 16а. Който храни безстопанствени животни на територията на населените места в община Русе в непосредствена близост до детски площадки, дворове на детски, учебни и лечебни заведения, обществени и административни сгради, жилищни входове, под тераси и други общи части на жилищни сгради, се наказва с глоба от 200 до 500 лв., а при повторно нарушение – от 500 до 1000 лв.

§ 4. В Раздел IV „Допълнителни разпоредби“ се приема нов § 1а със следното съдържание:

§1а. „Непосредствена близост“ по смисъла на чл. 16а е разстояние по-малко от 100 метра.“

Сега ще изпратя предложението в общия чат да го имате написано. Благодаря.

 **Г-н Иво Пазарджиев:** Благодаря на господин Даскалов. Нека да изпрати предложението, да могат колегите от администрацията също да го погледнат, за да имат и те адекватно становище. Следващо заявено изказване от господин Илиян Илиев. Той е в залата. Ще вземе отношение от трибуната.

 **Г-н Илиян Илиев:** Уважаеми господин Кмет, уважаеми господин Председател, уважаеми колеги съветници. От направеното предложение стана ясно, че се иска изменение на Наредба №26 в частта за домашните животни и в частта за безстопанствените животни. Относно направеното предложение в частта за домашните животни, ние считаме, че всичко е ок, но за чл. 11 и неговото изменение, както се иска в направеното предложение, считаме, че има несъответствия и не става ясно. С предишния член от Наредбата сме забранили да се хранят безстопанствените кучета, котки и подобни. Със сегашния текст, който създаваме, се установява, че пак забраняваме, защото както е записано в изменението посочено в чл. 11, всички лечебни заведения, детски площадки, дворове и общи части на сградите, жилищни входове и т.н. и с направеното предложение от колегата Асен, правя следното предложение. Тази точка да се гласува разделно, т.е., в първата част за домашните животни, които се гледат в домашните стопанства да се гласува с едно гласуване, а от другата точка да се гласува с второ гласуване, като това второ гласуване правя предложение на администрацията да измени текста или да я върне за ново изменение или да се консултира с част от съветниците ако трябва. Във връзка с общественото мнение, че ще се създадат, според мен трябва да се уточни, точно къде ще се хранят тези животни, защото както се установява по тази точка, не може да се разбере къде ще се хранят и ще се създаде предпоставки за създаване на глутници от кучета пак. Така или иначе вече сме се справили с тях, да не възникнат на ново, няма смисъл. Това е нашето предложение, да се разделят точките. Точката да се раздели на две. Първата част е за домашните животни.

 **Г-н Иво Пазарджиев:** Добре. То всъщност, само §2 от Проекта за решение да се гласува отделно, нали така?

 **Г-н Илиян Илиев:** Точно така.

**Г-н Иво Пазарджиев:** Добре.То всъщност, те са два параграфа, така че да ги гласуваме.

 **Г-н Илиян Илиев:** За безстопанствените животни става въпрос. Или да се определят точно определени места…

 **Г-н Иво Пазарджиев:** Добре. Разбрах идеята на господин Илиев. Процедурното предложение за разделно гласуване по точката. Тя всъщност има два параграфа, така че предложението му е да се гласуват по отделно. Режим на гласуване по процедурното предложение на господин Илиев, моля.

**Гласуване по процедурно предложение**

**КВОРУМ – 45. С 31 гласа „за”, 2 „против” и 12 „въздържал се” се прие процедурното предложение.**

 **Г-н Иво Пазарджиев:** Аз ще направя изказване във връзка с точката. Ще стартирам времето. Уважаеми колеги, аз не мисля, че във формулировката на чл. 11 има някакъв проблем. Сега я прочетох докато колегата Илиев говореше. Всъщност, тя регламентира местата където не може да се хранят животни, на всички останали места могат да се хранят, а докато ние в момента в настоящия текст на Наредбата, просто имаме абсолютна забрана за храненето на животните, което, считам че в този случай коректно чл. 11 коректно въвежда тази забрана. Изключенията, в които тя не важи, ако има някакъв проблем с формулировката на текста, аз съм склонен да поискаме и почивка и да го формулираме, но според мен този въпрос не търпи отлагане, за да го отлагаме за следващата сесия. Ако колегите от ГЕРБ искат да го преформулираме, да направим някаква почивка, няма проблем да го свършим сега. Добре, уважаеми колеги, преди да продължим по точката и да дадем възможности и на администрацията да се запознае с предложението на господин Даскалов, както и да направим по-добрата формулировка на чл. 1, правя процедурно предложение за 15 минути почивка. Сега ще стартираме системата, за да направим тази почивка евентуално. Системата е стартирана. Моля, гласувайте. Нещо се случи, секунда. Стартираме системата за процедурното предложение.

**Гласуване по процедурно предложение за 15 минути почивка**

**КВОРУМ – 40. С 37 гласа „за”, 2 „против” и 1 „въздържал се” се прие процедурното предложение.**

 **Г-н Иво Пазарджиев:** Моля, всички съветници да бъдат в 12:30 пред устройствата си.

***15 минути почивка***

 **Г-н Иво Пазарджиев:** Часът е 12:30. Моля да стартираме проверка на кворума посредством пултовете за гласуване. Към момента вече нямам информация някой да има проблем с пулта. Тридесет и шест души са се регистрирали по електронна система. Продължаваме по дневния ред. Господин Иван Иванов е поискал процедура, обаче не съм го видял, вече съм бил обявил почивката. Нека да го чуем първо за процедура.

 **Г-н Иван Костадинов Иванов:** Извинявайте, колеги. Процедурата ми щеше да бъде за почивка от името на група, но понеже вече беше дадена такава, я оттеглих.

 **Г-н Иво Пазарджиев:** Добре. Добре, господин Иванов. Благодаря Ви. Действително имаше нужда от почивка, за да се направят някои консултации, както между политическите сили, тук колегите от ГЕРБ, господин Илиев и господин Атанасов са на място, считам, че успяхме да изчистим въпроса, така че той по максимално добър начин да защитава обществения интерес и този на животните. Така че бяха направени необходимите консултации и смятам, че имаме единение по този въпрос. Господин Даскалов иска да уточни предложението си. Заповядайте, господин Даскалов.

 **Г-н Асен Даскалов:** Благодаря Ви, господин Председател. С оглед на обстоятелството, че има входове, които са един до друг така да се каже, ще предложа, т.е. коригирам си предложението относно дефиницията на „непосредствена близост“, да бъде разстояние по-малко от 30 метра. Ето, изпращам го и в чата, да го видят всички колеги.

 **Г-н Иво Пазарджиев:** Благодаря, господин Даскалов. Становище на администрацията по отношение на предложението на Асен Даскалов.

 **Г-н Димитър Недев:** С така направената корекция, мисля че може да гласуваме и да приемем предложението на господин Даскалов.

 **Г-н Иво Пазарджиев:** Добре. Администрацията приема предложението на Асен Даскалов. Няма да го подлагам на отделно гласуване, тъй като Вие като вносител го приемате.

 **Г-н Димитър Недев:** Да, но ми се иска и госпожа Жени Попова да сподели няколко факти и цифри от работата на приюта.

 **Г-н Иво Пазарджиев:** Добре, разбира се, няма проблем. Нека преди това обаче, Деница Иванова има изказване, тъй като може да се наложи и на нея да вземете отношение. Нека Деница Иванова първо да се изкаже. Заповядайте, госпожо Иванова.

 **Г-жа Деница Иванова:** Уважаеми господин председател, уважаеми господин Кмет, колеги общински съветници. Аз се радвам, че колегата Асен Даскалов направи малки корекции, тъй като ние като община, съответно кмета на община след приемането на Наредба № 4/01.02.2021 г. за Прилагане на националната програма за овладяване на популацията на безстопанствени кучета, кмета на община става пълноправния собственик на тези безстопанствени животни. Какво имам предвид, след като безстопанствените животни бъдат заловени, съответно те отиват в общинския приют, кастрират се и ако няма организация, която да поеме отглеждането, осиновяването на тези животни, съответно те се връщат по местата където са били. Ако има нехуманно отношение към животните, в случая хранене или нещо, което създава страдание, както се чете по закон съответно да поеме общината и респективно кмета. Нека да не влизаме в ситуация, в която да бъдем атакуеми от природозащитни организации, тъй като това противоречи, липсата на хранене и нехуманното отношение към животните е разписано в Европейска конвенция за защита на животните. Така че малко по-деликатно трябва да подходим към темата, тъй като ние сме доста атакуеми и в съответствие Наредбата по никакъв начин, трябва да бъде преведена, за да не противоречи на закона. Това ми е. Благодаря, завърших.

 **Г-н Иво Пазарджиев:** Благодаря Ви, госпожо Иванова. Госпожа Жени Попова също ще вземе отношение, да ни информира във връзка с дейността й. Заповядайте.

 **Г-жа Жени Попова:** Уважаеми общински съветници, в следствие на дългогодишната кастрационна програма, която се извършва в Община Русе сме постигнали значителни резултати и реално почти сме решили проблема и няма популация в град Русе, с която да се налага да се справяме, както беше преди 10 години. В настоящия момент проблема ни е с населените места в общината, от където е основния приток, от където се пълни и приюта в момента. Само ще ви кажа малка статистика, че за 2020 например сме прибрали от Червена вода 30 кучета, от Бъзън 25, от Басарбово 27. Кучетата не се връщат обратно по места. Намираме им места благодарение на осиновителната ни кампания, която правим с три организации, с които имаме партньорски споразумения. Тази година сме изтеглили от Ново село 32 кучета и въпреки това има страшно много животни там. Това ни е проблема. Кучета не връщаме по места, въпреки че закона го изисква и го регламентира и сме длъжни да го правим особено с новата наредба от тази година Наредба № 4, която ни задължава да връщаме по места. Ще ви зачета само малка статистика от 2014-2019, колко кучета са връщани в Община Русе след кастрителната програма. 2014 – 149, 2015 – 691, 2016 – 500 кучета, 2017 – 360, 2018 – 391, 2019 – 309. И през 2020, миналата година, изведнъж върнахме само 30. Всичко това успяваме да го правим благодарение на осиновителната кампания, която реализираме активно от 2 години насам, а тази година сме върнали само 7. Та искам да ви кажа, че всъщност ние нямаме проблем със самия приток на животни в самия град като такъв. Проблема ни е със селата. Осиновените също са много за периода. До момента са 546 за тази година. Миналата година осиновени са били 538. Осиновените през 2019-та са били 456. Така че работим активно. В закона е регламентиран надзор, който задължава, при залавянето на кучето, ако има гражданин, който се грижи за него, на конкретното място където то е обитавало, можем да го върнем под негов надзор. Надзора включва реваксинация за бяс ежегодно, обезпаразитяване и наблюдение, ако животното прояви агресия да го изтеглим на момента. Ако няма такъв надзорник, надзорник е общината. Така че тези животни съществуват законово, регламентирано и ние не можем да ги лишим от храна, което всъщност ще създаде агресивно поведение в тях. Благодаря ви.

 **Г-н Иво Пазарджиев:** Благодаря на Жени Попова. Не виждам други заявки за изказвания. Съгласно приетото процедурно предложение §1 и §2 ще ги гласуваме отделно, §3 който беше предложен от Асен Даскалов беше приет от администрацията. Така че първо гласуваме §1. Стартираме системата за гласуване. Моля, гласувайте колеги.

**Гласуване по §1.**

**КВОРУМ – 43. С 40 гласа „за”, 1 „против” и 2 „въздържал се” се прие предложението.**

 **Г-н Иво Пазарджиев:** Гласуваме §2 от проекта за решение. Моля гласувайте. Системата е стартирана.

**Гласуване по §2.**

**КВОРУМ – 43. С 26 гласа „за”, 7 „против” и 10 „въздържал се” се прие прегласуване.**

 **Г-н Иво Пазарджиев:** Гласуваме основното предложение с корекцията направена от Асен Даскалов и приета от администрацията.

**Гласуване по §3**

**КВОРУМ – 42. С 28 гласа „за”, 1 „против” и 13 „въздържал се” се прие предложението.**

 **Г-н Иво Пазарджиев:** Госпожо Кръстева, по кое искате прегласуване. По §1 ли?

 **Г-жа Наталия Кръстева:** По §2.

 **Г-н Иво Пазарджиев:** Прегласуване на §2 по искане на госпожа Кръстева. За колегите да обявя, че тази точка се приема с ½ от участниците в заседанието. Прегласуваме на §2.

**Прегласуване по §2.**

**КВОРУМ – 43. С 26 гласа „за”, 7 „против” и 10 „въздържал се” се прие предложението.**

 **Г-н Иво Пазарджиев:** Гласуваме основното предложение с корекцията приета от администрацията направена от господин Асен Даскалов. А, ние го гласувахме него основното предложение. То беше обявено. Нека да прегласуваме основното предложение също с корекцията в §3, която беше внесена. Да, стартираме системата. Моля, прегласуваме цялото решение.

**Прегласуване на цялото решение.**

**КВОРУМ – 44. С 28 гласа „за”, 1 „против” и 15 „въздържал се” се прие**

**РЕШЕНИЕ № 747**

На основание чл. 21, ал. 2 във връзка с чл. 21, ал. 1, т. 13 и т. 23 от Закона за местното самоуправление и местната администрация, на чл. 133, ал. 1 от Закона за ветеринарномедицинската дейност, чл. 8 и чл. 11, ал. 3 от Закона за нормативните актове и чл. 79 от Адмнистративнопроцесуалния кодекс, Общински съвет – Русе реши:

Приема Наредба за изменение и допълнение на Наредба №26 за притежаване, отглеждане и контрол на животни на територията на Община Русе, както следва:

§ 1. В член 2, ал. 2 от наредбата придобива следната редакция:

Броят на селскостопанските животни в кварталите “Средна кула”, “Долапите” и “Образцов чифлик” и в селищно образувание “ДЗС”, както и на територията на всички кметства от Община Русе, които могат да се отглеждат за лични нужди в частни дворове, е както следва:

1. до два броя едри преживни животни (ЕПЖ) и приплодите им до 12-месечна възраст;

2. до десет броя дребни преживни (ДПЖ) с приплодите им до 9-месечна възраст;

3. до три броя прасета за угояване, различни от свине майки и некастрирани нерези;

4. до два броя еднокопитни и приплодите им до 12-месечна възраст;

5. до десет възрастни зайци с приплодите им, но не повече от сто броя общо;

6. до петдесет възрастни птици независимо от вида;

7. до сто бройлера или подрастващи птици независимо от вида.

§2 Чл.11 се изменя както следва:

Чл.11 (1) Храненето на безстопанствени животни на територията на населените места в община Русе може да се извършва извън и не в непосредствена близост до детски площадки, дворове на детски, учебни и лечебни заведения, обществени и административни сгради, жилищни входове, под тераси и други общи части на жилищните сгради, като не се допуска замърсяване на обществени пространства и при стриктно спазване на хигиенните условия.

(2) Храната и водата, давана на безстопанствените животни следва да отговаря на изискванията на действащото законодателство, в това число и на Наредба № 39 от 01.12.2008 г. за условията за отглеждане на животни компаньони, съобразени с техните физиологически и поведенчески особености.

§ 3. Приема се нов чл. 16а със следното съдържание:

Чл. 16а. Който храни безстопанствени животни на територията на населените места в община Русе в непосредствена близост до детски площадки, дворове на детски, учебни и лечебни заведения, обществени и административни сгради, жилищни входове, под тераси и други общи части на жилищни сгради, се наказва с глоба от 200 до 500 лв., а при повторно нарушение – от 500 до 1000 лв.

§ 4. В Раздел IV „Допълнителни разпоредби“ се приема нов § 1а със следното съдържание:

§1а. „Непосредствена близост“ по смисъла на чл. 16а е разстояние по-малко от 30 метра.

**Точка 28**

**К.л. 693 Приемане на Програма за качеството на атмосферния въздух по показатели ФПЧ10 и ФПЧ 2,5 на Община Русе периода 2021-2026 г. и План за действие към нея**

 **Г-н Иво Пазарджиев:** Господин Димитър Недев, заповядайте.

 **Г-н Димитър Недев:** Уважаеми господин Председател, уважаеми общински съветници, предлагам да приемете Програмата за качеството на атмосферния въздух по показателите ФПЧ10 и 2,5 на Община Русе за програмния период 2021-2026 г. и Плана за действие към нея. Само да поясня, че Плана за действие не е допълнение към програмата, а се намира вътре в самата програма и може да бъде лесно открит като точка. Само за информация, разработването на програмата за атмосферния въздух на Община Русе се извърши след проведен конкурс съгласно ЗОП и сключения договор с изпълнител. Самата програма е разработена и съобразена с нормите на европейското и националното законодателство. Програмата за качеството на атмосферния въздух е неразделна част от Общинската програма по околна среда. Общинската програма също предстои да бъде приета и от Общинския съвет. Например, разработването на програмата за определени източници на емисии на ФПЧ10 и 2,5, които са дефинирани в четири основни групи. Това са битово отопление, пътен транспорт, промишлено селско стопанство. Мисля, че всички от вас разполагат с програмата и много ясно могат да се видят в таблиците, мисля че около страница 43, самите показатели как лесно се открояват през първото тримесечие на всяка една година където нормите са доста високи и последното на годината, където са под нормата, но също са високи и летните месеци където почти няма замърсявания. За ваша информация за 2020 година по показател ФПЧ10 средно денонощна концентрация, имаме 18 превишавания съгласно последната справка, която излезе от РИОСВ. Това е към началото на месец ноември. За същия период на 2020 година, този показател е бил 39, т.е. ние сме почти два пъти под нормите, което е една много добра тенденция. Програмата след самото разработване беше обсъдена на програмния съвет, където участваха представители на РИОСВ, РЗИ, Дирекция по труда, големи русенски предприятия като „Топлофикация“, „Лубрика“, „Линамар“, „Дунарит“, няма да се сетя за всичките. След това ние проведохме едно публично обсъждане, на което бяха поканени да участват и гражданите. Самата програма е съгласувана и с РИОСВ, изпратена е до Министерството на околната среда и водите, имаме становище със забележки от МОСВ. Тези забележки са коригирани и са изпратени до РИОСВ за последващ контрол, което е направено, т.е. ние сме изпълнили всички предписания, които държавните институции са наложили и са коригирали в програмата по качество на атмосферния въздух. Ако имате някакви въпроси, сме в състояние да отговорим, както ние, така и разработващата фирма, която също участва в работата на Общински съвет в момента и ако има нужда, може да даде пояснения допълнително.

 **Г-н Иво Пазарджиев:** Благодаря на господин Недев. Не виждам заявки за изказвания в общия чат. Режим на гласуване по точката, моля.

**КВОРУМ – 40. С 38 гласа „за”, 0 „против” и 2 „въздържал се” се прие**

**РЕШЕНИЕ № 748**

На основание чл. 21, ал.2, във връзка с ал. 1, т.12 от ЗМСМА, във връзка с чл. 79, ал.4 от Закона за опазване на околната среда и във връзка с чл. 27, ал.1 от Закона за чистотата на атмосферния въздух, Общински съвет-Русе реши:

1.Приема Програма за качеството на атмосферния въздух по показатели ФПЧ10 и ФПЧ 2,5 на Община Русе периода 2021-2026 г. и План за действие към нея.

**Точка 29**

**К.л. 694 Решение на Общински съвет за съгласие Община Русе да приеме предложението за партньорство по Оперативна програма „Добро управление“ по процедура BG05SFOP001-2.021 на Българо-румънска търговско-промишлена палата (БРТПП)**

 **Г-н Иво Пазарджиев:** Госпожа Златомира Стефанова, заповядайте.

 **Г-жа Златомира Стефанова:** Благодаря, господин Председател. Уважаеми общински съветници, имаме получено писмо от Българо-румънска търговско-промишлена палата, като ни предлагат да влезем в партньорство по Оперативна програма „Добро управление“. Идеята на този проект е да се насърчи партньорството между местната власт и бизнеса в сферата на местното икономическо развитие, насърчаване на инвестиционната активност и привличане на инвеститори в общината, като този проект ще направи обхватен анализ на съществуващия потенциал на общината на местно, международно, национално ниво. Максималния размер на безвъзмездната финансова помощ е 60 000 лева като не е нужно съфинансиране от страна на общината. Считаме, че той би бил един полезен документ за нашата община и се надяваме да го подкрепите това. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания. Режим на гласуване, моля.

**КВОРУМ – 44. С 44 гласа „за”, 0 „против” и 0 „въздържал се” се прие**

**РЕШЕНИЕ № 749**

На основание чл. 21, ал. 2, във връзка с чл. 21, ал.1, т. 23 от ЗМСМА, Общинският съвет реши:

1. Приема Община Русе да участва като партньор в подготовката, кандидатстване и изпълнение на проектно предложение по Процедура BG05SFOP001-2.025 за предоставяне на безвъзмездна финансова помощ чрез подбор на проектни предложения с наименование „Повишаване на гражданското участие в процесите на изпълнение и мониторинг на политики и законодателство“, в партньорство с Българо-румънска търговско промишлена палата (водеща организация в проекта).
2. Община Русе поема ангажимент за осигуряване на оборотни средства за точното и навременно изпълнение на планираните по проекта дейности, за които общината като Партньор отговаря, в размер не повече от предвиденото в проектното предложение, които подлежат на възстановяване от програмата, след одобрение на разходите.

**Точка 30**

**К.л. 695 Кандидатстване с проектно предложение по Проект „Красива България“**

 **Г-н Иво Пазарджиев:** Господин Енчо Енчев ще докладва. Заповядайте, господин Енчев.

 **Г-н Енчо Енчев:** Благодаря, господин Председател. Уважаеми общински съветници, добър ден и от мен. Настоящият контролен лист касае Кандидатстване с проектно предложение по Проект „Красива България“. До 07.01.2022 г. се провежда кампанията за набиране на кандидати за участие по Проект „Красива България“. Настоящото предложение е плод на работата, както на Общински съвет, така и на членове на общинска администрация, накрая включихме и родители и всички ние се обединихме около това Община Русе да кандидатства за финансиране, доставка и монтаж на съоръжение хидравлична платформа в сградата на ОУ „Тома Кърджиев“ - Русе, което ще се използва за нуждите на деца със СОП. Общия бюджет на проекта възлиза на 113 090 лева в това число и финансиране по Проект „Красива България“ 46 367 и съфинансиране от Община Русе в размер на 66 723 лева, което представлява 59% от общата сума. Съгласно изискванията за допустимост на проектните предложения се иска решение на съответния общински съвет за кандидатстване с проектно предложение, като в решението ние сме посочили точната цифра, както и процента за съфинансиране. Благодаря ви. Надявам се, че вие ще подкрепите проекта за решение и самия проект като го внесем ще бъде одобрен. Благодаря.

 **Г-н Иво Пазарджиев:** Благодаря на господин Енчев. Няма заявки за изказвания. Режим на гласуване, моля.

**КВОРУМ – 44. С 44 гласа „за”, 0 „против” и 0 „въздържал се” се прие**

**РЕШЕНИЕ № 750**

На основание чл.21, ал.2 от ЗМСМА, във връзка с чл.21, ал.1, т.23 от ЗМСМА и изискванията за кандидатстване по Проект „Красива България“, Общинският съвет реши:

1. Дава съгласие Община Русе да кандидатства с проектно предложение „Монтаж на хидравлична платформа за осигуряване на достъпна среда в сградата на ОУ „Тома Кърджиев“ – град Русе, ж.к. „Здравец“, ул. „Байкал“ №2 по мярка М02 „Подобряване на социалната инфраструктура“ на Проект „Красива България“.

2. Дава съгласие Община Русе да осигури 66 723, 37 лева с ДДС, което представлява 59% съфинансиране на проектното предложение.

**Точка 31**

**К.л. 696 Поправка на фактическа грешка, допусната в Решение № 681, прието с Протокол № 27/18.11.2021 г. на Общински съвет – Русе**

 **Г-жа Златомира Стефанова:** Благодаря, господин Председател. В предходната сесия, вие одобрихте Община Русе да продължи с кандидатстването по, да продължим дейността на ОИЦ, но при изготвяне на документацията е допусната една техническа грешка. Всъщност вместо текста „Дава съгласие Община Русе да подаде проектно предложение по процедура чрез директно предоставяне на безвъзмездна финансова помощ“, самия номер който е изброен BGSFOP 001-4-004, всъщност трябва да бъде 007, това е грешката. Благодаря ви.

 **Г-н Иво Пазарджиев:** Благодаря на госпожа Стефанова. Няма заявки за изказвания. Режим на гласуване по точката, моля.

**КВОРУМ – 43. С 43 гласа „за”, 0 „против” и 0 „въздържал се” се прие**

**РЕШЕНИЕ № 751**

 На основание чл. 21, ал. 2, във връзка чл. 21, ал. 1, т. 8 от ЗМСМА, чл. 62, ал. 2 от АПК Общински съвет – Русе реши:

1. Допуска поправка на фактическа грешка в т.1 на Решение № 681, прието с Протокол № 27/18.11.2021 г. на Общински съвет – Русе, като вместо текста:

„1. Дадено съгласие Община Русе да подаде проектно предложение по Процедура чрез директно предоставяне на безвъзмездна финансова помощ BG05SFOP001-4.004; и“,

да се чете:

„1. Дадено съгласие Община Русе да подаде проектно предложение по Процедура чрез директно предоставяне на безвъзмездна финансова помощ BG05SFOP001-4.007, финансирана от ОПДУ; и“

В останалата си част решението остава непроменено.

 Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 32**

**К.л. 697 Одобряване на Меморандум за сътрудничество във връзка със съвместна работа по подкрепа за внедряване на нови технологии в училищата и детските градини**

 **Г-н Иво Пазарджиев:** Господин Енчев, заповядайте.

 **Г-н Енчо Енчев:** Благодаря, господин Председателю. Уважаеми общински съветници, от 2008 година насам Центъра за творческо обучение активно работи в областта на образователната трансформация за позитивна промяна в българската образователна среда чрез внедряване на персонални и технологични решения за образователни институции и авторски обучения за учители и младежки дейности. Мисията на центъра е подобряване на цялостната образователна среда в Р България чрез смислено използване на технологиите в образованието, развиване на ключови компетентности, иновативни програми за обучения на учители и младежки инициативи и проекти. Центъра работи много активно с МОН. Аз също познавам от няколко години тяхната работа. Управлението на процесите в областта на обучението на педагогическите и други специалисти на центъра е сертифицирано по ISO2001 – 2015. Голяма част от работата на организацията се осъществява в партньорство с училища, образователни общински институции и се поставя за задача повишаване на качеството на училищното образование. В тази връзка след проведени срещи с ръководството на Община Русе и представители на центъра, предлагаме сключването на Меморандума за сътрудничество във връзка със съвместна работа по подкрепа за внедряване на нови технологии в нашите училищата и детските градини. Благодаря ви и предлагам да подкрепите предложението.

 **Г-н Иво Пазарджиев:** Благодаря на господин Енчев. Не виждам заявки за изказвания. Режим на гласуване по точката, моля.

**КВОРУМ – 44. С 44 гласа „за”, 0 „против” и 0 „въздържал се” се прие**

**РЕШЕНИЕ № 752**

На основание чл. 21, ал. 2 във връзка с ал. 1, т. 23, чл. 59, ал. 1 и чл. 61, ал. 1 от Закона за местното самоуправление и местната администрация, Общински съвет – Русе реши:

 Одобрява Меморандум между Община Русе и Сдружение „Център за творческо обучение“ за сътрудничество във връзка със съвместна работа по подкрепа за внедряване на нови технологии в училищата и детските градини, както и подпомагане на дейностите по изготвяне на Общинска стратегия за развитие на предучилищното и училищното образование в Община Русе.

**Точка 33**

**К.л. 698 Одобряване на споразумение за партньорство по програма „Space Camp Turkey” 2022**

 **Г-н Иво Пазарджиев:** Правя забележка, да няма така в заглавията на чужд език. Тя програмата все пак така се казва, но…

 **Г-н Енчо Енчев:** Да, така се казва. Всички знаем вече езици. Уважаеми общински съветници, в настоящия контролен лист и в пряка връзка с предходния, „Space Camp” е учебно-тренировъчен център за ученици посветен на космическите науки и изследвания. Той се намира в град Измир, Турция. Създаден е по модел на NASA и повече от 20 години посреща деца и младежи от Европа, Близкия изток и Азия. Основната цел на космическия научен център за обучения е да мотивира млади хора от цял свят да преследват кариера в областта на науките и технологиите. Чрез интерактивни симулации свързани с Космоса, младежите развиват умения за работа в екип, ефективна комуникация, лидерски качества в себе си в динамична и вдъхновяваща среда. Лагерът се провежда през летните месеци, с продължителност от 6 дни и е изцяло на английски език. Космическия център дава възможност на деца и младежи на възраст 11-15 години да работят по съвременни образователни програми и да използват технологии в областта на астрономията, роботиката, физиката и биологията. Координацията на „Space Camp” за цяла България е Центъра за творческо обучение, който работи в тясно сътрудничество с тренировъчния център повече от 15 години. Няколко срещи проведохме с колегите също от Центъра за творческо обучение. В тази връзка, ние сме договорили съвместни и самостоятелни дейности във връзка с центъра, като Община Русе приема да финансира стипендията на едно дете от русенско училище, което да участва в лагера, като за него се поемат пълни разноски, разходи за настаняване, обучение и транспорт. Центъра за творческо обучение провежда конкурса и финансира участието на още едно дете от нашето образование. И това ще стане традиция и ще се случва всяка една година. Конкурсът е национален и критериите за определяне на децата са национални. Двамата партньори предоставят казах по една стипендия. Стипендията е в размер на 1270 $, като мога да кажа, че нашите средства ще бъдат заложени в Плана за младежта пред 2020 година. Предлагам да подкрепите проекта за решение.

 **Г-н Иво Пазарджиев:** Благодаря на господин Енчев. Не виждам заявки за изказвания. Режим на гласуване по точката, моля.

**КВОРУМ – 42. С 42 гласа „за”, 0 „против” и 0 „въздържал се” се прие**

**РЕШЕНИЕ № 753**

На основание чл. 21, ал. 2 във връзка с ал. 1, т. 23, чл. 59, ал. 1 и чл. 61, ал. 1 от Закона за местното самоуправление и местната администрация, Общински съвет – Русе реши:

 Одобрява подписаното споразумение за партньорство по програма „Space Camp Turkey” между община Русе и Сдружение „Център за творческо обучение за сътрудничество“.

**Точка 34**

**К.л. 699 Програма за развитие на читалищната дейност в Община Русе през 2022г.**

 **Г-н Иво Пазарджиев:** Господин Енчев, заповядайте.

 **Г-н Енчо Енчев:** Благодаря, господин Председателю. Уважаеми общински съветници, това е рутинна точка, която се внася по това време всяка година. В изпълнение на чл. 26а, ал. 2 от ЗНЧ, представям на вашето внимание Програма за развитие на читалищната дейност в Община Русе през 2022 г.. На територията на Община Русе са регистрирани 25 читалища, 12 от които в град Русе и прилежащите квартали и 13 в останалите населени места. Дейността на 23 от тях е обезпечена като делегирана от държавата дейност. Ежегодно в общинския бюджет се предвиждат средства за дофинансиране на (не се чува), както и за надлежни ремонтни дейности на читалищни сгради в Русе и малките населени места. Искам да ви информирам, че над 100 000 лева през настоящата година Община Русе задели за ремонтни дейности на читалищни сгради. От 2018 година е регистрирано най-новото читалище на територията на Община Русе - „Стефан Караджа“, което вече развива своята дейност и все още очаква да бъде одобрено за държавно финансиране, 1 щатна бройка от МОН. Не отдавна, преди двадесетина дни отново представихме въпроса пред ръководството на Министерството на културата и получихме уверение, че ще бъде финансирана такава бройка. Сред по-новите читалища, се нарежда и Читалище „Гюнеш“ 2012, което след прекъсване на дейността си за продължително време, възстановява своето функциониране през 2020 година. Въпреки, че също както Читалище „Стефан Караджа“, не получава държавна субсидия. По-надолу са посочени основните приоритети в дейността на читалища на територията на Община Русе, а също така и приложения. Предлагам ви да приемете Програмата за развитие на читалищната дейност.

 **Г-н Иво Пазарджиев:** Благодаря на господин Енчев. Не виждам заявки за изказвания в общия чат. Режим на гласуване по точката, моля. А, извинявайте. Спрете гласуването, извинете. Процедура от господин Йовчо Смилов.

 **Г-н Йовчо Смилов:** Уважаеми господин Председател, чуваме ли се?

 **Г-н Иво Пазарджиев:** Да, заповядай.

 **Г-н Йовчо Смилов:** Моля, да следите по-стриктно присъстващите на заседанието и след като (не се чува) господин Станчев още рано сутринта, моля да мерим с един аршин и тези колеги, които са без включени камери, да гласуват с включени камери (не се чува). Благодаря Ви.

 **Г-н Иво Пазарджиев:** Благодаря на господин Смилов. Сега моля за включване на камерите. Кънчо Йорданов да си включи камерата, Светлозар Симеонов не го виждам на камерата, Иван Иванов, Тодор Койнов, Веселин Велчев, Елка Симеонова, Валери Иванов.

 **Г-жа Елка Симеонова:** Моята камера е включена.

 **Г-н Иво Пазарджиев:** Вече Ви виждаме, госпожо Симеонова, да. Добре, виждам, че колегите си включиха камерите. Процедура на гласуване по точката, моля.

**КВОРУМ – 43. С 43 гласа „за”, 0 „против” и 0 „въздържал се” се прие**

**РЕШЕНИЕ № 754**

 На основание чл. 21, ал. 2, във връзка с чл. 21, ал.1, т. 12 от ЗМСМА и чл. 26а, ал. 2 от Закона за народните читалища, Общински съвет – Русе реши:

1. Приема Програмата за развитие на читалищната дейност в Община Русе през 2022 година, съгласно Приложение 1 и Приложение 2.

 **Г-н Станимир Станчев:** Господин председател, имах процедура.

 **Г-н Иво Пазарджиев:** Извинявайте, само секунда. Да, заповядайте, господин Станчев за процедура.

 **Г-н Станимир Станчев:** Уважаеми колеги, тъй като на няколко пъти прекъсвахме с 10 минути, 15 минути и с оглед на това, че остават около десетина точки, предлагам да удължим с един час заседанието, тъй като в 13:00 ч. трябва да излезем в обедна почивка. Да не излизаме в обедна почивка, а да удължим с един час и да приключим.

 **Г-н Иво Пазарджиев:** Благодаря на господин Станчев. Аз щях и аз да направя подобно процедурно предложение. Всъщност предлагате да работим без обедна почивка, нали така?

 **Г-н Станимир Станчев:** Да, абсолюрно. До довършване на дневния ред.

 **Г-н Иво Пазарджиев:** Благодаря на господин Станчев. Ще гласуваме първо процедурното предложение на господин Станчев. Аз ще се постарая да вървим доста експедитивно, тъй като точките са рутинни, повечето от тях. Системата е стартирана. Гласуваме процедурното предложение на господин Станчев.

**Гласуване на процедурно предложение за отпадане на обедна почивка.**

**КВОРУМ – 41. С 37 гласа „за”, 1 „против” и 3 „въздържал се” се прие процедурното предложение.**

**Точка 35**

**К.л. 700 Отчет за 60. МФ „Мартенски музикални дни“ Русе 2021**

 **Г-н Енчо Енчев:** Уважаеми общински съветници, в изпълнение на Решение 363 на ОбС – Русе, прието с Протокол 16/14.12.2020 г., депозираме за разглеждане и утвърждаване отчета за 60. МФ „Мартенски музикални дни“ проведено поради COVID-19 през месец септември 2021 г. в нашия град. Отчета съдържа информация за проведения фестивал, справка за извършените разходи и направените приходи, както и анализ на финансовия резултат на целия период на подготовката и провеждането на фестивала, считано от месец ноември 2020 г. до месец октомври 2021 г. Независимо от тежката и продължителна за страната кризисна ситуация, както е известно наложила трикратно отлагане на фестивала и провеждането му в необичайно за събитието време, фестивала успя да предложи на фестивалната публика 18 концерта-спектакъла на Държавна опера – Русе, изложби, представяния на книги и други общокултурни събития. Въпреки трикратното отлагане на събитието, фестивала показа по категоричен начин висок професионален и художествен стандарт като привлече и представи на русенска фестивална сцена артисти, елитни артисти и ансамбли от България и още 9 страни от Европа. В изключително събитие за фестивала и националната музикална култура се превърна и световната премиера на концерта за цигулка и оркестър от нашия именит съгражданин Емил Табаков, посветен на МФ „Мартенски музикални дни“, на световноизвестния български цигулар русенецът Светлин Русев и на Русенския фестивален оркестър. Концертът беше изпълнен в заключителния ден на фестивала под диригентството на автора. Главна роля за широката публичност на събитието изигра и нашето медийно партньорство с БТА, БНР, БНТ и Life 7 TV, а на всички местни печатни и електронни медии, което осигури на фестивала програма и на нашите партньори, спонсори и дарители многохилядна зрителска и слушателска аудитория. Всички концерти от фестивалната програма бяха излъчени директно от БНР, а излъчените три фестивални програми по телевизия Life 7 TV достигнаха над 100 000 зрители от целия свят. При уточненост на бюджет по приходите и разходите от 235 000 лева и независимо от тежката здравна икономическа криза е постигнато преизпълнение на приходите от други източници в размер на 7 585 лева, а в разходната част е формирана икономия спрямо плановите разчети в реда на 4 709 лева. В резултат на разумното и гъвкаво управление на разходите, е постигнат и преходен остатък в размер на 11 794 лева. Зад тези резултати стоят и десетките наши партньори, дарители и спонсори в лицето на Министерството на културата, А1, ОББ АД, „Линамар“, „Овергаз“, „Булмаркет“, „Ирим“ ООД, „Гамаконсулт“ ЕООД, „Дунарит“ АД, „Дунав турс“ АД, БТБ България, ВиК Русе, Общински пазари ЕООД, Русе Пъблик Сървис ЕООД, Винарска изба „Райнов“, хотелите „Дунав Плаза“ и „Сплендид“, както и екипите на ОП Русе арт, Националното училище по изкуствата „Веселин Стоянов“, Държавна опера – Русе, Русенска художествена галерия и Регионална библиотека „Любен Каравелов“. Специална благодарност искам тук да изкажа и госпожа Ива Чавдарова, която е програмен директор на фестивала и на всички колеги от Отдел „Култура“, които успяха да организират и проведат един перфектен музикален фестивал. Благодаря.

**Г-н Иво Пазарджиев:** Благодаря на господин Енчев. Аз също се присъединявам към поздравленията за доброто провеждане на фестивала и специално към почетния гражданин на Русе госпожа Ива Чавдарова. Изказване за господин Косьо Станев. Заповядайте.

**Г-н Косьо Станев:** Уважаеми господин Председател, уважаеми колеги, аз също искам да изкажа благодарност на основните организатори на фестивала и наистина при тази трудна обстановка, няма какво да се повтаряме и смятам, че е изключително важно това, че те издържаха, съумяха да си създадат необходимата организация и да проведат фестивала на съответното ниво. Имам едно припомняне, уважаеми колеги, нека да не забравяме, преди две години и половина се направи един доста недостоен опит за атентат срещу фестивала, срещу неговата същност, неговите цели и неговия характер, но ето как доказаната в годините структурна и художествена обусловеност на фестивала се показа отново макар и в тези извънредни условия. Още веднъж поздравявам и благодаря.

**Г-н Иво Пазарджиев:** Благодаря на господин Станев. Благодаря на господин Станев. Не виждам други заявки за изказвания. Режим на гласуване по точката.

**КВОРУМ – 39. С 39 гласа „за”, 0 „против” и 0 „въздържал се” се прие**

**РЕШЕНИЕ № 755**

На основание чл. 21, ал. 2, във връзка с чл.21, ал.1, т.6 и с чл.17, ал.1, т.5 от ЗМСМА Общинският съвет реши:

 1. Приема отчета за приходите и разходите по провеждането на 60-то издание на Международния фестивал „Мартенски музикални дни” през м. септември 2021 г., съгласно Приложение 1, Приложение 2 и Приложение 3.

**Точка 36**

**К.л. 701 Програма и бюджет за 61. МФ „Мартенски музикални дни“ през 2022 г.**

 **Г-н Иво Пазарджиев:** Госпожа Ива Чавдарова ще докладва. Заповядайте, госпожо Чавдарова.

 **Г-жа Ива Чавдарова:** Благодаря, господин Председател. Уважаеми дами и господа общински съветници, уважаеми колеги. Аз първо искам да благодаря за оценката, която получава фестивала в тези трудни години, да благодаря от името на нашия екип и мисля, че ако така съдбата е благосклонна към фестивала, ще имаме фестивал само след три месеца. А сега ето и няколко думи за фестивала, който предстои – 61-то издание на фестивала, който предстои през 2022 г. Депозираме за потвърждаване от ваша страна на програмен и финансов план за 61-то издание на фестивала, който предвиждаме да проведем от 17 – 27.03.2022 г. Материалът съдържа стандартно проект за фестивална програма, както и финансов разчет по отделните пера на бюджета, разработен на основата на постигнатите финансови договорености с нашите контрагенти. Структурата на фестивалната програма е балансирана от седем оркестрови програми, десет ансамбълови концерта и един оперен спектакъл като предлага много силна селекция на артисти и състави от девет страни на Европа и света, за по-голямата част от които участието във фестивала ще бъде техния дебют на българската фестивална сцена. В художествено отношение, програмата е в голяма степен доминирана от някои много силни актуални тенденции в музиката за Европа и света през 2022 година. Няма така да споменавам така детайлно, какви ще бъдат точно имената на авторите, понеже разбирам, че времето напредва. Артистичната цялост на фестивалната програма предлага и десетки елитни български и чужди изпълнители, които са чест за всеки голям международен форум. От години насам дебютните концерти знаете са важни и така първостепенен елемент от програмата на фестивала и в това отношение програмата следващата година ще предложи рядък шанс за среща с големи и изтъкнати млади имена в европейската музика. Срещите разбира се с големите оркестрови формации винаги са били във фокуса на зрителския интерес и 61-то издание на фестивала не отстъпва от тази традиция, която вече слава Богу се превърна в една от добрите …на фестивала. Сред тях са такива международноизвестни оркестрови формации като Литовския камерен оркестър, Румънския национален оркестър със световноизвестния диригент Кристиян Мандиал, Софийска филхармония, Софийски ансамбъл „Софийски солисти“, Русенския фестивален оркестър. Бюджетът за 61-то издание на фестивала е разработен както вече споменах на базата на договореностите с участниците в програмата, както и на основание на очакваното външно финансиране от страна на нашите партньори, сред които Министерството на културата разбира се и редица местни и национални спонсори и дарители. Общата рамка на предложения бюджет по приходите е 250 000 лева. Средствата по приходната част на бюджета се предвиждат в размер на общинската субсидия от 140 000 лева и размер на финансирането от външни други източници от 110 000 лева, което оформя един дял на външното финансиране от 44% по приходната част на бюджета. Както може би забелязвате, увеличението на общинската субсидия, както и на очакваните приходи от други източници е минимално и се дължи разбира се преди всичко на задълбочаването на финансовата криза, в която сме принудени да работим от доста време насам. Разходната част на бюджета е развита в рамките на планираните средства по приходната част и достига сумата от 250 000 лева като структурата там предвижда 212 470 лева за възнаграждения на артистите, съставите и хотелско настаняване и организационно-технически разходи в размер на една много разумна сума както се вижда от разчетите от 37 530 лева. На финала на моето изказване правя уговорката, че в скучай че епидемиологичната и така икономическа ситуация в страната се влоши в началото на следващата година, запазваме правото си както да редуцираме програмата, така и разчетите по нейното финансово осигуряване. Предлагам на вашето внимание да подкрепите програмата и финансовия план на 61-то издание на фестивала.

 **Г-н Иво Пазарджиев:** Благодаря на госпожа Чавдарова. Не виждам заявки за изказване. Режим на гласуване.

**КВОРУМ – 40. С 40 гласа „за”, 0 „против” и 0 „въздържал се” се прие**

**РЕШЕНИЕ № 756**

 На основание чл. 21, ал.2, във връзка с чл.21, ал.1, т.6 и т.23 и с чл.17, ал.1, т.5 от ЗМСМА Общинският съвет реши:

1. Приема програмния проект и проектобюджета за 61-то издание на МФ „Мартенски музикални дни” Русе – 2022, съгласно Приложения 1, 2, 3 и 4 (резюме на проекта, финансов план, обяснителна записка и предварителна програма).

2. Възлага на Кмета на Общината след финансово-счетоводното приключване на фестивала да представи пред Общинския съвет отчет за набраните приходи и извършените разходи по провеждането на 61-то издание на фестивала.

**Точка 37**

**К.л. 702 Разкриване на нова социална услуга „Дневен център за пълнолетни лица с тежки множествени увреждания“, делегирана от държавата дейност, считано от 01.01.2022 г.**

 **Г-н Иво Пазарджиев:** Господин Енчо Енчев ще докладва. Заповядайте, господин Заместник-кмет.

 **Г-н Енчо Енчев:** Благодаря. Уважаеми общински съветници, при реализиране на проект разкриване на център за комплексно обслужване на лица с увреждания, включително с тежки увреждания в Община Русе по Процедура „Подкрепа на лица с увреждания“ по приоритетна ос 2, намаляване на бедността и насърчаване на социалното включване по ОП „Развитие на човешките ресурси“, на 01.04.2020 г. е разкрит „Център за подкрепа на лица с увреждания, включително тежки увреждания“ в изпълнение на административен Договор за предоставяне на безвъзмездна финансова помощ сключен между МТСП и Община Русе. Проектът се реализира в периода 01.10.2018 - 31.12.2021г. Изграден е център, в който се предоставят мобилни, дневни, почасови услуги и заместваща грижа до 14 дни в годината. На потребителите се предоставя съгласно индивидуалните потребности на всяко лице от целевата група психологическа подкрепа, консултиране и информиране и подкрепа или ерготерапевтични и трудотерапевтични дейности, както и мобилни услуги в домашна среда. „Центъра за подкрепа на лица с увреждания, включително тежки увреждания“, се реализира на адрес град Русе, ул. „Никола Йонков Вапцаров“ № 20, ет. 1, в помещение на първия етаж в сградата на бившия ДМСГД общинска собственост. Помещенията са ремонтирани, обзаведени и оборудвани съгласно функционални характеристики. Изградено е окабеляване за телефони и интернет, монтирана е система за видеонаблюдение, пожароизвестителни инсталации, системи за повикване. В стаите са поставени два лифтера, а в коридорите парапети улесняващи предвижването на трудноподвижни лица. По проект центърът е осигурил подкрепа на лица с увреждания, включително с тежки увреждания за дневна грижа за 30 лица с увреждания, включително с тежки увреждания, почасови услуги за 60 лица с увреждания. След приключване на дейностите по проекта Община Русе следва да осигури устойчивост на услугата съгласно Решение на МС № 790/30.10.2020 г. за определяне на финансовите стандарти за социалните услуги за 2021 г. държавно делегирана дейност е предвидено финансиране на услугата „Дневен център за пълнолетни лица с тежки множествени увреждания“, която е най-близка до реализираната услуга по проекта. В социалната услуга „Дневен център за пълнолетни лица с тежки множествени увреждания“ ще се предоставят услуги за пълнолетни лица определени в чл. 15, т. 1 и 2, 4, 5 и 7 от Закона за социалните услуги, дневна грижа, в това число полудневна и целодневна. Информиране и консултиране, застъпничество и посредничество, терапия и рехабилитация, обучение за придобиване на умения и заместваща грижа. Община Русе подготви изпрати до Агенцията за социално подпомагане заявление и писмени доказателства съгласно чл. 78, ал. 1 от Правилника за прилагане на Закона за социалните услуги, за иницииране на производство по издаване на заповед за предварително одобрение за разкриване на новата социална услуга „Дневен център за пълнолетни лица с тежки множествени увреждания“, делегирана от държавата дейност, считано от 01.01.2022 г. Издадена е Заповед № РД-012272/02.11.2021 г. от Изпълнителния директор на Агенцията за социално подпомагане за даване на предварително одобрение за разкриване на социалната услуга „Дневен център за пълнолетни лица с тежки множествени увреждания“ с брой потребители 30 лица за дневни, полудневни и почасови услуги, мобилни услуги и заместваща грижа, която се финансира от Държавния бюджет считано от 01.02.2022 г. Предлагам ви да подкрепите проекта за решение.

 **Г-н Иво Пазарджиев:** Благодаря Ви, господин Енчев. Не виждам заявки за изказвания. Режим на гласуване по точката, моля.

**КВОРУМ – 38. С 38 гласа „за”, 0 „против” и 0 „въздържал се” се прие**

**РЕШЕНИЕ № 757**

 На основание чл. 21, ал. 2, във връзка с чл. 21, ал. 1, т. 8 и т. 23 и чл. 17, ал.1, т. 7 от Закона за местно самоуправление и местна администрации, чл. 53, ал. 3 от Закона за социалните услуги и чл.83, ал.1 и 84, ал. 1 от Правилника за прилагане на закона за социалните услуги, Общински съвет - Русе реши:

1. Създава социална услуга „Дневен център за пълнолетни лица с тежки множествени увреждания“, в Община Русе, държавно делегирана дейност, считано от 01.01.2022 г., както следва:

1.1 Вид: „Дневен център за пълнолетни лица с тежки множествени увреждания“, Профил: Специализирана социална услуга

1.2 Брой потребители: 30

1.3 Начин на организация и управление: Община Русе ще предоставя социалната услуга до възлагане на управлението й на външен доставчик;

1.4 Място на предоставяне на услугата: гр. Русе, ул. „Никола Йонков Вапцаров“ № 20, ет.1 в помещения на първи етаж в сграда - общинска собственост, съгласно АОС № 6861 от 04.01.2016 г.

1.5 Брой и длъжности на служителите, които ще извършват дейността по предоставяне на социалната услуга: Съгласно Методиката за определяне длъжностите на персонала в специализираните институции и социални услуги в общността – 16,5 лица, включващи - управител, медицински специалист, трудотерапевт, социален работник, рехабилитатор/ерготерапевт, психолог, шофьор, чистач/хигиенист, техник поддръжка и сътрудници социални дейности.

**Точка 38**

**К.л. 703 Даване на Разрешение за изработване на проект за подробен устройствен план – план за застрояване на ПИ с идентификатори 63427.268.28 и 63427.268.50 по КККР на гр. Русе и изменение план за застрояване на ПИ с идентификатор 63427.268.49 по КККР на гр. Русе, местност „Мерата“, землището на гр. Русе, община Русе**

 **Г-н Иво Пазарджиев:** Госпожа Магдалина Илиева.

 **Г-жа Магдалина Илиева:** Уважаеми общински съветници, подкрепям така изложеното от нас предложение за решение. Благодаря.

 **Г-н Иво Пазарджиев:** Благодаря. Не виждам заявки за изказвания. Режим на гласуване.

**КВОРУМ – 39. С 39 гласа „за”, 0 „против” и 0 „въздържал се” се прие**

**РЕШЕНИЕ № 758**

 На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 125, ал. 1 от ЗУТ и чл. 110, ал. 1, т. 3 от ЗУТ и искане с №УТ-27-89 от 16.09.2021 г., от „АВТОСВЯТ“ ООД, Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) на ПИ с идентификатори 63427.268.28 и 63427.268.50 по КККР на гр. Русе и Изменение план за застрояване (ИПЗ) на ПИ с идентификатор 63427.268.49 по КККР на гр. Русе, местност „Мерата“, землището на гр. Русе, община Русе, като се изпълнят изискванията на чл. 108, ал. 2 от ЗУТ. С проекта за ПУП се определя „Смесена многофункционална зона – разновидност 2“ (Смф 2), отговарящо на предвижданията на Общ устройствен план на община Русе и се спазят изискванията за нормативи на устройствените показатели за зоната. С ПУП се предвижда промяна преназначението на ПИ с идентификатори 63427.268.50 (с площ 9 862 кв. м.) и 63427.268.28 (с площ 6 843 кв. м.), и обединяване на трите имота, с цел разширяване на дейността на фирмата, като се определя с ограничителни линии, ново свободно застрояване на по мин. 8 м. от вътрешните имотни граници, като се спазват сервитута на преминаващия през имота електропровод. Към предложението са приложени и становища дадени с писма с рег. №K-EDN-5549#1 от 06.10.2021 г. от „ЕРП Север“ АД и с рег. №К-2975#1 от 04.11.2021 г. от „ВиК“ ООД - Русе, с които следва да бъде съобразен бъдещият проект.
2. Разрешава изработването на ПУП – ПЗ на ПИ с идентификатори 63427.268.28 и 63427.268.50 по КККР на гр. Русе и ИПЗ на ПИ с идентификатор 63427.268.49 по КККР на гр. Русе, местност „Мерата“, землището на гр. Русе, община Русе, в съответствие с одобреното в т. 1 задание.

**Точка 39**

**К.л. 704 Даване на Разрешение за изработване на проект за подробен устройствен план – план за застрояване на ПИ с идентификатор 63427.181.2 по КККР на гр. Русе, находящ се в м. „Над линията“**

 **Г-жа Магдалина Илиева:** Уважаеми общински съветници, поддържаме така направеното предложение, както е изложено в документите, които сме ви предоставили.

 **Г-н Иво Пазарджиев:** Благодаря на госпожа Илиева. Не виждам заявки за изказвания. Режим на гласуване, моля.

**КВОРУМ – 39. С 39 гласа „за”, 0 „против” и 0 „въздържал се” се прие**

**РЕШЕНИЕ № 759**

 На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 125, ал. 1 от ЗУТ и чл. 110, ал. 1, т. 3 от ЗУТ и искане с №УТ-27-85 от 10.09.2021 г., от „МАСТЕР“ ООД, чрез Веселина Николаева Черникова – упълномощена с пълномощно с рег. №414 от 06.07.2021 г., Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) на ПИ с идентификатор 63427.181.2 по КККР на гр. Русе, находящ се в м. „Над линията“, община Русе, като се изпълнят изискванията на чл. 108, ал. 2 от ЗУТ. С проекта за ПЗ се определя „Смесена многофункционална зона – разновидност 2“ (Смф 2), отговарящо на предвижданията на Общ устройствен план на община Русе и се спазят изискванията за нормативи на устройствените показатели за зоната. С ПЗ се определя с ограничителни линии, ново свободно застрояване на по 3 м. от вътрешните имотни граници, като се спазват сервитутите на преминаващите през имота водопроводи. Достъпът до имота ще се осъществи през ПИ с идентификатор 63427.181.25, съгласно Договор за учредяване на право на преминаване. Към предложението са приложени и становища дадени с писма с рег. №K-EDN-5519#1 от 06.10.2021 г. от „ЕРП Север“ АД и с рег. №К-2950#1 от 26.10.2021 г. от „ВиК“ ООД - Русе, с които следва да бъде съобразен бъдещият проект.
2. Разрешава изработването на ПУП – ПЗ на ПИ с идентификатор 63427.181.2 по КККР на гр. Русе, находящ се в м. „Над линията“, община Русе, в съответствие с одобреното в т. 1 задание.

**Точка 40**

**К.л. 705 Даване на Разрешение за изработване на проект за Подробен устройствен план – план за застрояване за ПИ с идентификатор 63427.159.54, местност „Кону бунар“, землището на гр. Русе, община Русе**

 **Г-жа Магдалина Илиева:** Подкрепяме предложението си без изменение.

 **Г-н Иво Пазарджиев:** Благодаря на госпожа Илиева. Не виждам заявки за изказвания. Режим на гласуване по точката, моля.

**КВОРУМ – 38. С 38 гласа „за”, 0 „против” и 0 „въздържал се” се прие**

**РЕШЕНИЕ № 760**

 На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 125, ал. 1 от ЗУТ и чл. 110, ал. 1, т. 3 от ЗУТ и искане с вх. №УТ-27-96 от 14.10.2021 г., от Горанка Радкова Василева, Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) на ПИ с идентификатор 63427.159.54, находящ се в местност „Кону бунар“, землището на гр. Русе, община Русе, като се изпълнят изискванията на чл. 108, ал. 2 от ЗУТ. С проекта за ПУП-ПЗ се определя „Смесена многофункционална зона- разновидност 2“ (Смф2), отговаряща на предвижданията на Общ устройствен план на Oбщина Русе, като се спазят изискванията за параметри на устройствените показатели за зоната. Определят се ограничителни линии на застрояване отстоящи на 3м от имотните граници и съобразени със сервитута на преминаващия въздушен електропровод (ВЕП СрН с диспечерско наименование „Иваново“), собственост на „ЕРП Север“ АД. Да се предвиди ново свободно жилищно застрояване. Имотът е захранен с ток и вода от кооперации на територията на местността. Представени са становища с №К-3170#1 от 04.11.2021г. от „ВиК“ ООД-Русе и №К-EDN-5955#1 от 26.10.2021г. от „ЕРП Север“ АД.
2. Разрешава изработването на ПУП – ПЗ на ПИ с идентификатор 63427.159.54, находящ се в местност „Кону бунар“, землището на гр. Русе, община Русе, в съответствие с одобреното в т. 1 задание.

**Точка 41**

**К.л. 706 Даване на Разрешение за изработване на проект за подробен устройствен план – план за застрояване на ПИ с идентификатор 65348.32.184 и 65348.65.182, местност „Мерата“, по плана на с. Сандрово, община Русе**

 **Г-жа Магдалина Илиева:** Подкрепяме предложението си без изменение.

 **Г-н Иво Пазарджиев:** Благодаря на госпожа Илиева. Няма заявки за изказвания. Режим на гласуване, моля.

**КВОРУМ – 38. С 38 гласа „за”, 0 „против” и 0 „въздържал се” се прие**

**РЕШЕНИЕ № 761**

 На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 125, ал. 1 от ЗУТ и чл. 110, ал. 1, т. 3 от ЗУТ и искане с вх. №УТ-27-74 от 11.08.2021 г., от Ангел Стоянов Тодоров, Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) на ПИ с идентификатор 65348.32.184 и 65348.65.182, находящи се в местност „Мерата“, с. Сандрово, община Русе, като се изпълнят изискванията на чл. 108, ал. 2 от ЗУТ. С проекта за ПУП-ПЗ се определя „Предимно производствена зона“ (Пп), отговаряща на предвижданията на Общ устройствен план на община Русе, като се спазят изискванията за параметри на устройствените показатели за зоната. В ПИ с идентификатор 65348.32.184 и 65348.65.182, се определя с ограничителни линии ново свободно застрояване на по 3 м. от външните и вътрешни имотни граници, като съществуващите постройки в двата имота се запазват като елементи на плана. ПУП да се съобрази със становища дадени с писма № K-EDN-5981#1 от 27.10.2021г. от „ЕРП Север“ АД и №K-3187#1 от 01.11.2021г. от „ВиК“ ООД Русе.
2. Разрешава изработването на ПУП – ПЗ на ПИ с идентификатор 65348.32.184 и 65348.65.182, находящи се в местност „Мерата“, с. Сандрово, община Русе, в съответствие с одобреното в т. 1 задание.

**Точка 42**

**К.л. 707 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – захранващ кабел ниско напрежение до ПИ 63427.169.595 в м. „Гълъбец“, землище на гр. Русе**

 **Г-жа Магдалина Илиева:** Подкрепяме предложението си.

 **Г-н Иво Пазарджиев:** Благодаря на госпожа Илиева. Не виждам заявки за изказвания. Режим на гласуване.

**КВОРУМ – 41. С 41 гласа „за”, 0 „против” и 0 „въздържал се” се прие**

**РЕШЕНИЕ № 762**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1, във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ, във връзка с чл. 21, ал.5 от ЗОЗЗ, чл.30, ал.3 от ППЗОЗЗ и искане с вх. №УТ-16-63/18.10.2021 г. от Иван Йорданов Шишков чрез пълномощник Пламен Маринов, Общински съвет - Русе реши:

1. Одобрява задание и разрешава изработване на подробен устройствен план /ПУП/ – парцеларен план за техническа инфраструктура извън урбанизираната територия - захранващ кабел ниско напрежение до ПИ 63427.169.595 в м. „Гълъбец“, землище на гр. Русе по първи вариант на трасе през имоти с идентификатори: 63427.105.26 и 63427.106.34 с НТП „За местен път“ и 63427.169.842 с НТП „За второстепенна улица“ – общинска собственост.
2. Дава предварително съгласие за утвърждаване на трасе на довеждащата инфраструктура за срок от една година.

**Точка 43**

**К.л. 708 Одобряване на задание, разрешаване изработването на подробен устройствен план /ПУП/ – Парцеларен план за пътна връзка за ПИ 63427.299.21 в м. „Саръ баир“, землище на гр. Русе**

 **Г-жа Магдалина Илиева:** Подкрепяме предложението си.

 **Г-н Иво Пазарджиев:** Благодаря на госпожа Илиева. Не виждам заявки за изказвания. Режим на гласуване.

**КВОРУМ – 40. С 40 гласа „за”, 0 „против” и 0 „въздържал се” се прие**

**РЕШЕНИЕ № 763**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 и чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. № УТ-16-66/02.11.2021 г. от „Билд Рент БГ“ АД, Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план за пътна връзка до ПИ 63427.299.21 през ПИ 63427.299.26 в м. „Саръ баир“, землище на гр. Русе.
2. Във връзка с преминаването през ПИ 63427.299.26 – общинска публична собственост, дава съгласие от името на Община Русе и за собствена сметка възложителят да извърши процедурата по промяна предназначението на част от имота с площ 214 кв. м., като срока на предварителното съгласие е до влизане в сила на решението на Комисията по чл. 17, ал. 1 от ЗОЗЗ.

**Точка 44**

**К.л. 709 Отказ от даване на Разрешение за изработване на проект за подробен устройствен план – Изменение план улична регулация на ул. „Кресна“ от О.Т. 146 до О.Т. 149; Изменение план за регулация на УПИ I-1260за хотел и главно управление на туризма в кв. 275, УПИ II-за озеленяване и УПИ I-за обществено обслужване в кв. 927, ЦГЧ по плана на гр. Русе, с което се изменят границите на кв. 275 и кв. 927 по плана на гр. Русе; План за застрояване за новообразуван имот в кв. 275, ЦГЧ по плана на гр. Русе**

 **Г-н Иво Пазарджиев:** Госпожа Магдалина Илиева, заповядайте.

 **Г-жа Магдалина Илиева:** Уважаеми общински съветници, в допълнение към изложените мотиви за отказ от даване на разрешение за изработване на ПУП - Изменение план улична регулация на ул. „Кресна“, искам да ви дам информация, че сме се консултирали на изрична среща с кмета господин Милков и председателите на русенските секции на Камарата на архитектите и на Съюза на архитектите, които изразиха становище, което съвпада с мнението на общината и така изготвеното предложение за решение към вас. Благодаря.

 **Г-н Иво Пазарджиев:** Благодаря на госпожа Илиева. Не виждам заявки за изказвания. Режим на гласуване по точката, моля.

**КВОРУМ – 37. С 37 гласа „за”, 0 „против” и 0 „въздържал се” се прие**

**РЕШЕНИЕ № 764**

 На основание чл. 214, т.1 от ЗУТ, чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 110, ал. 1, т. 1 и т. 2 от ЗУТ и искане с №УT-27-93 от 08.10.2021 г., от „РИГА ПАЛАС“ АД, представлявано от Николай Николаев Йонков, Общински съвет – Русе реши:

1.Отказва да одобри задание за проектиране Подробен устройствен план (ПУП)- Изменение план улична регулация (ИПУР) на ул. „Кресна“ от О.Т. 146 до О.Т. 149; Изменение план за регулация (ИПР) на УПИ I-1260за хотел и главно управление на туризма в кв. 275, УПИ II-за озеленяване и УПИ I-за обществено обслужване в кв. 927, ЦГЧ по плана на гр. Русе, с което се изменят границите на кв. 275 и кв. 927 по плана на гр. Русе; План за застрояване (ПЗ) за новообразуван имот в кв. 275, ЦГЧ по плана на гр. Русе.

2. Отказва издаването на разрешение за изработването на проектиране ПУП- ИПУР на ул. „Кресна“ от О.Т. 146 до О.Т. 149; ИПР на УПИ I-1260за хотел и главно управление на туризма в кв. 275, УПИ II-за озеленяване и УПИ I-за обществено обслужване в кв. 927, ЦГЧ по плана на гр. Русе, с което се изменят границите на кв. 275 и кв. 927 по плана на гр. Русе; ПЗ за новообразуван имот в кв. 275, ЦГЧ по плана на гр. Русе.

**МОТИВИ:**

 С искане с вх. №УT-27-93 от 08.10.2021 г., от „РИГА ПАЛАС“ АД, представлявано от Николай Николаев Йонков, административният орган е сезиран за искане за разрешаване изработването на ПУП- ИПУР на ул. „Кресна“ от О.Т. 146 до О.Т. 149; ИПР на УПИ I-1260за хотел и главно управление на туризма в кв. 275, УПИ II-за озеленяване и УПИ I-за обществено обслужване в кв. 927, ЦГЧ по плана на гр. Русе, с което се изменят границите на кв. 275 и кв. 927 по плана на гр. Русе; ПЗ за новообразуван имот в кв. 275, ЦГЧ по плана на гр. Русе.

В изпълнение на възложените ѝ задачи по Заповед №РД-01-3026/07.10.2021 г. на Кмета на Община Русе Работна група към ОЕСУТ разгледа на свое заседание на 14.10.2021 г. искане с вх. №УТ-27-93 от 08.10.2021 г. от „РИГА ПАЛАС“ АД, като даде следното становище: липсва градоустройствен анализ, съгласно разпоредбите на чл. 89 от Правила и нормативи за прилагане на Общ устройствен план на община Русе, с който да се обоснове наличието на предпоставките, заложени в дефинитивната норма на §5, т. 29а от ДР на ЗУТ, а именно че жилищните обекти няма да надвишават 60% от РЗП.

В изпълнение на процесуалното си задължение, на основание чл. 6, ал. 1 от ЗУТ с оглед осъществяване на консултативна дейност, на свое заседание на 27.10.2021 г., ОЕСУТ разгледа искане с вх. №УT-27-93 от 08.10.2021 г., от „РИГА ПАЛАС“ АД, като намира предложеното високоетажно застрояване, че ще внесе дисонанс в архитектурно-градоустройствения контекст в тази представителна част на града и е недопустимо предприемането на подобни експерименти около една от най-стойностните сгради в гр. Русе – хотел „Рига“, резултат на архитектурен конкурс, а проектът – авторско произведение на проф. арх. Евлоги Цветков е високо творческо постижение, което трябва да се съхрани в средата, в която е замислен и създаден.

На свое заседание на 05.11.2021 г., Комисията по общинска собственост, след като разгледа искане с вх. №УT-27-93 от 08.10.2021 г. от „РИГА ПАЛАС“ АД не дава своето съгласие за одобряване на задание и изработването на ПУП- ИПУР на ул. „Кресна“ от О.Т. 146 до О.Т. 149; ИПР на УПИ I-1260за хотел и главно управление на туризма в кв. 275, УПИ II-за озеленяване и УПИ I-за обществено обслужване в кв. 927, ЦГЧ по плана на гр. Русе, с което се изменят границите на кв. 275 и кв. 927 по плана на гр. Русе; ПЗ за новообразуван имот в кв. 275, ЦГЧ по плана на гр. Русе, поради нецелесъобразност.

Във връзка с гореизложеното компетентният орган не може да се произнесе с административен акт с положително за адресата му съдържание, поради което следва да бъде постановен отказ за одобряване на визирания ПУП по искане с вх. №УT-27-93 от 08.10.2021 г., от „РИГА ПАЛАС“ АД, представлявано от Николай Николаев Йонков.

На основание чл. 124б, ал. 5 от ЗУТ отказът подлежи на оспорване по реда на чл. 215 от ЗУТ в 14 (четиринадесет) дневен срок от деня на съобщаването му, съобразно чл. 124б, ал. 2 от ЗУТ.

**Точка 45**

**Промяна в състава на комисии към Общински съвет – Русе и на представителите на Община Русе в общи събрания в търговските дружества, в които Община Русе има участие**

 **Г-н Иво Пазарджиев:** Аз съм вносител по тази точка. Уважаеми колеги, настоящия проект за решение касае встъпването в длъжност на новия общински съветник господин Владислав Атанасов и освобождаването на проф. Михаил Илиев от комисиите, които е заемал до момента след избора му като народен представител. Има внесена корекция на решението, която имате на електронните пощи получена тази сутрин. Корекцията беше съгласувана с Председателя на групата на общинските съветници на ГЕРБ – господин Бедрос Пехливанян, като проекта за решение придобива следната редакция: „Освобождава Михаил Петков Илиев като член на Постоянна комисия по Образование, култура и иновации, като на негово място избира Владислав Димов Атанасов. Освобождава Михаил Петков Илиев като член на Постоянна комисия по Младежта и спорта, като на негово място избира Владислав Димов Атанасов. Освобождава Михаил Петков Илиев като член на Постоянна комисия по Екология и на негово място избира Илиян Василев Илиев. Освобождава Илиян Василев Илиев като член на Постоянна комисия по Етика и на негово място избира Владислав Димов Атанасов. Прекратява дадените пълномощия на Михаил Петков Илиев да представлява Община Русе в Общото събрание на ВиК ООД и на негово място избира Илиян Василев Илиев за представител на Община Русе в Общото събрание на ВиК ООД.“ Господин Пехливанян, правилно ли съм отразил направените корекции?

 **Г-н Бедрос Пехливанян:** Да, да, да. Абсолютно правилно, да. Точно така. Благодаря.

 **Г-н Иво Пазарджиев:** И аз Ви благодаря. Режим на гласуване по точката.

**КВОРУМ – 38. С 38 гласа „за”, 0 „против” и 0 „въздържал се” се прие**

**РЕШЕНИЕ № 765**

На основание чл. 21, ал. 1, т.1 и т. 9 и т.23 от ЗМСМА, във връзка с чл. 21, ал. 2 от ЗМСМА, Общински съвет реши:

1. Освобождава Михаил Петков Илиев като член на постоянната комисия по образование, наука и иновации, като на негово място избира Владислав Димов Атанасов;
2. Освобождава Михаил Петков Илиев като член на постоянната комисия по младежта и спорта, като на негово място избира Владислав Димов Атанасов;
3. Освобождава Михаил Петков Илиев като член на постоянната комисия по екология и на негово място избира Илиян Василев Илиев;
4. Освобождава Илиян Василев Илиев като член на постоянната комисия по етика и на негово място избира Владислав Димов Атанасов;
5. Прекратява дадените пълномощия на Михаил Петков Илиев да представлява Община Русе в общото събрание на „Водоснабдяване и канализация“ ООД и на негово място избира Илиян Василев Илиев за представител на Община Русе в общото събрание на „Водоснабдяване и канализация“ ООД.

**Точка 46**

**Приемане на план за работа на Общински съвет – Русе за периода от месец януари до месец март 2022 г.**

 **Г-н Иво Пазарджиев:** Отново аз съм вносител. Уважаеми колеги, имате предложението за дати на заседанията. Те бяха съгласувани на Председателски съвет. Датите са следните: 24.01.2022 г., който се пада в понеделник, но поради наличието на коледните и новогодишните празници, ако проведем сесията в предходния четвъртък ще стане така че, срока за внасяне на материали би бил до 31.12, което е нереалистично да считаме, че по време на коледните празници някой ще подготвя решения. И от февруари влизаме в ритъм в четвъртъците – 24.02 и 24.03. Това беше решението на Председателски съвет. Има ли заявки за изказвания по точката? Не виждам. Режим на гласуване, моля.

 **Г-н Галин Ганчев:** Извънредна сесия за бюджета, няма ли да има, извинявайте?

 **Г-н Иво Пазарджиев:** Господин Ганчев, заявете изказване в чата.

**КВОРУМ – 37. С 37 гласа „за”, 0 „против” и 0 „въздържал се” се прие**

**РЕШЕНИЕ № 766**

 На основание чл.57, ал. 2 от ПОДОбС, общинският съвет реши:

1. Утвърждава дати за провеждане на заседанията на ОбС – Русе за периода от месец януари до месец март 2022 г., както следва:
	* 24.01.2022 г.
	* 24.02.2022 г.
	* 24.03.2022 г.

 **Г-н Иво Пазарджиев:** По отношение на изказването, което направи господин Ганчев за извънредна сесия за бюджета – решението за извънредна сесия се взима винаги отделно кога да бъде тя, тъй като това зависи от приемането на Държавния бюджет, така че е рано да говорим въобще за сесия за бюджета на Община Русе тъй като нямаме все още приет Държавен бюджет.

**Точка 47**

**Питания**

 **Г-н Иво Пазарджиев:** Започваме с питанията по реда на постъпването им. Първото питане е от общинският съветник Траян Тотев. Заповядайте, господин Тотев да представите питането Ви. Господин Траян Тотев. Господин Тотев, на линия ли сте?

 **Г-н Траян Тотев:** Да.

 **Г-н Иво Пазарджиев:** Ами заповядайте. Четири пъти Ви извиквам името. Заповядайте да си представите питането.

 **Г-н Траян Тотев:** Само една секунда. На много места в страната бавно и полека джендър идеологията се опитва да си проправи път към децата и училищата, за да формира възпитанието на децата и по този начин да влияе на бъдещите обществени нагласи. Във връзка с тази агресия, много родители се притесняват за своите деца. ВМРО винаги е водила борба за запазване на традиционните семейни взаимоотношения и ще полага усилия да пресече всякакви опити за прокарване на ненормалните теории. В тази връзка моите въпроси към Вас, уважаеми господин Кмете, са следните:

1. Кои са неправителствени организации, които работят по направления, свързани с децата, младежите и образованието на територията на община Русе? Каква дейност извършват те и сътрудничат ли си с общинска администрация и общинските училища?

2. Кои са всички доставчици на социални услуги работещи съвместно с общината и получават ли финансиране от Община Русе по договори, съвместни проекти или други?

3. Дирекция „Хуманитарни дейности“ успява ли с текущия персонал и бюджет да покрие обема работа, който им е прехвърлен след приемането на ЗСУ - Закона за социалните услуги?

Това е моето питане.

 **Г-н Иво Пазарджиев:** Отговор ще получите от господин Енчо Енчев. Заповядайте.

 **Г-н Енчо Енчев:** Благодаря, господин Председател. Уважаеми господин Тотев, грижата е наша обща. Ние също се тревожим от джендър ситуацията, която се проявява някъде из страната.

На основание чл. 105, ал. 1 от Правилника за организацията и дейността на Общински съвет – Русе, неговите комисии и взаимодействието му с общинска администрация и във връзка с чл. 33, ал. 1, т. 4 от Закона за местното самоуправление и местната администрация, представям писмен отговор на зададените въпроси в питането Ви с рег. индекс № 06-01-200/07.12.2021 г.

 1. „Кои са неправителствените организации, които работят по направления, свързани с децата, младежите и образованието на територията на община Русе? Каква дейност извършват те и сътрудничат ли си с общинска администрация?“

 Направление „Образование“ – Общинските детски градини и училища на територията на община Русе през настоящата учебна година работят с редица неправителствените организации по направления, свързани с децата, младежите и образованието. Част от организациите, които си сътрудничат както с Община Русе, така и с образователни институции са: Българо-румънски трансграничен институт по медиация, Сдружение „Център Динамика“, Сдружение „Лайънс клуб“, Каритас – Русе, Сдружение „Смело сърце“, Екопак, Асоциация „Дислексия – България“, Фондация „Лазар Радков”, Българо-американска комисия за образователен обмен „Фулбайт“, Джуниър Айчийвмънд България, Фондация „Америка за България“ и др. Основната дейност на организациите е свързана с благотворителност, включване в образователни проекти и програми, подпомагане обучението на децата/учениците, по български език, повишаване на квалификацията за работа в мултикултурна среда, подпомагане на институциите с различни специалисти, като психолог, логопед и кинезитерапевт и др.

Направление „Култура“ – По Програма „Култура“ на Община Русе ежегодно се финансират проекти в областта на изкуствата и културата, като сред приоритетите на програмата са проекти с културно-образователен фокус към детската и младежката аудитория. Сред финансираните за 2021 година проекти, изпълнени от неправителствени организации и насочени към деца и младежи, се открояват Сдружение „Културни пространства“ – „Лятно настроение с чудно забавление“, Сдружение „УН при НУИ Проф. В. Стоянов“ – Русе – 13. МК „Франц Шуберт“ – Русе‘ 2021, Сдружение „Дунавско сияние“ – ЛендАрт творителница „Приказният свят на природата“ 2021, Сдружение „Авто-мото клуб Русчукъ“ – „Изкуство на колела“ и др.

Направление „Социални дейности“ – След провеждане на конкурси по реда на Закона за социалните услуги и Правилника за неговото приложение се сключват договори за управление и предоставяне на социални услуги за деца и младежи с и без увреждания в Община Русе. Подписани са следните договори със: Сдружение „Дете и пространство“, Сдружение „РАЛИЗ-БАЛИЗ“, Сдружение с нестопанска цел „Еквилибриум“, Сдружение „Русенска католическа организация „Каритас“, Сдружение „Център Динамика“ и Сдружение „Български червен кръст“. Всички изброени сдружения работят с Община Русе за предоставянето на качествени социални услуги за деца и младежи с и без увреждания. В работата си с неправителствения сектор общинска администрация на Община Русе има изградени много добри отношения, добри практики и съвместни инициативи не само при предоставянето на социалните услуги, но и при организацията на различни благотворителни кампании.

2. „Кои са всички доставчици на социални услуги работещи съвместно с общината и получават ли финансиране от Община Русе по договори, съвместни проекти или други?“

Доставчиците на социални услуги, с които Община Русе има сключени договори за предоставяне на социални услуги като делегирани от държавата дейности са:

- Сдружение РАЛИЗ-БАЛИЗ,

- Фондация „Приятелска подкрепа“,

- Център за психично здраве – Русе, ЕООД,

- Фондация „Трета възраст“,

- Сдружение „Център за консултиране и кратка терапия „Решения“,

- Сдружение „Дете и пространство“,

- Сдружение с нестопанска цел „Еквилибриум“,

- Сдружение „Русенска католическа организация „Каритас“,

- Сдружение „Център Динамика“,

- Сдружение „Български червен кръст“ и

- Сдружение „Съюз на слепите в България“.

Всички изброени сдружения имат подписани договори за управление на социални услуги делегирани от държавата дейности след проведени конкурсни процедури по реда на Закона за социалните услуги и отменените от 01.07.2020 г. разпоредби от глава „Социални услуги“ на Закона за социално подпомагане.

3. „Дирекция „Хуманитарни дейности“ успява ли с текущия персонал и бюджет да покрие обема работа, който им е прехвърлен след приемането на Закона за социалните услуги“?

С влизането в сила на Закона за социалните услуги към общините в Република България бяха и предстои да бъдат прехвърлени много ангажименти и задължения по предоставянето на социални услуги в общините без да бъде предвидено допълнително финансиране за наемането на допълнителен персонал в направление „Социални дейности“. След изработване на Картата на социалните услуги ще бъдат вменени и допълнителни задължения на експертите от отдел „Социални дейности“ по насочването на гражданите към различните социални услуги, както и събирането на такси за тези услуги. Това допълнително ще усложни работата на експертите от отдела. Предвидено е разкриване на нови видове социални услуги и преструктурирането на досега предоставящите се и осъществяването на контрол върху качествено предоставяне на всички гореизброени социални услуги. В случай, че не бъде предвидено допълнително финансиране за общините за наемане на допълнителни експерти, осъществяването на предвидените в закона действия в срок ще бъде силно затруднено.

В „Обединено счетоводство социални дейности“ е създадено звено „Център за предоставяне на услуги в общността и домашна среда“, което да предоставя новата социална услуга „Асистентска подкрепа“ и лична помощ по Закона за личната помощ, които се предоставят изцяло от общините в Република България. Благодаря за вниманието.

 **Г-н Иво Пазарджиев:** Благодаря на господин Енчев. Господин Тотев, имате ли допълнителни въпроси?

 **Г-н Траян Тотев:** Не. Само благодаря за изчерпателния отговор на общинска администрация. Ще продължим да работим по развитието на темата. Благодаря Ви.

 **Г-н Иво Пазарджиев:** Благодаря на господин Тотев. Следващото питане е от общинския съветник Димитър Димитров във връзка с излезлите от употреба МПС. Заповядайте, господин Димитров.

 **Г-н Димитър Димитров:** Благодаря. Господин Председател на Общинския съвет, господин Кмет, колеги.

Уважаеми господин Кмете, въпреки приетата Наредба № 15 на Общински съвет - Русе от 25.02.2021 г. по улиците на град Русе все още има множество излезли от употреба моторни превозни средства /ИУМПС/, които заемат паркоместа и пречат на гражданите да паркират автомобилите си.

В тази връзка моите въпроси към Вас, са следните:

1. От 25.02.2021г. до 12.2021г. на колко ИУМПС са поставени стикери, уведомяващи притежателите си да ги преместят?

2. Колко такива автомобила са извозени на специализираните за целта места?

3. Колко актове са съставени на граждани симулиращи преместване на ИУМПС ?

 **Г-н Иво Пазарджиев:** Благодаря на господин Димитров. Господин Димитър Недев ще отговори. Заповядайте.

 **Г-н Димитър Недев:** Уважаеми господин Димитров, по т. 1: От 01.03.2021 г. реално до 01.12.2021 г., когато влезе в сила промяната в Наредба № 15, МПС на които са поставени стикери – предписания за 14-дневен срок за преместване са 589 бр.

По т.2: Колко такива автомобила са извозени на специализираните за целта места?

До този момент са репатрирани общо 16 бр. автомобили, които се намират на мястото за съхранение и разкомплектоване.

По т.3: Колко актове са съставени на граждани симулиращи преместване на ИУМПС?

Не са съставени такива актове, тъй като не са установени такива ИУМПС-та. Искам само да Ви кажа, от тази бройка, която изчетох до момента 399 бр. ИУМПС са премахнати доброволно след като комисията е минала. В момента в процедура 14-дневна процедура след последните проверки са общо 94 автомобила, като 80 бр. автомобила са в процес на 14 дневен стикер, т.е. следващите автомобили, които ще бъдат в 14-дневен период са тези 94, които са проверени в последната комисия. Аз благодаря за Вашия сигнал, след като го получих сме възложили на Отдел „Екология“ да се обърне към сектор „Пътна полиция“ да изиска по тези автомобили, които са доброволно премахнати, дали същите автомобили са със снета регистрация в „Пътна полиция“ и ако действително установим такива случаи, в които граждани са премахнали автомобилите си и сложили на други места, ние ще внесем промяна в наредбата при установяване на такива случаи, те да бъдат незабавно премествани от фирмата, която извършва репатрирането. За Ваша информация, до 2020 г. средно на година са репатрирани 3-4 автомобила. Това в последните 3-4 години. Така че от проведените акции, това че са преместени (не се чува) 589 автомобила, че близо 400 са преместени, мисля ч е град Русе има полза, също така и Община Русе тъй като акцията за преместване на автомобили се проведе и в Мартен и в Николово, ще има и в други населени места и следващата година ние продължаваме. Благодаря ви.

 **Г-н Иво Пазарджиев:** Благодаря на господин Недев. Господин Димитър Димитров за отношение към отговора.

 **Г-н Димитър Димитров:** Благодаря за отговора. Искам само да припомня, че април месец тази година, на Вас господин Недев, от нашата група Ви бе предоставен списък над 60 ИУМПС, а тази седмица ще ви представим и втори списък. За да бъде градът ни чист, зависи от всички нас.

 **Г-н Иво Пазарджиев:** Благодаря на господин Димитров. Аз лично ще сигнализирам господин Недев за такъв симулативно преместен автомобил, сега след сесията ще му кажа къде е. По-скоро това са недобросъвестни наши съграждани, към които ние трябва да имаме нулева толерантност. Следващото питане пак е от господин Димитър Димитров. Господин Станчев иска изказване от името на група, но с него се разбрахме, че това ще бъде преди изказването на господин Мариян Димитров. Нали така, господин Станчев?

 **Г-н Станимир Станчев:** Точно, точно.

 **Г-н Иво Пазарджиев:** Да, добре. Разбрахме.

**Г-н Иво Пазарджиев:** Следващо питане, господин Димитров относно ВЕИ-тата. Заповядайте.

 **Г-н Димитър Димитров:** Господин председател на Общинския съвет, господин Кмете, колеги. Съгласно директива на ЕС 2018/2001, чиято цел е делът на Възобновяемите енергийни източници в крайното потребление до 2030г. е да достигне до 40%. Текстовете в Директивата предвиждат още облекчаване на административните процедури за малките производители, които използват енергията за собствени нужди. Процедурата е само с уведомителен режим за включване на нови инсталации за лично ползване. Съгласно „Закона за енергията от възобновяеми източници“:

Чл. 10. (1) Кметът на общината разработва и внася за приемане от общинския съвет общински дългосрочни и краткосрочни програми за насърчаване използването на енергията от възобновяеми източници.

ал.7. Схеми за подпомагане на проекти за производство и потребление на електрическа енергия, топлинна енергия и енергия за охлаждане от възобновяеми източници, включително индивидуални системи за използване на електрическа енергия. В тази връзка моите въпроси към Вас, са следните:

1. Как Вие като кмет на Община Русе сте готови да посрещнете това предизвикателство?

2. Създадени ли са схеми за подпомагане на индивидуални проекти?

3. Създадена ли е организация за приемане уведомления за включване на нови инсталации за собствени нужди? Благодаря.

 **Г-н Иво Пазарджиев:** Благодаря на господин Димитров. Госпожа Златомира Стефанова, заповядайте.

 **Г-жа Златомира Стефанова:** Уважаеми господин Димитров, благодаря Ви за питането. И по Вашите въпроси ще отговоря. Първо, във връзка с Вашето питане, което е депозирано в Общинския съвет. Съгласно чл.10 от Закона за енергията от възобновяеми източници, общината е разработила две програми:

- Програма за насърчаване използването на енергия от възобновяеми източници и биогорива за периода 2014-2024г.

- Краткосрочна Програма за насърчаване използването на енергия от възобновяеми източници и биогорива за периода 2020-2023г.

Основните цели и подцели на програмите са изцяло съобразени с тези заложени в националните и регионалните стратегически документи, отнасящи се до развитието на района за планиране, енергийната ефективност и използването на енергия от възобновяеми източници, както и с основните цели заложени в енергийната политика на Европейския съюз.

По въпрос №1: Как Вие като кмет на Община Русе сте готови да посрещнете това предизвикателство?

В работните варианти на Оперативните програми за новия програмен период 2021-2027г. и в Плана за възстановяване и устойчивост на Република България се предвижда подкрепа за устойчиво енергийно обновяване на жилищния и нежилищния сграден фонд. Специфичната цел на голяма част от тях е да се постигне клас на енергопотребление „А“ и по изключение клас „Б“ след прилагане на енергоспестяващите мерки. Постигането на тези класове допуска използването на ВЕИ, т.е те ще се превърнат в почти задължителен елемент при прилагането на мерки за енергийна ефективност. Община Русе активно се подготвя да посрещне тези нови предизвикателства, като в момента се приоритизират публични сгради с необходимост от прилагане на такъв тип мерки, след което ще се изготвят и подготвителните документи необходими за кандидатстване - обследвания за енергийна ефективност, технически обследвания и технически проекти.

По въпрос №2: Създадени ли са схеми за подпомагане на индивидуални проекти?

Нека тук да е ясно, че към момента няма законодателна възможност, Община Русе да подпомага индивидуални проекти свързани с изграждане на ВЕИ. Подкрепата на общината към този момент, може единствено да се изразява в провеждане на разяснителна кампания, относно възможностите за финансиране на такива инсталации със средства на националните или европейски програми, които са дефинирани в дългосрочната и краткосрочната Програма за насърчаване използването на енергия от възобновяеми източници и биогорива. Друга възможност е свързана с облекчаване на процедурите при изграждане на малки ВЕИ инсталации за собствени нужди, но в голямата си част, тези административни облекчения са зависими от националното законодателство, съотносимо към ВЕИ.

По въпрос №3: Създадена ли е организация за приемане уведомления за включване на нови инсталации за собствени нужди?

Ще отговорим, че приемането на заявления за монтаж на инсталации за производство на електрическа енергия от ВЕИ се извършва съгласно разпоредбите на чл.147 от Закона за устройство на територията. С цел по-добра осведоменост и улесняване на гражданите, общината предвижда да се издаде процедурен наръчник, описващ хронологично стъпките необходими за изграждането на инсталации от ВЕИ. Благодаря ви.

 **Г-н Иво Пазарджиев:** Благодаря на госпожа Стефанова. Господин Димитър Димитров за отношение към отговора.

 **Г-н Димитър Димитров:** Благодаря за отговора. Във връзка с това, че цената на промишления ток се е увеличи неимоверно, а сега предстои увеличение на цената на тока за битовите потребители, то броя на интересуващите се граждани да инвестират във фотоволтаични инсталации за собствени нужди предполагам ще се увеличи. Приветствам и идеята за създаване на Процедурен наръчник описващ хронологично стъпките необходими за изграждане на инсталации от ВЕИ. В тази връзка, какъв срок си давате за изготвяне на Процедурния наръчник? Смятате ли, че това трябва да бъде предшествано от рекламна кампания? И Процедурния наръчник ще струва ли нещо на гражданите?

 **Г-н Иво Пазарджиев:** Значи все пак имате два уточняващи въпроса. Госпожа Стефанова.

 **Г-жа Златомира Стефанова:** Благодаря, господин Димитров. Срокът, който сме си поставили е до месец март, тъй като с Плана за възстановяване ще влязат също и финансирането на еднофамилните къщи.

 **Г-н Иво Пазарджиев:** Благодаря на госпожа Стефанова за отговора. Следващото питане е от мен. Госпожа Деница Иванова ще води докато аз извършвам процедурата по моето питане.

Уважаеми господин Кмете, след заседанието на ОбС – Русе, проведено на 14.10.2021 г. и отказът на Спортно училище „Майор Атанас Узунов“ да стопанисва басейна и залата по бокс, управлението на същите беше поето от Община Русе, която е собственик на сградата. Известно ми е, че е последвало предаване, както на басейна, така и на боксовата зала от страна на учебното заведение към собственика в лицето на Община Русе. Моите въпроси към Вас, господин Кмете, са следните:

1. Констатирани ли са нарушения в целостта на съпътстващата инфраструктура за ползване на басейна?

2. Ако има констатирани нарушения умишлено ли са били извършени, от кого и по чие разпореждане?

Благодаря.

 **Г-жа Деница Иванова:** Господин Енчо Енчев ще отговори.

 **Г-н Енчо Енчев:** Уважаеми господин Пазарджиев, на първия въпрос:

1. „Констатирани ли са нарушения в целостта на съпътстващата инфраструктура за ползване на басейна?“

Със заповед на Кмета на община Русе №РД-01-3307/01.11.2021г. беше назначена комисия със задача да извърши приемо-предаване на сградата, прилежаща към Спортно училище „Майор Атанас Узунов“ – Русе, в която се помещава плувния басейн, а също така и залата за бокс. След постъпила докладна записка с вх. № 31-78-12/12.10.2021 г. от г-жа Деница Великова – директор на СУ „Майор Атанас Узунов“ – Русе и последващо Решение № 663 по протокол № 26/14.10.2021 г. на Общински съвет – Русе. Комисията посети Спортно училище „Майор Атанас Узунов“ – Русе, за да извърши действията по приемане на обектите. На 02.11.2021 г. възложената задача не беше изпълнена, тъй като комисията е установила, че обектът е в състояние, което не позволява използването му. Съгласно доклада, експертната комисия е констатирала:

• демонтирана водна помпа на басейна;

• висящи кабели от електрическото таблото, захранващо помпата;

• изрязани тръби, свързващи басейна с помпите и филтъра;

• демонтиран пречиствателния филтър, с изваден пясък;

• сауна с изваден нагревател, разкачен от ел.мрежата и с извадени нагревателни камъни;

• част от помещенията не са били електрозахранени и са затрупани с ненужни и неизползваеми, излезли от употреба вещи, стените, таваните и подовете са в крайно лошо експлоатационно състояние;

• помещението, използвано за медицински кабинет е с провиснал таван /от спукана тръба или теч от басейна - неустановено/, силно компрометиран и пропускащ вода, вследствие на което се е образувала локва на пода;

• в стаята с ваната за възстановане с тангентор, същият е разкачен от ел. мрежата. Във ваната има наличие на парчета от строителни отпадъци, вследствие на неправилното и силово разкачване на захранващия кабел на тангентора от стената;

• водата в басейна, предвид обстоятелството, че водната помпа е била разкачена от ел. мрежата е неизползваема, тъй като не е възможно да достигне необходмите градуси за експлоатация;

• липсва медицинската кушетка, не е открит медицинския шкаф и медицинска аптечка;

• липсват също маркучи и подочистачка за почистване на басейна;

• констатирана е липсата на пейките в съблекалните и двата сешоара за сушене на коса.

Предвид гореизложеното на посочената дата не е било възможно извършването на дейности по приемо – предаването на обекта, въпреки че там с комисията се явиха и тримата заместник-кметове на Община Русе. Поради възникналите обстоятелства и поради факта, че не е установен нормален, позитивен диалог с директора на спортното училище, от ръководството на Община Русе беше организирана среща с г-н Андрей Кузманов, служебен министър на Младежта и спорта, както и с главния секретар на Министерство на младежта и спорта и заместник-министъра на Министерство на младежта и спорта. Приемо-предаването се извърши на 08.11.2021г., след разговор между принципала и директора на спортното училище с поет ангажимент от ръководството на СУ „Майор Атанас Узунов“ – Русе за осъществяването на контрол по дейностите за възстановяване и въвеждане на ел. уредите във вид и работен обем, готови за експлоатация. Постигнато беше съгласие и по въпроса за разпределение на разходите за консумативи, както по предложението на Община Русе е сключено „Споразумение за разпределяне на разходите за консумативи“.

2. „Ако има констатирани нарушения, умишлено ли са извършени, от кого и по чие разпореждане?“

С договор за предоставяне на безвъзмездно право на управление, басейнът и боксовата зала са предоставени на Спортно училище „Майор Атанас Узунов“ – Русе, считано от 10.05.2013 г. до 01.11.2021 г. Съгласно своите задължения, директорът на държавно или общинско училище като орган за управление и контрол изпълнява своите функции като отговаря за законосъобразното и ефективно управление на ресурсите с които разполага. На територията на всяка образователна институция има въведен пропусквателен режим. В тази връзка без знанието на ръководството на училището не биха могли да бъдат осъществени по–горе описаните дейности по премахване на наличното оборудване. Общинска аминистрация в своята работа винаги се е ръководила от гражданския интерес и този на децата на града. Община Русе винаги е държала и е работила в посока позитивно междуинституционално партньорство.

 **Г-н Иво Пазарджиев:** Аз благодаря на господин Енчев. Имам един уточняващ въпрос само.

 **Г-жа Деница Иванова:** Заповядайте, господин Пазарджиев.

**Г-н Иво Пазарджиев:** По отношение на нарушенията на целостта на съпътстващата инфраструктура, виждам какво ми е отговорено, за висящи кабели от електрическото табло, изрязани тръби, част от помещенията им е прекъснато електрозахранването. Това са, дори и тези тръби и кабели да са били полагани от спортното училище в периода, в който то е стопанисвало обекта, това представляват постоянни подобрения, които няма как те да вземат когато предават обекта. В тази връзка дори да не може да ми отговорите сега, нали, аз искам да попитам и да призова към да се потърси отговорност във връзка с нарушаване на постоянните подобрения, които са в сградата и то по съдебен или по административен ред. Ако не можете да отговорите сега, няма проблем от моя страна. Добре, госпожо председателсваща, искам да направя и становище във връзка с отговора.

**Г-жа Деница Иванова:** Заповядайте.

**Г-н Иво Пазарджиев:** Уважаеми колеги, всички от вас чуха отговора на администрацията. Не прави чест на който и да е стопанисващ някаква общинска собственост, да я връща в състоянието, в което очевидно е направено. Ще си позволя едно кратко отклонение. Много от вас помня, че в годините съм, че тенис клуба и спорта тенис на корт е бил причина за мои спорове и с предходния кмет, със сегашната администрация също сме разговаряли много пъти. Това беше във връзка с години наред тенис кортовете бяха поддържани от един спортен клуб, в който и аз участвах като дете, като спортист. В последствие Община Русе си взе кортовете. Това беше решението на предходното общинско ръководство. В тях години имаше много имущество, което беше натрупано от Сдружение „Тенис клуб“ във времето и преди приемо-предаването се чуваха различни мнения, които клоняха към това тенис клуба да си вземе всичкото оборудване и едва ли не да остави базата без нищо. Благодарение обаче на тогавашния бившия председател вече на клуба Христо Христов, той сподели пред нас, това ли искаме са оставим след нас в този спортен обект. Ако има някакво имущество, което е на сдружението, то не е на някого, то е на спортната общественост на град Русе. Така че, ако имуществото в спортното училище е било собственост на спортното училище, то със сигурност не е собственост на директора, а е също така на спортната общественост на Русе и е имало начини по които юридически то да бъде предадено на общината след като тя ще бъде стопанин на басейна. Не прави чест на никой, който години наред е стопанисвал една сграда общинска, да я остави в такова окаяно състояние както е направено от директора на спортното училище. Общината ще се справи във времето, аз съм сигурен, както се е справило с други задачи и предходното и настоящото ръководство. Ще се въведат в експлоатация необходимите съоръжения, за да може да се ползва басейна, но в този период ще страдат единствено хората, които ползват басейна. Така че, това мое питане и отговора към питането ми, ще ги изпратя лично с писмо на Министъра на спорта, който да вземе отношение във връзка с действията на подчинената му директорка на спортното училище, тъй като, ако има някой който страда в момента от тези действия, това са гражданите на град Русе. Благодаря ви. Продължаваме по дневния ред с изказване от името на група от господин Станимир Станчев. Заповядайте, господин Станчев.

**Г-н Станимир Станчев:** Благодаря Ви, господин Председател. Уважаеми колеги, уважаеми господин Кмет, уважаеми служители в общинска администрация. Тъй като това е последната сесия за тази година и с много от вас няма да се видим така или иначе, с колегите от Общински съвет също, тъй като правим днес едно неприсъствено заседание и довечера има организиран присъствен банкет, на който нашата група абсолютно принципно няма да се появи, защото спазваме правилата и сме притеснени за живота и здравето. В четвъртък на Председателски съвет много хора заеха тази позиция. В тази връзка искам да честитя на всички вас предстоящите коледни и новогодишни празници, да ви пожелая една тиха, спокойна, вълшебна Коледа и една щастлива, здрава, здрава и успешна 2022 година. И нека светлите празници да донесат на всички нас мир в душите и едни по-светли дни. Благодаря на всички. Да сте живи и здрави желая и следващата година ще се видим.

**Г-н Иво Пазарджиев:** Благодаря на господин Станчев. Ако има някакви събирания, те със сигурност, който ще присъства на тях трябва да спазва законодателството към настоящия момент, което е действащо за съответните сертификати, така че вярвам, че ще бъде направено така.

**Точка 48**

**Изказване на Мариян Димитров – вх.№ 1014/2021 г.**

 **Г-н Иво Пазарджиев:** Заповядайте на трибуната, господин Димитров за изказване.

**Г-н Мариян Димитров:** Уважаеми общински съветници, уважаеми господин Председател, уважаеми заместник-кметове. Правя питане относно кабелното радиоразпръскване и излъчването на програмата на общинското радио „Русе“. На 06.04.2021 г. заплатих таксата за 2021 г. за кабелно разпръскване и излъчване на програмата на общинско радио „Русе“ чрез радиоточка на адрес ми в гр. Русе, ул. „Цариград“ № 1, бл. „Владимир Заимов“. Направих това плащане, въпреки, че радиоточките в цели блок не работеха от началото на 2020 г. След плащането няколкократно подавах сигнали в общинско предприятие „Комунални дейности“, но аварията – 8 месеца след моя сигнал, все още не е отстранена. През месец септември 2021 г. участвах в преброяването като преброител. По време на анкетите установих, че радиоточките не работят и по улиците „Оборище“, „Панайот Хитов“, „Петър Берон“, „Сливница“, „Шести септември“, „Муткурова“ и други улици от моя преброителен участък в този квартал. От други граждани, които имат щастието техните радиоточки да работят, получих оплакване, че по време на излъчването на всички заседания на Общински съвет – Русе, които се предават на живо от общинското радио „Русе“, ако тези заседания продължат след 15,00 ч., прякото излъчване спира в 15,00 ч. По този повод искам да задам на кмета Пенчо Милков следните въпроси:

1. Кога ще бъде отстранена аварията и живущите граждани на посочените от мен улици ще могат да получават радиосигнал по радиоточките си, услуга, за която са предплатили на Община Русе?

2. Ще създадете ли необходимата организация, така че заседанията на Общински съвет – Русе да се излъчват по радиоточките на живо и след 15,00 ч., ако те продължат и след този час, до тяхното окончателно приключване?

Уважаеми господин Кмете, длъжен съм да отбележа, че след 8 месеца чакане, за по-малко от 24 часа след подаване на заявлението ми, че желая да направя питане, на 10.12.2021 г. аварията беше отстранена и целият блок вече имаме радиосигнал. Не намирам обаче за нормална порочната практика администрацията, служителите на Община Русе и общинските фирми да си изпълняват задълженията едва след пряката намеса на кмета или на неговите заместници. Днес от 11:10 до 11:30 отново не се предаваще по радиоточката заседанието на Общински съвет – Русе въпреки, че съветниците заседаваха. Благодаря.

**Г-н Иво Пазарджиев:** Благодаря на господин Димитров. Господин Димитър Недев.

**Г-н Димитър Недев:** Уважаеми господин Димитров, благодаря за поставените въпроси. По първия въпрос на Вашия сигнал за въпросните улици. На 09.12 получих сигнала около 17:00 ч., на 10.12 беше отстранен. Съжалявам, но не можах да открия някаква следа за подавани сигнали до този момент и моля, когато има сигнали да и информирате, не определени служители, а по-скоро по нормалния начин, за да можем да ги задействаме. По следващия въпрос относно заседанията на Общински съвет. Доколкото ми е известно тези заседания се излъчват по всички канали на Общински съвет. Това са телевизия, радио, интернет до тяхното приключване без прекъсване, следователно предполагам, че почивките, когато почиваме не се излъчват. Останалите не е проблем да се следят.

**Г-н Иво Пазарджиев:** Благодаря на господин Димитър Недев за отговора. Преди да закрия заседанието, уважаеми колеги общински съветници, уважаеми представители на администрацията, искам да пожелая на всички вас и на семействата ви светли коледни и новогодишни празници. Да се съберете с любимите хора и да прекарате приятни мигове с тях и дай Боже догодина всички ние да работим още по-успешно в интерес на гражданите на Община Русе, които очакват много от нас. Весели коледни и новогодишни празници! Закривам заседанието.

**ИЗГОТВИЛ: ПРЕДСЕДАТЕЛ:**

 **Йоанна Гочева Иво Пазарджиев**